
नुगःस्वे 


'समालोचनाया च्वसु मुना' सफू इलय्‌ ब्यलय्‌ च्वयातयागु च्वसुमुना खः। थ्व 
सफूदुने नाटक, उपन्यास, बाखं, चिनाखं, व्यक्तित्वया नापनापं नेपालभाषा साहित्यया 
इतिहास दुने दुथ्याःगु नेपालभाषाया कालखण्डया समेत अ्रनुसन्धान व विश्लेषण यानाः 
च्वयातयागु च्वसु मुना दुथ्याकागु दु। 'निगूगु दशकया उपन्यास'बाहेक फुक्कं च्वसुत 
थीथी पत्रपत्रिकाय्‌ पिदने घुंकूगु स्वः । प्राचीन प्याखं छगू ग्रध्ययन' व 'नेपालभाषाया 
माध्यमिक कालया गद्य' च्वसुत नेपालभाषाया केन्द्रीय विमागपाखेँ नेपालभाषा एम.ए. 
तगिंया पाठ्यपुस्तकयात कयाः आयोजना याःगु गोष्ठीइ प्रस्तुत यानागु कार्यपत्र खःसा 
'निगूगु दशकया उपन्यासय्‌ छपुलु' नेपालभाषा उपन्यासया ५० द॑ दुगु लसताय्‌ नेपालभाषा 
केन्द्रीय विभागपाखें आयोजना याःगु उपन्यासया गोष्ठीइ प्रस्तुत यानागु कार्यपत्र स्वः । 
सिद्धिचरण श्रेष्ठ घायेवं झीगु मनय्‌ कविता च्वयादीम्ह कवि जक न्ह्य'ने वइगुलिं वय्‌ 
कलं साहित्य सुजना यानादीगु फुक्क विधायात कयाः 'पुलुपालु मिस्वां बहप्रतिभाशाली 
सिद्धिचरण श्रेष्ठ' धकाः वयूकःया थीथी साहित्यिक विधायात न्ह्यव्बयागु दु । अथेहे 
मोतिलक्ष्मीयात नेपाःयाम्ह न्हापांम्ह मिसा बाखंच्वमि कथं प्रस्तुत यानाः वयूकःया बाखं 
विधायात कुलाबियागु दु । त्रथेहे वासु शशीया प्रकाशित/ अप्रकाशित नाटकयात कयाः 
च्वसा न्ह्याकागु नं दुसा विद्रोही कवि बुद्ध सायूमिया जिन्दगी : बँय्‌ वाःगु हि - चेतनाया 
मि' सफुतिइ कविया मिसाप्रतिया भावनायात कुलागु दु । 

थ्व सफुतिइ दुथ्याःगु च्वसु नेपालभाषा एम.ए. तगिंया पाठ्यसामग्री दुने दुथ्याःगु 
विषयवस्तुनाप स्वापू दुगु खः । सकलें पाठक समान जुइगुलिं सफु पिदने नह्य: हे सुयातं 
भूमिका च्वकेगु मयाना । ब्वमिपिं सकसिगु प्रतिक्रिया हे जिगु लागि त:घंगु भूमिका 
खः । बस्‌ सुभाय्‌। 

प्राचीन प्याखं : छगू अध्ययन 


ऐतिहासिक पृष्ठभूमि 

विश्व साहित्यया न्ह्यःने नेपाःया साहित्य न्ह्यब्वयेगु खःसा नाटक साहित्य परम्परा 
स्वः । थ्व परम्परा तसकं ताःहाकः । वि.सं. सुरु जुइन्ह्यः ९४१ दं न्ह्यःया हरिसिद्धि 
प्याखं नेपाःया न्हापांगु प्याखं स्वः (प्रेमबहादुर कसा, १०८४ प्र ६) नेपालभाषाया 
सफ्‌ च्वयेगु परम्परा न्ह्याःबलय्‌ प्याखनय्‌ ब्वति काइपिं कलाकारतयुगु बारे नीति 
दयेघुंकूगु खनेदु । ने.सं. ५०० या 'न्यायुविकासिनी' सफुलिइ निचिनिया धका: 
खँग्वः न्ह्यथनातःगु दु । (बजाचार्य ११०७:१०) ने.सं. ५०६ पाखेया गोपाल 
वंशावलीइ उल्लेस्व जूकथं प्याखं संस्कृतिया अभिन्‍न अङ्ग थें जुइघुंकल । जीवनया 
व्यवहारनाप सतिना वयेघुंकूगु खनेदु । कर्मकाण्ड, द्यः, फल्चा, जह लँ आदि 
दयेकीबलय्‌ प्याखं प्रस्तुत यानाः उत्सव हनीगु जुइघुंकल। ने.सं. ३७६ य्‌ श्री 
जयदेव जुजुया मेनटुन्थि नागपदवन्ध विधिविधान याःबलय 'नही प्यारवं' प्रस्तुत 
यात । (बज्राचार्य व मल्ल १९८५, ४७) श्री घर्म मल्ल देवया जतोत्सव कर्मया 
उपलक्ष्यय ने.सं. ४९७ य्‌ 'चतुरङ्ग रामायण” नाटक प्याखं प्रदर्शित यात । (वहे 
८£) अथेतुं जुजु श्री चम्पादेव फुटो विहार दयेकाः चैत्य तःबलय्‌ ४ गू अङ्कया 
रामायण प्याखं ल्हुइकल । ने.सं. ५०३ स श्री धर्ममल्लया विवाहया इलय्‌ तिरहुते 
भारदारं च्वःगु ग्रन्थयात माणिक्यं भैरवानन्द नाटक च्वयाः प्रदर्शित नं यात । ( 
वहे....) 

पुलांगु ग्रन्थय्‌ जक मखु अ्रमिलेखय्‌ नं प्याखंया बारे थाय्‌थासय्‌ उल्लेख 
यानातःगु दु । विशेष यानाः च्वय्‌ न्ह्यथनागु ज्याखँय्‌ हे प्याखं दयेकाः प्रस्तुत यायेगु 
जुयाच्वंगु खनेदु । जनस्तरं ने.सं. ५३८ फाल्गुणं यलया ईबही दयेकूगु उपलक्ष्यय्‌ 
राम भारों न्हूगु 'वीरवाह' प्याखं दयेकाः ने.सं. ५४७ जेष्ठ शुल्क एकादशी कुन्ह॒ 


बहालय लूँ गजू तयाः ज्योतिरमल्ल बिज्याकाः प्रदर्शित यात । (हृदय १०९१, 
१३-१४) । अथेतं मल्लकालय्‌ लँ छगू जक दयेकूसां प्याखं प्रदर्शित यायेगु परम्परा 
दु । (बजाचार्य ११०९:१४) 

न्ह्यच्वःगु मल्लकाल जुइमाः वा लिच्वःगु मल्लकाल जुइमाः, प्याखं नापनापं 
संस्कृति दु, संस्कार दु । न्ह्यच्वःगु मल्लकालय्‌ गुलित नाटक उल्लेख जुयाच्वन 
उपि फुक्कं संस्कृत भाषां सृजना जुयाच्वंगु खः । लिच्वःगु मल्लकाल स्वःबलय्‌ 
संस्कृतभाषा नापनापं मल्ल जुजुपिंसं नेपालभाषा, मैथिली, बंगाली भाषा नं 
ल्वाकछ्यानाः नाटक च्वयेगु परम्परा नापनापं मुक्कं नापलभाषां जक नं नाटक 
च्वयेगु परम्परा जुल। मुक्कं नेपालभाषां नाटक च्वयेगुली पूघा: प्याखनय्‌ 
जगतप्रकाश मल्लं उगु ईया समसामयिक खँयात कया: 'मूलदेव शशिदेव? नाटक 
सृजना याःगु खनेदुसा छा: प्याखं ने.सं. ७५१ 'एकादशी व्रत कथा” यलया जुजु 
सिद्धिनरसिंह मल्लं च्वयाबिज्यात । 

अनं लिपा यें, यल व रूपया जुजुपिंसं महाभारत, रामायण, जातक, पुराण 
आदि पुलांगु ग्रन्थया बाखंयात आधार दयेका: नाटक च्वयेगु परम्परा जुल । जुजुपिंसं 
खालि नाटक जक सुजना याइगु मखु विभिन्न उत्सव पर्वय्‌ नाटकयात दबुलिइ 
प्रस्तुत यानाः राजपरिवारया नापनापं जनतातयूत नं मनोरञ्जन बीगु जुल । यें, यल 
व रूवपय्‌ नस्वःचस्वः, रितिथिति प्याखंया घेंघें बल्ला नं जुइगु जुल । गुगुलिं यानाः 
नाटया स्तर थकायेगुलिइ आपालं तिबः जुल । 

लिच्वःगु मल्ल्कालय्‌ नाटककारया रुपय्‌ खनेदुर्पि जुजुपिं - 
ख्वप 
१. जंगज्योतिर मल्ल 
२. जगतप्रकाश मल्ल (न्हापां पूघाः प्याखं च्वःम्ह, मूलदेव शशिदेव) 
३. जयजितामित्र मल्ल 
४. भूपतीन्द्र मल्ल - दकलय्‌ ग्रप्वः २९ गू नाटक मध्ये प्यंगू नेपालभाषाया 
नाटक | 
५. रणजीत मल्ल - दकलय्‌ ग्रप्व: नेपालभाषां १३ गू नाटक । 


यल 
१. सिद्धिनरसिंह मल्ल - ने.सं. ७५१ न्हापां छघाःप्याखं एकादशी व्रत 


२. श्रीनिवास मल्ल 
३. योगनरेन्द्र मल्ल - विक्रमादित्य छगू जक नेपालभाषा 


येँ 

१. भूपालेन्द्र मल्ल 

२. भाष्कर मल्ल 

३. जगतजय मल्ल - येँपासवें दकलय्‌ न्हापां नेपालमाषां “सुन्दर कुमार' नाटक 

४. जयप्रकाश मल्ल - येंपाखें दकलय्‌ ग्रप्व: स्वंगू नेपालभाषां नाटक च्वःम्ह 
न्ह्यव्वयापिं जुजुपिं मध्ये रूपया भूपतीन्द्र मल्लया विक्रमचरित पूघाःप्याखं व 

रणजीत मल्लया 'षड्दर्शन' छघाः प्याखं व जयप्रकाश मल्लया वीरघ्वजपारूयान 

खः। विक्रमादित्ययात कयाः यलया योगनरेन्द्र मल्लं नाटक च्वयाबिज्याःगु 

खनेदु । 


पुलांगु नाटकया विशेषता 
बाखंचु 

प्यंगू पौराणिक ग्रन्थ, महाभारत, रामायण, जातक, पुराण आदिइ आधारित 
बाखंयात कया: न्ह्यव्वयातगु जुइ तर मूलदेव शशिदेव, चोरचक्रवर्ती आदि थेंजाःगु 
नाटकय्‌ घाःसा बिस्कं जू । बाखे विशेष यानाः संयोगान्तय्‌ अन्त याइगु जुइ । 
पात्रचयन 

पूर्वीय धारणा कथं समाजया उच्चवर्ग मूपात्र यानाः नाटक प्रस्तुत जुयाच्वंगु 
जुइ । पात्र मुख्य यानाः थुकथं ब्वथलेछिं - 
१. देववर्ग 
२. मनुष्य वर्ग - जुजु, रानी, राजकुमार, राजकुमारी, मन्त्री, मन्त्रीया कायुपिं, 
रानी/राजकुमारपिनि सखी, द्वारपाल, प्वः, चण्डाल, मेमेपिं 
३. राक्षस 
४. पशुपंक्षी 

पुधाःप्याखनय्‌ छगू जक राजपरिवार मजूसे निगू वा स्वंगू राजपरिवार 
न्ह्यब्वयातःगु जुइ । छगू परिवारया राजकुमार वा जुजुया मेगु परिवारया राजकुमारीनाप 
इहिपा याःगु क्यनेगु जुइ । 


अध्याय विभाजन 
पूधाः जुइमा: वा छधाः जुइमाः, ग्रध्यायदुने छगू स्वयां अप्व: दृश्य दयाच्वनी । 
न्हापांगु अध्याय बाखंचुयात कया: परिचय बीगु जुइ, लिपांगु अध्याय बाखंचु संयोगान्त 
कथं अन्त यानातःगु जुइ । छघाः व लिपांगु ग्रध्याय दुने मूबाखंचु, कचाबाखंचु प्रस्तुत 
यानाः संयोगान्तया रूप बीगु कथं न्ह्यानाच्वंगु जुइ, गुलित दुःख जुइमाःगु व युद्ध वा द्वन्द्व 
जुइमाःगु स्वः फुक्क दथुयागु अध्याय जुइ । पूधाः प्यासनय्‌ दकलय्‌ न्ह्यः स्वंगू अध्याय्‌ 
'जूसा दकलय्‌ अप्वः आःतक प्रकाशित 'ययात्युपार्यान'य्‌ खुगू अध्याय तक दु । 
दृश्य 
छगू दृश्य दुने ९-१० तक नं खनेदु । दृश्य विशेष यानाः जुजुपिनि दरबार, 
जंगल, राज्य, खुसि, गां, स्वर्ग आदि । दृश्ययात लु घायेगु याः । दृश्य दुने निश्चित 
थाय्‌ कथं मजूसे छगू समूह नं मेगु समूह वा छगू खँया सिलसिलां मेगु खँया 
सिलसिला प्रस्तुत यायेमाल धायेवं लु परिवर्तन यायेगु जुइ । 
द्वन्द्व 
आन्तरिक वा बाह्य निगुलिं द्वन्द्व खनेदु । द्यः वर्ग व जुजु वर्ग, जुजु-जुजुपिनि 
दथुइ, जुजु राजकुमार व राक्षस दजुइ, सत्य व ग्रसत्यया दथुइ द्वन्द्व, नेतिकता व 
अनैतिकताया दथुइ द्वन्द्व - सत्यया विजय यानाक्यनेगु जुइ । 
शैली 
(क) बाखंचुया प्रस्तुती 
(स्व) अध्याय व दृश्यया संयोजन 
(ग) भाषा शैली - गद्य वाक्य गठन (पद्मभाषाया प्रभाव, संस्कृत, हिन्दी, मैथिल, 
अरबी) 
(घ) संगीत संयोजन - विभिन्‍न राग, ताल, लय्‌, रस 
(ङ) दबुली प्रस्तुत यायेगु - बाखंखल: च्वनेगु थाय/प्रवेश जुइगु लँपु/खँल्हाबल्हा 
यायेगु थाय्‌/मेपिंसं खँल्हाइबलय्‌ च्वनेगु थाय्‌/दबुलिं पिहां वइगु लँपु । 
(च) लेखकया थःगु नांया प्रस्तुती 
(छ) पात्र परिचय 
बाखंया आधार महाभारत, रामायण, जातक, पुराण आदि न्ह्याग्गु हे जूसां 
नं बाखंयात न्ह्याकायंकेगु प्रस्तुत यायेगु थःगु अलग मौलिकपह दु । छुं नाटकय्‌ 
पौराणिक ग्रन्थया खँयात गथे स्वः अअथेहे प्रस्तुत याइगु नाटक मदुगु मखु, दु । 


न्स र्‌ © --5 


रणजीत मल्लया कृष्णचरित थज्याःगु हे नाटक खः । जुजु जयप्रकाश मल्लया 
वीरध्वजपाख्यान प्याखंया मूबाखंचुया खँ, रामायणया रामयात वनबास छूवइगु स्वं 
व शिशिर वसन्तया बाखंया जूसां नं थःगु हे पह दु । 

पुलांगु नाटक मुक्क खँल्हाबल्हाया ग्राधारय्‌ जक दयेकातःगु मखु संगीतयात नं 
घ्यानय्‌ तयाः गद्य-पद्म निगुलिं भाषा छ्यलाः प्रस्तुत यानातःगु खः । तर जुजु जयप्रकाश 
मल्लया रत्नेश्वर प्रादुर्भाव नाटक छगू घाःसा दक्व हे पद्यात्मक अभिव्यक्त बियातःगु 
दु । विशेष यानाः पद्मया प्रस्तुत संगीतमय लय, तालपाखें प्रस्तुत जुइगु र्वः । 

नाटक श्रृंगाररस, वीररस, शान्तरस, करुणरस आदि थीथी रसयात नं उतिक 
घ्यानय्‌ तयाः च्वयातःगु नाटक खः । पुलांगु नाटकय्‌ छ्यला वयाच्वंगु गुगुं ताल 
थोंकन्हय्‌ स्यूपिँ हे मदयेघुंकल । 

नाटक प्रस्तुत याइबलय्‌ न्हापां दः ल्हायेगु, महाद्यः, पार्वती पात्रतयूगु थथःथःगु 
परिचय बीगु जूसा दब्‌ दुने प्रस्तुत याइबलय्‌ निश्‍चित थासं दबुलीइ प्रवेश जुइगु 
दकव दर्शकं खंक पात्र प्रस्तुत यायेगु खँल्हाबल्हा यायेगु जुड । 

नाटककारं थःथःगु नां थायथासय प्रस्तुत यायेगु नं भाषाशैली दुने लाःवं । 
पात्रतयूत न्ववाकीगु भाषा लिसा कायेकाः घायेगुलिं खँ छकूचा जक जूसां 
रवँल्हाबल्हा ताःहाकः जायच्वनी अर्थात्‌ ब्यास शैलीया खंँल्हाबल्हाया रूपय्‌ प्रस्तुत 
जुयाच्वंगृ दु । | 

नाटकय्‌ पद्यकथं प्रस्तुत याइगु स्तुतिगान, देशवर्णन, राजवर्णन, सूत्रधार व 
नन्दीपाखें याकातःगु जुइ । 
नाटकया सुजना 

जुजुपिंसं थीथी नाटक सजना याइबलय्‌ उत्सवयात घ्यानय्‌ तया: नं नाटक च्वयेगु 
या: । विवाह, ब्रतबन्ध, देवदेवता निर्माण पुरा जुइगु इलय्‌ मनोरञ्जन कथं प्रस्तुत यायेगु 
तातुनाः नं नाटक च्वयेगु या: । थ्व खँ नाटकय हे प्रस्तुत जुयाच्वंगु दइ । 


छधाः प्याखं व पूधाः प्याखं 

आधुनिक नाटकय्‌ थें पुलांगु नाटक नं छघाः प्याखं व पूधाः प्याखंकथं ब्वथले 
ज्यू । छगू अध्याय दुने थीथी दृश्य तयाः छगू हे महिमा वा चरित्र वा घटनायात 
कयाः प्रस्तुत यानातःगु नाटक छता: प्याखं खः । गथे कृष्णलिलायात जक कया: 
च्वयातःगु कृष्ण चरित छघाः प्याखं स्वंगू स्वयां अप्वः अध्याय तया: थीथी दृश्य 


प्रस्तुत यानाः मूबाखं, कचाबाखं दुगु प्याखं पूघाः प्याखं स्वः गथे ययात्युपारूयान, 
मूलदेव शशिदेव आदि । 


षड्-दर्शन 

ख्वपया दकलय्‌ लिपायाम्ह मल्ल जुजु रणजीत मल्लं च्वयाबिज्याःगु १३ गू 
नाटक मध्ये छा: प्याखं छगू 'षड्‌-दर्शन' प्याखं खः । नाटक च्वःगु तिथिमिति छुं 
खनेमदुसां जुजुयात समस्या वःगुपाखें मोक्ष प्राप्त यायेगु मानसिकताय्‌ थ्व नाटक 
सुजना जूगु जुइमाः । थ्व नाटकया मू विषयवस्तु घयागु हे हरिद्वारय्‌ वनाः मोक्ष 
प्राप्त यायेगु खः । गनं तःधंगु तीर्थय्‌ वनाः थःगु जीवन विश्राम यायेगु मानसिकता 
थ्व नाटक च्वःबलय्‌ रणजीत मल्लयाके खनेदु। थ्व हे मनस्थितियात ल्वयूक 
अनुशरण यानाः पृथ्वीनारायण शाहयात राज्य त्वःताः काशी वनाः थःगु ल्यंगु जीवन 
फुकाबिज्यात अर्थात्‌ थःगु जीवनया मोक्ष काशी वनाः कयाबिज्यात। उकिं थ्व 
नाटकय्‌ रणजीत मल्लया जीवनदर्शन व जीवनया मोक्ष प्राप्त यायेगु परिकल्पना 
यायेफुगु स्वः । 
षड्-दर्शनया अर्थ 
संस्कृतमाषां षड्‌-दर्शनया ग्रर्थ षड्‌ = खुगू, दर्शन = दर्शन अर्थात्‌ खुगू दर्शन स्वः । 
संस्कृतया खुगू दर्शन धायेबलय्‌ - 
(क) न्याय 
(स्व) वैशेषिक 
(ग) सांख्य 
(घ) योग 
(ङ) पूर्व मीमांसा 
(च) उत्तर मीमांसा (वेदान्त) 

कुम्भमेलाय्‌ हरिद्वारय्‌ म्बः ल्हुइगु अति पुण्य लानाः मोक्ष प्राप्त जुइगु खँयात 
कयाः प्रस्तुत यानातःगु 'षड्‌-दर्शन' नाटकय्‌ छगू वर्गया प्राणीपिंसं मोक्ष याइगु सँ 
न्ह्यथनातःगु दु । गुगु थ्व छगू वर्गयापिं थथे स्वः - 
१. द्योपिं - महाद्यः, पार्वती 
२. ब्रम्हचारी - केशवानन्द 
३: तिपु - अचिन्त्य भारती - प्रमावती, शिवभक्तराय+गुणनयनी, मृगनयनी 


४. योगी - ज्ञाननाथ, अतीम फकीर 
५. व्यापारी - विनय सुन्दर, भावसुन्दर 
६. तीर्थयात्री - संगम ऐया, बसु ऐया । 
बाखंचुया आधार 

शिवपुराणय्‌ आधारित बाखंचु र्वः । शिवभक्त रामया सन्तान मदयाः कलाःपिं निम्ह 
जवंखवं तयाः छपा तुतिं चुयाः महादेवयात स्तुति याइगु महाद्यः प्रसन्न जुयाः सन्तान दइगु 
वरदान बीगु। झःपिं मध्ये दकलय्‌ तःघंम्ह द्मः महाद्मःकथं प्रस्तुत यानातःगु दु । 
बाखंचु 

महाद्यः पार्वती थःथःगु परिचय बियाः आराम यायेत कैलाश वनी, पार्वती थःगु 
तपस्यां महाद्मः भाःत लाःगुलिं लय्‌तायाः अनं निम्हं हरिद्वारय्‌ वनाः स्नान यानाः 
श्रन्तरध्यान जुड । 

केशवानन्द ब्रम्हचारी हरिद्वारय्‌ जप याये धकाः वइ, स्नान यानाः छगू एकान्तगु 
थासय्‌ तपस्या याइ। श्रचिन्त्य भारथी व वया कलाः प्रेमावतीपिंसं किनिदँय्‌ वइगु 
हरिद्वार कुम्भमेलाय्‌ म्वः ल्हल घायेवं मोक्ष लाइ धकाः हरिद्वारय्‌ वनी । मेला दुने 
अचिन्त्य भारती वनी कलाःम्ह प्रेमावतीं भाःतयात मामां वनीबलय तपस्या यानाच्वंम्ह 
ब्रम्हचारी केशवनान्दनया थाय्‌ थ्यनी । केशवानन्दं वयात विलाप यायेमते देवया 
लिला घेर्य याः धकाः सान्त्वना बी । लिपा निम्हं नापलाइ । हरिद्वारय्‌ म्वः ल्हये न्ह्यः 
विन्दु माधवया पूजा यानाः तपस्या यानाः कुम्भमेलाय्‌ स्नान याइ । 

भावसुन्दर व विनयसुन्दर निम्ह सेंठपिनि थःपिं गुरुया प्रभावं मन्त्रया अर्थ 
छ्यायेगुली निपुण जुल । आ: तिर्थ-तीर्थ चाःह्यू वनेमाल धकाः सरसल्लाह याइ । 
चाः ह्युह्यं हरिद्वारय्‌ थ्यंकाः स्नान याइ, माधव पूजा यानाः तपस्या याइ । किराँतवंशी 
शिवभक्त राय व वया कलाःपिं गुणनयनी व मृगनयनी निम्हं कलाःपिं दुसां मचा 
मदयाः म्हाइपुइकाच्वंगुलिं कलाःपिंसं हरिद्वारय्‌ वनाः चित्तस्थिर यानाः सन्तानया 
लागि तपस्या यायेगु स्वँ ल्हाइ । व कथं हे मारद्वारय्‌ वनाः स्वम्हसिन स्नान यानाः 
शिवभक्तं निम्ह कलाःपिं जवखवं तयाः छपा तुतिं चुयाः खुसिया सिथय्‌ च्वनाः 
तपस्या याइ । हरिद्वारय्‌ वयाच्वंपिं महाद्यः पार्वतीपिंसं स्वनाः प्रशन्न जुञ्नाः शिवभक्त 
व वया कलाःपिंसं फ्वंगु मुक्ति वरदान बी अले महाद्यः पार्वतीयात पूजा याइ। 
अनंलिपा महाद्यः पार्वती अन्तरध्यान जुड । 

रामेश्वरया भक्तपिं वसु ऐया व संगम ऐया निम्ह पासापिं रामेश्वरया दर्शन 


यायेत वनी । रामेश्वरया दर्शन यानाः वसु ऐया व संगम ऐयाया नामं छगू सालिक 
तयाः रामेश्वरया पूजा यानाः तीर्थ-तीर्थ चाःहिलाः मोक्ष प्राप्त यायेगु कथं हरिद्वारय्‌ 
थ्यंकःवनी । 

जाननाथ कानफट्टा योगी थः गुरु योगीन्द्र गुरुनाथ, मत्स्येन्द्रनाथयत दण्डवत 
यानाः हरिद्वारय्‌ वनाः स्नन याइ । अ्रन हे अतिम फकिर नं हरिद्वारय्‌ स्नान याःवइ । 
अतिम फकीरं कुम्भमेला जुइबलय्‌ स्नान यायेमाः धकाः द्मः दकव फकीरपिं स्वयां 
तःघंम्ह धकाः अहं याइ । थ्व स्वं न्यनाः अतिमफकीर नापं फुक्क फकीरपिं ल्वानाः 
अतिमफकीरयात स्याना: भ्वय्‌ न्यायेकाः सकसितं विजयया भ्वय्‌ नइ । ग्रनंलिपा 
सकसिनं शिवभक्ति यानाच्वनेगु धकाः धाइ । 

अनंलिपा महाद्यःपार्वती थ्वसंसारया आपालं मनूतय्‌त उद्धार यायेघुन उकि आः 
ईश्वरया निरञ्जन भावना यायेत वनेमाल धका: धाइ । 

दकलय्‌ अअप्वः श्रृंगाररस प्रधानगु थ्व नाटकय्‌ वीररस, शान्तरस, शैद्ररस 
दुथ्याःगु नाटकय्‌ माल्लव, बसन्त, काफी, नरवेहावरा, सारंगी, अध्यारी, कान्हरा, 
सारेधइम कल्याण चो दुथ्याःगु दःसा आसावली, पहाडिया, कोटा ब माल्लव 
आसावरी प्र, भथ्यारी एवं जयन्ती व संगीतया प्रस्तुत खनेद्‌ । 

महाद्मः व पार्वती, अचिन्त्य भारती व प्रमावती, शिवभक्त राय व. गुणनयनी 
मृगनयणीपिनिगु बाखंया घटना श्रृंगारिक प्रधानगु खः। थुपिं फुक्क रसरंगयात 
प्रमुखता बिया: हरिद्वारय्‌ मोक्ष प्राप्तिया लागिं वंपिं स्वः । थुकिइ दुथ्याःपिं मिजंपात्रपिं 
फुक्क हे मिसापिंत सौन्दर्यया मिखां स्वइपिं खः । मिसापिं फुक्क मिजंतयगु निर्देशनय्‌ 
वनाच्वंगु कथं प्रस्तुत यानातःगु दु । मिसापिं धयापिं सन्तानयात जन्म यायेमफुत 
घायेवं ज्या लगे मजू कथं प्रस्तुत यानात्तःगु दु । 

बाखंचुकथं पात्रतयगु चरित्र चित्रण मजूसे हरिद्वारया महिमायात प्रस्तुत 
यानातःगु दु । थीथी वर्गपिंसं महान्‌ तीर्थ खंकूगु हरिद्वार धका: जक क्यनेगु कुतः 
जूगु दु । 

महाद्यः पार्वतीयात महत्व ब्यूसां गनं मुबाखं शिवभक्त राय व वया कलाःपिनिगु खँयात 
महत्व ब्यू थे खनेदुसा गनं केशवानन्द ब्रम्हचारीया चरित्रयात च्वछयातःगु थे च्वं । 
धार्मिक सहिष्णुता | 

हिन्दूधर्म व योगी सम्प्रदाय दथुइ द्वन्द्व क्यनातःगु दु । योगी सम्प्रदायपिं त्रहंकथं 
प्रस्तुत यानातःगु दु । 


भाषाशैली 

फुक्क दृश्य धया थें समानुपातिक कथं श्लोक व खँल्हाबल्हा पद्य व गद्यं 
प्रस्तुत यानातःगु दु । 
कमजोर पक्ष 

रणजीत मल्लया 'षड-दर्शन' नांया नाटक छु उद्देश्यं नामाकरण यानातःगु 
धयागु खँ स्पष्ट यायेथाकु । बाखंचुया घटना छगुलिं मेगुली सलल न्ह्याइगु कथं 
हना वनाच्वंगु मदु । महाद्यः पार्वतीया स्वँ बाहेक मेपिनिगु खँ सरल मज्‌ । मिसापिंत 
स्वयेगु दृष्टिकोण बांलाः मजू । मिसात धयापिं खालि मिजंतयुगु छुं नं इच्छा पूर्ति 
याइगु माध्यम जक खनेदु । 

मिसातयूत गनं नं न्हापा खँ न्ह्यथंकातःगु मदु । भाःतपिंसं खं न्ह्यथनाः खालि 
सहमति जक बीकातःगु दु । 


विक्रमचरित नाटक 

ख्वपया तलेजु भवानीयात लूँ पलं चिना: ११ पु गजू छाःगुया लसताय्‌ 
राज्ययापिं जनतातयूत तकं क्यनेत भृपतीन्दर मल्ल जुजु स्वयं च्वयाबिज्याःगु नाटक 
'विक्रमचरित' स्वः । 

शरीश्रीश्री मूल चुकया गजुलि छान उदेस 

श्रीश्री जय भूपतीन्द्र मल्ल देवसन विक्रमचरित्र प्यान दयूकते बिज्याङा ॥ 

(जोशी व शाक्य १०९०, ११९) 

थुकथं नाटक सृजना याःम्ह जुजु व नाटक सुजनाया उद्देश्य स्पष्ट विक्रमचरित 
नाटकय्‌ प्रस्तुत यानातःगु दु । ्रथेतुं उत्सवया लागि नाटक मञ्चित यायेगु धकाः नं 
सफुलिइ उल्लेख यानातःगु दु । | 


अय्‌ सुन्दरी श्रीश्रीश्री थत्रो कुलदेवता प्रीतिन प्रशादस लँपुलिं चियाव 
जिम छपु गजुल छाया जज्ञ कर्मस नानादेशनं ओव जनपति रन्जलपे निमित्तनज 
श्रीश्री जय भूपतीन्द्र मल्ल देवनं ....... 
तरा विक्रमादित्यया चरित्रस प्याखन दयेकीग्रो धकं आज्ञा प्रसन्न जुस्यनं 
2 छ सलता ।” 

(जोशी व शाक्य १०९०, ३) 


विषयवस्तुया आधार . 

न्यायी जुजुया व्यक्तित्व सम्बन्धी स्वँ व पुराण दुने दुथ्याःपिं लक्ष्मी व सरस्वतीया 
स्वँयात कया: न्ह्याकातःगु 'विक्रमचरित' द्यःपिं स्वयां न्यायप्रेमी जुजुया न्याय च्वये 
घकाः क्यनातःगु स्वः । घन व विधाय्‌ छुं तःधं घयागु तकयुक्त खँयात प्रतीकात्मक 
कथं घनया द्यः लक्ष्मी व विद्याया द्यः सरस्वतीयात प्रस्तुत यानातःगु स्वः । 
बाखंचु 

लक्ष्मी व सरस्वती दथुइ थवंथवय्‌ थःथःपिं तःघं धका: खँ जुइ। लक्ष्मी धन 
तःघं धाःसा सरस्वतीं विद्या तःघं धकाः धाइ । थ्व खँय्‌ ल्वानाच्वंगु खनाः विष्णु थम्हं 
निम्हं कलाःपिंत छम्ह पाखें लिनाथें जुड धका: लक्ष्मी व सरस्वती सु तःघं घयागु 
सँ निर्णय यायेत विक्रमादित्यया थाय्‌ छवयाबी । उज्जनी देशया जुजु विक्रमादित्य 
लक्ष्मी स्वयां सरस्वती तःघं धकाः न्याय बी । सरस्वती स्वर्गय्‌ तुं वनी तर लक्ष्मी 
तमं अवलाम्ह मिसाया भेषय्‌ विक्रमादित्ययात बदला कायेत अ्रनतुं च्वनाच्वनी । 

्रबलाम्ह मिसा (लक्ष्मी) तमं विक्रमादित्ययात बदला कायेत दरिद्र मचा मीगु 
पह यानाः वनी । जुजु घर्मादित्यं लक्ष्मीं बदला काइगु स्वँ सिया: मैरवया आराधना 
याइ । भैरव योगिनीनापं वयाः लक्ष्मीं काइगु बदलाय्‌ विक्रमादित्य त्याइगु आशिर्वाद 
बियावनी । गथे गथे बदला कायेगु स्वः ग्रथे ग्रथे तुं याके बी लक्ष्मी दरिद्रम्ह मचा 
मी धकाः वइ उकिया मू कोटी सुवर्ण पुला: विक्रमादित्यं न्यानाकाइ । ग्रनं हानं 
सल किसियात लः त्वंकीबलय्‌ लखय विषय तयाः स्यानाबी मी नकाः बी उलिं 
नं मगानालि विक्रमादित्ययात हे अ्रपाङ्ग यानाबी । विक्रमादित्यं राज्य त्वःताः वनी 
वबं ्रानन्दपुर देशय्‌ थ्यनी । अनया जुजु चन्द्रकतुया म्ह्याय्‌ अनंगमञ्जरी नापलाइ । 
राजकुमारी अ्नंगमञ्जरी जुजु स्वनेगु थःगु भाग्य ताइ । किसिं राजकुमारीया इहिपाया 
लागि अपाङ्ग विक्रमादित्यायत क्वखायेका बी । चन्द्रकेतु जुजुया मयःसां राजकुमारी 
अनंगमञ्जरीयात विक्रमादित्यनाप इहिपा यानाबी। चन्द्रकेतु राजां अपाङ्ग धका: 
विक्रमादित्ययात हेपे याइ। थःत हेपे या:गुलिं हे चन्द्रकेतु राजायात विक्रमादित्यं 
कार्तिक कृष्ण औंसी व्र्थात्‌ लक्ष्मीपूजा कुन्ह देशय्‌ सुयां हे मत च्याके मद्रे 
छगू यानाः ब्य्‌ धकाः अनुरोध याइ। उगु हे कथं उकुन्ह दिनय्‌ बहनी सुयागु 
छँय्‌ मत च्याकी मखु विक्रमादित्य च्वनाच्वंगु छँ छस्वाय्‌ जक स्वापा तिना: मत 
च्याकाच्वनी । लक्ष्मीपुजा कुन्ह मत च्याःगु विक्रमादित्यया छँय्‌ वइ । वित्रमादित्यं 
स्वापा चायेक: वयेमफु घाइबलय्‌ निम्हसिनं भक्तिपूर्वक पूजा यानाः लक्ष्मीयात 


प्रसन्न यानाछ्वइ । लक्ष्मी नं विक्रमादित्यया चरित्र न्यायप्रेमी न्यायया लागि संघर्ष 
याइगु स्वनाः सन्तोष जुयाः स्वर्गय्‌ लिहांवनी । विक्रमादित्य बांलाःम्ह जुजु धका: 
चन्द्रकेतु राजां सीवं थः म्ह्याय्‌ भाग्यमानी खनी । विक्रमादित्य ग्रनंगमञ्जरी ज्वनाः 
आनन्दपुर देशं थःगु देश उज्जनीइ लिहां वइ । त्रन थः न्हापाम्ह रानी सपनावती व 
राजकुमार थाकुलयात अनंगमञ्जरीनाप इहिपा जूगु खँ कनी । लक्ष्मीया श्रापं दुःख 
सीमाःसां लिपा परिवारनाप आनन्दं च्वनेदत धकाः विक्रमादित्य लय्‌ताइ । 

चरित्र चित्रण 


विक्रमादित्य - न्यायी, न्यायया लागि संघर्षशील, न्यायया कारणं सकसिनं 
सनाच्वंगु चरित्र, निम्हं रानीपिंत सन्तुलन, स्पष्ट वक्ता 

विष्णु -  निम्ह कलाः ल्वापुइ थः फसे मजुइगु चरित्र 

लक्ष्मी - घन तःघं धकाः अहम्‌ दुम्ह, हतपतिं बुइ मसःम्ह बदलाया 
भावना दुम्ह । 

सरस्वती - विद्या तःघं धकाः तक याइम्ह । 

भैरव - विक्रमादित्ययात रक्षा याइम्ह, निम्ह ऋदियोगिनी 


सिद्धियोगिनी शक्तिपिंत सन्तुलनय्‌ तयेमफुम्ह । 
अथेतुं चन्द्रकेतु, चन्द्रावती, सपनावती, अनङ्गमञ्जरी आदि । 
पात्र प्रस्तुती देववर्ग | 
विष्णु, लक्ष्मी, सरस्वती, भैरव, क्रद्धियोगिनी, सिद्धियोगिनी, जुजु ब राजपरिवार 
खलः, राज्य संचालननाप सम्बन्धित जनतात लिथु न्ह्यथुया चरित्र आदि । 
द्वन्द्व 
लक्ष्मी व सरस्वती, विक्रमादित्य व लक्ष्मी दकलय्‌ तःधंगु ल्वापु विक्रमादित्य 
व चन्द्रकेतु, अनङ्गमञ्जरी विवाह याये यःम्ह विक्रमादित्य व थः म्ह्याय्‌ बी मयःम्ह 
चन्द्रकेतु लिपा विक्रमादित्य विजय, फुक्क ल्वापुइ विक्रमादित्य त्याइ । विक्रमादित्य 
व भीमबल राक्षस जंगलय्‌ ल्वापु जुइ । राक्षसयात विक्रमादित्ययात मय: धका: 
वइम्हेसित विक्रमादित्यं स्यानाबी । 
शैली 
परम्परागत पुलांगु प्याखंया शैली कथं स्तुतिइ - लक्ष्मी सरस्वती, देशवर्णन, 
च्वमिया थःगु वर्णन, सूत्र व नटीपाखें द्मः ल्हाकेगु अनं नाटकया विषयवस्तु 
न्ह्याकेगु जूगु दु । 


-- १७ -- 


स्वर्गया विष्णु, लक्ष्मी, सरस्वती राज्यकथं, विक्रमादित्यया राज्य व चन्द्रकेतुया 
राज्यया स्वँ प्रस्तुत यानातःगु दु । मूलतः राज्य निगू क्यंगुया मू हनिं धइगु परम्परागत 
नाटकय्‌ छगू राज्यया म्ह्यायमचा राजकुमारी मेगु राज्यया जुजु वा राजकुमारनाप 
इहिपा यायेमा: व हे कथं जुजु विक्रमादित्ययात इहिपा यायेत राज्य प्रस्तुत जूगु दु । 
बाखं संयोगान्त शान्तरसय्‌ क्वचायेकातःगु दु । 
अध्याय ब्वथला 

स्वंगू अध्याय ब्वथलातःगुलिं न्हापांगुलिइ स्तुति, बाखंया सुरु पात्रतय्‌ परिचय, 
निगूगु अध्याय्‌ मूल विषयवस्तु द्वन्द्वात्मक कथं न्ह्याःगु, स्वंगूगु अध्याय्‌ विस्तारं 
विक्रमादित्यया श्रापपाखें मुक्त जुजुं त्रनन्त मुक्त जुयाः न्हापायागु हे लकस सुजना 
जूगु । लिथु-न्ह्यथु दुपिं मिजंतय्‌गु चरित्र चित्रण, ल्वापु जूपिं व मजूपिं, गुम्हं लिथु 
न्ह्यथु लः व मि जूसा गुम्हं तताकेहेंपिं थें मिले जुइपिनिगु चरित्र प्रस्तुत यानाक्यंगु । 
पुलांगु दबुलिइ मञ्चित यायेकथं नाटकया प्रस्तुती जूगु दु । 
मार्ग प्रकोण 

संगीतमयकथं प्रस्तुत जुइगु जूसां पद्म म्हो गद्य आपाः अर्थात्‌ पात्र दथुइ 
खँल्हाबल्हा जुइगु अप्व: । प्रायः यानाः पात्रतयूसं संगीतया घुनय्‌ न्ववाइ । 

थुगु नाटकय्‌ संस्कृत भाषाया स्वँग्वःत आपालं छ्यलाः ख्वपभाय्‌यात मू भाय्‌ 
कथं नालाकयातःगु दु । सत्यया विजय जुइगु संयोजन बांलाक प्रस्तुत जुइकथं 
बाखंया संयोजन यानातःगु दु । अध्याय नापनापं दृश्य संयोजन नं यानात:गु दु । 
सन्देश 

न्याय बीपिंसं थः ग्यानाः न्याय बीमज्यू। निर्धक जुयाः खःगुलिइ न्याय 
बिइमाः । थम्हं यानागु न्यायलय्‌ सुनां नं बदलाया भावना कयन घाःसा संयम 
यायेमाः । सत्यगु न्याय ब्युम्हेसित असत्यं बदला काःसां लिपा महसूस हे जुइ। 

निम्ह कलाः भाःतया दुर्गतिइ व सुगतिइ मूलतः दुर्गति विष्णुयागु क्यंगु दु । 
सत्यया विजय जुइगु । 

भूपतीन्द्र मल्लं फुक्कं यानाः २९ गू नाटक च्वयाबिज्याःगु दुसा उकी मध्ये 
प्यंगू नाटक जक नापलमाषां च्वयादीगुलिं ने.सं. ८२६ स च्वःगु विक्रमचरित नाटक 
स्वः । भूपतीन्द्र मल्लं विक्रमचरित च्वयाबिज्याःगुलिं विक्रमादित्यया व्यक्तित्व जक 
न्ह्ब्वये कथं मजूसे सामाजिक जीवनय्‌ लक्ष्मी व सरस्वतीया महिमायात लक्ष्य 
यानाः भाग्य व कर्मया प्रतीककथं कयातःगु खः । परम्परागत बिचाःकथं धन व 

विद्या निगुलिं छथाय्‌ च्वने मफइगु खँयात केन्द्रित यानाः च्वयातःगु स्वः । अझ घन 
स्वयां विद्या तःघं धकाः निर्णय याकातःगु दु । भाग्य स्वयां कर्म तःधं धकाः निर्णय 
याकातःगु नाटक स्वः । 

नाटकया मू पात्र विक्रमादित्य विक्रम संवत्‌या संस्थापक व्यक्ति मखु । न्यायी 
जुजुया व्यक्तित्व प्रस्तुत यायेत नामाकरण याःम्ह जुजुया नां विक्रमादित्य खः । 
जुजुँ न्ह्याम्हेसित नं न्याय बी फयेकेमाः । न्याय बीबलय्‌ निष्पक्ष जुइमाःगु खँ प्रस्तुत 
यानातःगु दु । थ्व नाटकय्‌ बहुविवाह समाजया किचः नं खनेदु । 

थौंया मिखां विक्रमचरित नाटकयात स्वयेबलय्‌ न्यायपाखे निष्पक्ष व्यक्तित्व 
न्याय बीपिं पदाधिकारी वा निर्णय अनुकरणीय जू । ईकथं परिवर्तन जू । विद्या व 
धन नापं दुपिं यक्व दु । विद्यापाखें हे धनी जूपिं दु । धनीपिं ब्वनाः सयेकूपिं नं दु, 
उकि लक्ष्मी व सरस्वती निगुलिं बराबर खंकेमाः । 


वीरध्वजोपाख्यान 

यँया दकलय्‌ लिपांम्ह जुजु जयप्रकाश मल्लया स्वंगू नाटक मध्ये नेसं ८७१-८७७ 
दुने च्वयाबिज्याःगु वीरघ्वजोपार्यान नाटक स्वः । जुजु जयप्रकाश मल्लया हे तःघिक 
काजिया षड्यन्त्रय्‌ रानी दयालक्ष्मी लाना: जुजुया राज्यच्यूत (निसं ८६६-८७०) जुयाः 
हानं थःगु ल्हातय्‌ जनतां राज्य बी घुंकाः नाटकया सजना याःगु नाटक वीरघ्वजोपार्यान 
रवः । मेगु पद्म जक प्रस्तुत यानातःगु नाटक रत्नेश्वर प्रादुर्भाव व स्वस्थानी व्रतकथा नाटक 
स: । मुक्कं संस्कृत 'भैरव प्रादर्भाव' च्वयाबिज्याःगु दुसा व हे नाटकयात मैथिल व 
नेपालभाषां च्वयाबिज्याःसां संस्कृत, प्राकृत व मेथिलमाषां महाभारत च्वयाबिज्याःगु दु । 
'मालती माघव' मैथिलीभाषां व नेपालभाषां च्वयाबिज्याःगु दु । 
विषयवस्तुया आधार 

मल्ल जुजुपिंसं सृजना याःगु गुगु नाटक रामायण, महाभारत, जातक, पुराण आदि 
पौराणिक ग्रन्थय्‌ गुकथं उल्लेख यानातःगु स्वः अथेतुं नाटकया शैली छ्यलाः प्रस्तुत 
यायेगु जुयाच्वंगु नं खनेदु । तर थन जुजु जयप्रकाश मल्लं वीरध्वजोपार्यानय्‌ घाःसा 
रामायणयात आधार कया: नाटक च्वयाबिज्याःसां नं तप्यंक रामायण हे आधारित कथं 
स्वनेमदु । विशेष यानाः केकैया ईच्छाकथं थः काय्‌ भरतयात राज्य बियाः दशरथ 
चन्द्रया उत्तराधिकार रामयात वनवास छूवयेगु स्वः । राम वनबास छूवेयगु स्व॑ घाये 
न्हय: हे दशरथ मुर्च्छा जुइगु लिपा रामचन्द्र थः अबु सत्य कबोल ल्हाये घुंकूगुयात 


सितिं मछ्वसे वनबास वनीगु खः । थ्व हे मू खँयात कया: वीरध्वजोपाख्यान नाटक 
निर्माण जुयाच्वंगु दु । अथेतुं थ्व प्याखंया मृपात्र वीरध्वजया चन्द्रकलानापं इहिपा 
जुइगु,' जंगलय्‌ नापलाइबलय हे वीरध्वजयात वर यायेगु निश्‍चित जुइगु खः । थन थ्व 
नाटकय्‌ रामायणय्‌ गथे स्वः ग्रथे प्रस्तुत मयासे पात्रतय्‌गु नां पाकाः घटनाया मूत्राधार 
रामायणयात हे कयातःगु दु । 
बाखंचु 

चम्पापुरी देशया जुजु ब्रम्हदतं द्यः पूजा यायेत नारदमुनि व पर्वतमुनि सःतके 
छूवयाः पूजा याइ। थुपिं निम्ह ऋषिपिंसं जुजुया म्ह्याय्‌ चन्द्रकलायात ययेकाः 
जुजुयात विवाह प्रस्ताव तइ । जुजुं सहमति बियाछ्वइ । थ्व सवं म्ह्यायूम्हं सीकाः 
बुरापिंनाप विवाह यायेगु स्वयां विष नयाः आत्महत्या यायेगु खँ थः मांयात धाइ । 
मांम्हं अबुम्हेसित म्ह्यायूया यःम्ह मिज॑नाप स्वयम्बर याकेबीमाःगु सल्लाह बी । थ्व 
खाँ ऋषिपिंत नं धाइ, बरु स्वयम्बरय्‌ वा धकाः निमन्त्रणा बी । 

रत्नपुरीया जुजु सत्यध्वजया चीघिकम्ह रानी रूपवतीया मचा बुइ । ज्योतिषं 
ने.सं. ८७१ जातः च्वयाः ऋतु ध्वज” धकाः नामाकरण याइ। घाइमांमं मचा 
लहिनाः तःघिकः जुइवं सत्यघ्वजया थाय्‌ तयेयंकी । 

सत्यघ्वजं थःगु राज्यया अभिभारा तःघिकमह काय्‌ वीरध्वजयात बीत 
सरसल्लाह याइबलय्‌ वीरध्वजया मां शिलामितं व मन्त्री सहमति बिड, तर 
चीधिकःम्ह रानी रूपवतीं सहमति मब्यूसे जुजु याकःचा च्वनाच्वंथाय्‌ वनाः न्ह्यथु 
व तःघिकःम्ह काययात पितिनाः थः काययात राज्य बीगु वचन फ्वनी। थ्व खं 
न्यनाः सत्यध्वज जुजु मुर्छ्या जुइ । अबुया सत्यवचन पूवंकेया लागि वीरघ्वज 
पिहांवनी । मन्त्री थः काय्‌ बुद्धिधरयात नं नापं छूवयाबी । थः कायूचा हाकनं लिहां 
बइधकाः, चिरिमामं जुजुं घाःगु धकाः वीरघ्वजयात स्याना: छ्यं ज्वनाः वा धकाः 
पोत छ्वयाबी । थ्व स्व॑ सिया: जुजु मुर्च्छा जुइ । जुजुया ल्वय्‌ लंकेत ऋतुध्वजं दाजु 
व तःमां मालेत पिहांवनी । 

थःत स्याये धकाः वःपिं पोतय्‌त जुजुं घाःगु जूसा स्या धकाः घाइ । पोतय्‌ नं 
करुणा उत्पन्न जुया: जिमित जुजुं उजं ब्यूगु मखु धकाः लिहांवनी । रानी शिलावतीं थः 
काय्‌ वीरध्वजयात मालेत बुद्धिमती सखिनाप नारायणया तोत्र ब्वना: वनी । वीरघ्वज 
नापलाकाः बी धकाः हनुमान आकाशवाणी याइ । चाचा: ह्युह्युं वीरध्वजं हनुमानया 
्श्रमय्‌ थ्यनी व हे इलय्‌ अन हे थः मां नं नापलाइ । वीरध्वजया मामं धाःथें हनुमानं 

वीरध्वजयात धनुविधा स्यनाबी । धनु विद्या सयेकाः वीरध्वज शिकार वनी । जंगलय्‌ 
वनीबलय्‌ चल्ला छम्हेसिनं वीरध्वज बुद्धिकरयात बिसिकाः यंकी । जंगलयू दुने हे 
नारदऋषि व पर्वतऋषिनाप विवाह यायेमाली धका: विरक्त जूम्ह चन्द्रकला नापलाइ । 
थवंथबय्‌ मतिना जुइ । वीरध्वजं चन्द्रकलानाप गान्धर्व विवाह यायेगु प्रस्ताव तइ तर 
चन्द्रकलां थःगु स्वयम्बर जुइगु दु अन हे वा स्वांमाः क्वखायेकाबी घाइ । 

घात्थें चन्द्रकलाया स्वयम्बरया तयारी जुइ । नारदऋषि व पर्वतऋषि अलग 
अलग वनाः चन्द्रकलाया स्वयम्बरय्‌ छम्हेस्याँ मेम्हेसित माक: ख्वाः यानाब्यू धका: 
विष्णुयाके वरदान फ्वनी । विष्णुं नं उमिगु खँ न्यनाः उमित वरदान बी । थाय्‌ 
थासयूया जुजुपिं, राजकुमारपिं, ऋषिपिं व वीरध्वज नं चन्द्रकलाया स्वयम्बर जुइगु 
थासय्‌ थ्यनी । वीरध्वजयात चन्द्रकलां स्वांमाः क्वसायेकाबी । थ्व स्वनाः इन्द्रसेनं 
वीरध्वजयात राज्य ध्वंस यायेगु धकाः ईर्ष्या याइ । ऋषिपिंसं वीरध्वजयात सर्प 
न्याना: सीमाः धका: सराः बी । चन्द्रकलाया अबु ब्रम्हदत्तं क्षमा फ्वनी, ऋषिपिंसं 
सराः बी घुंगु ग्रथेसां द्यःपिनिगु क॒पां वीरध्वज म्वाइ धकाः घयावनी । 

चन्द्रकलानाप विवाह यानाः वीरध्वज हनुमानया आश्रमय्‌ वनी । मांम्हेसित 
फुक्क वृत्तान्त कने घुंकाः हनुमान आनन्दं च्वं घकाः वरदान बिया: त्वःतावनी । 
वीरध्वज सी न्ह्यः हे यमदूतपिं वयाः वीरध्वज सीगु स्वयेत वइ । घाथें वीरध्वज सर्प 
न्यानाः सी । शिलावतीं तसकं विलाप याइ ।..... 

वीरध्वज प्याखं आशासफ्कुथि व राष्ट्रिय ग्रमिलेखालय्‌ च्वंगु हस्तलिखित 
ग्रन्थ मुंका: नं पूमवंगुलिं वीरध्वजयात ऋषिपिंसं सराः ब्यूथाय्‌ तक जक सफुतिड 
दुथ्यानाच्वन । ऋषिपिंसं सराः बीघुंकाः लिपा जुजुं क्षमा फ्वनाः द्यःया कृपां वीरध्वज 
म्वानावइगु स्वँ थ्व नाटकय्‌ मदु । नाटक पूरा जुइत दवं वीरघ्वजयात म्वाका ब्यूगु 
नं दयेमाःगु स्वः । 
पात्र चित्रण 

मेमेगु नाटकय्‌ थें थ्व नाटकय नं मूपात्र नायक-नायिका जुजु खलः दुने हे लाका: 
बाखं न्ह्याकातःगु दु। बाखंया संयोजन यायेछिंक स्वंगू राज्यया जुजु खल: न्ह्यथनातःगु 
दु। स्वंगू स्वलःया जुजुपिं नं बहुविवाह कथं प्रस्तुत यानातःगु दु। छगू राज्यया जुजु 
'छम्हेसिया म्ह्याय्‌ दुगु व निस्वलः जुजुपिनि निम्ह निम्ह कायुपिं दुगु खनेदु । 

रत्नपुरया जुजु सत्यध्वज निम्ह रानीपिं मध्ये तःघिकःम्ह शिलावतीपासें वीरघ्वज 
राजकुमार गुम्हेसिया नार्म हे नाटकया नामाकरण जुयाच्चन, उकि वीरध्वज मूपात्र 


खः: । सत्यध्वजया चीघिकःम्ह रानी रूपवती गुम्हेसिया काय्‌ क्रतुध्वज खः । थुम्ह 
राजकुमारयात राज्य बीगु खँय्‌ नाटकया विषयवस्तु न्ह्यानावन । 

चम्पावती नगरीया जुजु ब्रम्हदत्त व जुजुया निम्ह रानीपिं मध्ये पद्मावती व 
रत्नाबती । पद्मावतीपास्वें चन्द्रकला राजकुमारी गुम्ह राजकुमारी, थ्व नाटकया मू 
नकि कथं प्रस्तुत यानातःगु दु । 

नायः नकिं तःघि जूगु क्यनातःगु दु, ऋतुध्वज गुम्हेसित रूपवतीया इच्छा कथं 
राज्य बीगु इच्छा जूगु स्वः । थ्व पात्रयात घाःसा जन्म जुइन्ह्य-निसे मांम्ह म्ह मफैगु, दिदी 
अजि वयाः स्वः वइगु, जन्म जुइवं जोशी सःताः साइत स्वकीगु जातः च्वकीगु, घाइमामं 
लहिनाः तःघिकः याइगु, अनं जुजु रानीपिं थाय्‌ तयेहइगु भरत थें राज्य त्वःताः दाजु 
माःवनीगु चित्रण खनेदु । बरु मूपात्र वीरघ्वजयाबारे धाःसा अबुया आज्ञाकारी कायूकथं 
प्रस्तुत यानाः अबुया वचनवद्धतायात पूरा यायेत छँय्‌ नं पिहां बनीगु, हनुमानया आश्रम 
वनाः मांम्हेसिया इच्छाकथं धनुष विद्या सयेकाः वंम्ह चन्द्रकला नापलाइगु, विवाह याइगु, 
चन्द्रकलानाप इहिपा यायेमास्तीवःपिं ऋषिपिनिगु श्राप फयेमालीगुया नापं कबीरपुरया 
राजकुमारीपिं कामसेन व वीरसेनपिनिगु ईर्ष्याया प्रतिकार यायेमालीगु जूगु दु। अथेसां 
निर्धक्क दक्वसिगु श्राप दोष फया: नं चन्द्रकलायात इहिपा यानाहःगु स्वः । 

अथेतु प्रस्तुत नाटकय्‌ स्वंगू राज्यया जुजुपिं, लिथु-न्ह्यथु रानीपिं, राजकुमारीपिं, 
मन्त्रीपिं, पोपिं, यमराज, चित्रगुप्त, हनुमानया नापनापं विष्णु, लक्ष्मी व सरस्वतीया 
चित्रण जुयाच्वंगुः दु । 

थुगु प्याखंया मूबाखंचुया श्रृजक रूपवती. रानी चिरिमांयात रामायणया 
कैकेयीया चरित्रनाप ज्वःलाकातःगु दु । थःकाय्‌ ऋतुध्वजयात राज्य बीबलय्‌ गनं 
छुं विघ्नबाधा मवयेमाः, हकदार वये मफयेमाः धका: न्ह्यथु सत्यवती व युवराजयात 
पितनाछ्वयेगु जक मखु राज्यया उत्तराधिकारी समेत अन्त यायेगु कथं स्यायेगु 
हे षड्यन्त्र याःगु स्वः तर कुबुद्धि सफल जुइमफुत । स्याःवंम्ह पो नं मस्यासे जक 
वइगु मखु वीरध्वज हे राजकुमारीयात ज्वनावइगु कथं प्रस्तुत जूगु दु । तर नाटकय्‌ 
वीरध्वजं राज्यय्‌ लिहां वयाः ऋषिपिनिगु श्रापं सीगु तक्क दु देवं रक्षा यानाः 
म्वानावइगु सँ मदु । 

वीरघ्वजोपार्यानय्‌ जुजु जयप्रकाशं सृजना यानाबिज्याःपिं पात्रतयृगु जक 
चरित्र खनेदुगु स्वयं वसपोलयागु चरित्रनं न्ह्यब्वयादीगु दु । जुजु जयप्रकाश 
मल्लं च्वयाबिज्याःगु रत्नेश्वर प्रादुर्भाव रानी दयावतीनापं सतिनाच्वंगु नाटकय्‌ 


छक्वः छक्वःपतिं नां न्ह्ययनाः तयाबिज्याःगु दुसा थ्व वीरध्वजोपाख्यानय्‌ जुजु 
जयप्रकाश मल्ल्यात राज्यं च्यूत यानाः थासं थासय्‌ सुलाः सुलाः जुइमाःगु घटना 
लिपा च्वयाबिज्याःगु नाटक खः । वयूकलं थासंथासय्‌ राजमाता कुमुदिनी, रानी 
दयालक्ष्मी व काय्‌ राज्यप्रकाशया नां न्ह्यथनातःगु दु । अ्रथेतुं थः स्वीप्यूगु थायूया 
आःझःपिंत थःत रक्षा यायेमाल धकाः जयवागेश्वरी, गुद्यश्वरी, पशुपतिया नापनापं 
भैवर, भगवती, लक्ष्मी, सरस्वती आदिपिंत उपसाना यानाबिज्याःगु दु । ्रथेतुं 
प्याखनय्‌ थःत थीथी विशेषण विभूषित यानाबिज्याःगु दु । गथेकि विवेकजनया 
मणि, न्यायी धर्मात्मा, दयावाण, सुरजकुलया मणि, कुशल राजनीतिज्ञ, दयालक्ष्मीया 
पति, नेपालभूमिया पति, दुखिजनया गति आदि न्ह्यथनाबिज्याःगु दु । 

रानी दयालक्ष्मीयाके दया मदुगु, भाग्य दुम्ह मिजंया जक मिंम्ह कला: दइगु, 
कलाःपिंसं थः . माःतपिंत सहयोग यायेमाःगु, भाःतं घाःथें च्वनेमाःगु अभिव्यक्ति 
धइगु, रानी दयालक्ष्मीनापं मिले मजुयाः थम्हं स्यूगु दुःखया अभिव्यक्ति स्वः । थ्व 
हे जयप्रकाशया मनोविश्लेषण यायेगु पक्ष स्वः । अथेतुं जयप्रकाशया मानसिकता व 
चत्रिरया थीथी पक्ष चित्रण जू । 
द्वन्द्व 

सत्यध्वज व रूपवती । रूपवती व शीलवती व वया काय्‌ वीरध्वज । वीरध्वज 
व नारदमुनि ऋषि व पर्वतमुनि ऋषि । कामसेन व वीरसेन आदि । 
अध्याय विभाजन 

स्वंगू अध्याय दुगु थ्व वीरध्वजोपाख्यान न्यागू अध्याय स्वकःतक बांलाक 
न्ह्यथनाच्वंगु दु । थुलि आशा सफूकुथिइ प्राप्त जूगु खःसा अनं लिपाया अध्याय 
नेपाल राष्ट्रिय अभिलेखालयय प्राप्त जुगु दु । पूर्ण मजूसे प्रकर्णरू्पय्‌ जक दु । 
पुलांगुद इकथं प्रस्तुत याइगु नाटक खः: । त्वा: त्वालय्‌ थायथासय्‌ दथुइमथुइ 
लाक्क दयेकातःगु दबूया स्वखें च्वनाः स्वयाच्बंपिंत उतिकं खनीगु कथं प्रस्तुत 
याइगु प्याखं स्वः । 

गीति नाट्यकथं रत्नेश्वर प्रादुर्भाव च्वयाबिज्याःम्ह जुजु जयप्रकाश मल्लया 
थ्व नाटकय नं पद्यात्मक अभिव्यक्त म्येया रूपय्‌ आपालं प्रस्तुत यानाबिज्याःगु 
दु। अथेतुं नाटकया विषयवस्तुया प्रस्तुतिइ नं थःगु बौद्धिकता छ्यलातःगु दु । 
रामायणयात आधार काःसां प्रस्तुतिकरण घाःसा च्वमिया थःगु हे पह खनेदु । गुकिं 
यानाः रत्नेश्वर प्रादुर्भाव थें वीरध्वजोपारूयान नं महत्वपूर्णगु स्तरीय नाटक स्वः । 


प्राचीन प्याखं छगू अलगल पाठ्यपत्र मजूसे पुलांगु म्येनाप स्वानाच्वंगु विषय 
स्वः । प्याखंया निंतिं पाठयपत्रया लागि थुकथं प्रस्तुत यानातःगु दु । 

प्राचीन नाटकया थीथी पक्षत थुकिया विशेषता पूर्णाङ्की व एकाड्कीया भेद, प्राचीन 
नाटकय्‌ छ्यलीगु सांकेतिक शब्द, प्राचीन दबू, निर्माण विधि, प्राचीन मंगलाचरण 
व आरती, प्राचीन पात्र, दबुलिइ वया: आत्मपरिचय, प्राचीन नाटकया सूत्रधार, नति, 
देश वर्णन व राजवर्णन याइगु दृश्य सजावत । | 

थन न्ह्यथनातःगु खँ फुक्क प्राचीन नाटकया विशेषता मध्ये शैली दुने लाःगु खँ खः । 


लिघंसा 


कसाः, प्रेमबहादुर (सं.) 


कसाः, शरद (सं.) 
जोशी, सत्यमोहन व 
शाक्य हेमराज 
माली, इन्द्र 
बज्राचार्य, चुन्दा 


बज्राचार्य, घनवज् व 
मल्ल, कमलप्रकाश 


बज्राचार्य, शान्तहर्ष 
बज्जाचार्य, शान्तहर्ष 
वैद्य, जनकलाल 


हृदय, चित्तधर 


रत्मेश्वर प्रादुर्भाव, यें, च्वसापासा । 


'वीरच्वजोपार्यान' यें, नेपाल लिपि गुथि, ने.सं. १११६ 


'विक्रमचरित' यें, ने.सं. १०९४ 

'नेपालमावाया छ्या: प्याखं छगू सिंहावलोकन” पलेस्वां 
दँ ७ ल्याः ३ पृ. ६०-६६ 

नेपालमावा नाटक साहित्यया इतिहास छगू परिचय” यें, 
अनुसन्धान महाशाखा, ने.सं. ११०९ (अप्रकाशित) 


'गोपालराज वंशावली' काठमाडौं, नेपाल अनुसन्धान 
महाशाखा, ई.सं. १९८५ । 

मल्लकालिन नेपाल माषाया प्यास साहित्य छगु सर्वेक्षण” 
नेपाल ३१: २-३, ३-१८ 

'मल्लकालया मुक्कं नेपालमाषाया नाटक”, यें, विमला 
बज्राचार्य, ने.सं. ११०५ । 

'नाटकया प्रवाह” नेपाल रजत जयन्ती तँसापौ, ने.सं. 
१०९४, ३७-४२ 

नेपालभाषा साहित्यया जातः' यें, नेपालभाषा परिषद्‌, 
ने.सं. १०९१ | 


कुलां दग दाँ २९, ल्याः १७ नेस १११४ 


नेपालभाषाया माध्यमिक कालया गद्य 


१. न्ह्योखं 

नेपालभाषा गद्य विधायात दुवालाः वनेबलय्‌ नेपालभाष राज्यमाषा, राजभाषा, 
जनमाषाया रूपय्‌ जुयाच्वंगु मल्लकालय्‌ पुराण, जातक, महात्म्य आदिया बाखं 
विधाया नापनापं नाटक विघाय्‌ गद्य विधां सृजना यानातःगु खनेदु । थ्व विधा 
नेपालभाषाया साहित्य इतिहासय्‌ अतुत रूपं थीथी रूपय्‌ न्ह्यानावल । पुनर्जागरण 
कालय्‌ वयाः नेपालभाषा गद्य विधा मल्लकालय्‌ स्वयां अप्वः हा कायेगु ज्या 
जुल । गथे स्वं ल्हायेगु खः उकथं हे स्वतन्त्र रूपं गद्य छयलाः बाखं प्याखं जक 
च्वयेगु मजूसे निबन्ध, प्रबन्ध, समालोचना, मेमेगु भाषाया सफूयात नेपालभाषां 
अनुवाद यानाः नं साहित्य सृजना यायेगु जुल । पुनर्जागरणकालय्‌ प्यूगु पुसा 
आधुनिक कालय्‌ वयाः गद्य विधाया विकास बांलाक जुल । मल्लकालय्‌ अ्रर्थात्‌ 
नेपालभाषाया प्राचीनकालय्‌ सुरु जूगु गद्य विधा माध्यमिक कालय्‌ गुकथं विकास 
जुल थ्वया स्वरूप गथे जुल, उगु ईया भाषाह्यःमिपिंसं गद्य विकास यायेगु छु छु ज्या 
यानावन, पुलांगु गद्य विधायात गुकथं म्वाकाः न्हगु कथं न्ह्याकावन धका: सीकेगु 
कथं नेपालभाषा माध्यमि कालया गद्मया बारे अध्ययन यायेमाः । 


२. नेपालभाषाया माध्यमिककालया काल विभाजन 

नेपा:या इतिहासया काल विभाजन नं विश्वया मेमेगु देशय्‌ जुयाच्वंगु काल 
विभाजन अनुरुप हे जुयाच्वंगु स्वनेदु । नेपाःया राज्य शासनय्‌ वःगु थलाक्वलाया 
नापनापं राज्य 'शासनय्‌ वःगु परिवर्तन अनुरूप नेपा:या काल विभाजन स्वः। 
किरातीतयूसं राज्य याना वयाच्वंगु शासन कालयात किराँतकाल, अननं लिच्छविकाल 
अथेहे तुं लिच्छवित लिपा मल्लतयूसं राज्य यात मल्लकाल घायेगु यात । अनं 


शाहतयूसं शासन यात, शाहकाल धकाः घायेगु यात । काल विभाजनय्‌ राज्ययात 
शासन याइगु पाखें प्रभावित जूगु कारणं यानाः हे नेपालभाषाया माध्यमिक कालयात 
नं ने.सं. ९६७ य्‌ जंगबहादुरं कोतपर्व याना: थः प्रधानमन्त्री जुयाः राणा शासन सुरु 
जूसांनिसें राणातयूसं याःगु अन्याय, अत्याचार, दमन अन्त यायेत सः तयाः विरोध 
याःपिं सकसितं ज्वनाः गुम्हेसित स्याना: शहिद यानाब्यूगु, गुम्हेसित सर्वस्व हरण 
यानाः जेलय्‌ स्वथना ब्यूगु, गुम्हेसिनं ज्वनाः जेलय्‌ कुनाब्यूगु साल वि.सं. १९९७ 
अर्थात्‌ ने.सं. १०६१ तकयात माध्यमिक काल घायेगु याःगु स्वः । 

मल्ल जुजुपिंत शाह जुजुपिंसं त्याकाः राज्य याःबलय्‌ नेपालभाषायात 
राजभाषापासें गुमे जुइमा:गु स्वँयात कयाः फ्रान्सया विद्वान सिल्मान लेभिं न्ह्यथनादीगु 
रँ अति हे उपयुक्त स्वः । "From generation 70 generation Newari Language 
recedes and gives place io tha advantage of the Parbaitya - the language of the 
victors” (Le Nepal 7p. 25) अर्थात्‌ छगू पुस्ता मेगु पुस्ता न्ह्याः न्ह्याः वःबलय्‌ 
पर्वतीय भाषायात नेवा: भाषां थाय्‌ त्वःतुतुं वयेगु यायेमाल । ग्रथेतुँ जंगबहादुर राणा 
प्रधानमन्त्री जुयाः राणा शासन न्हयाः न्ह्याः वसांनिसें नेपालभाषाया विकासय्‌ नं हास 
वबं नेपालभाषाया साहित्य सुजनाय्‌ नं हास वल । 

थ्व हे सन्दर्भय्‌ चित्तघर 'हृदय'जुया घापू कथं लिपा गोरखा भाषा पूरा सहायता 
दयाः बल्लाना वसेँलि वि.सं. १९६२ साललिपा च्वयातःगु नेपालभाषाया भोंमीं 
नापं प्रमाण लगे मजू धयागु ग्रैन दयकाः कीगु थ्व भाषायात राजकीय वरिष्कार 
यानाहल । (घ्वानासफूया धल: ५) 

थुकथं चन्द्रशमशेरया पालय्‌ नेपालमाषायात राजकीय रूपं बहिष्कार यानाहसेंलि 
नेपालमाषां च्वसा न्ह्याकीपिं म्हो जुइगु स्वाभाविक खः । अथे जूसां नं नापलभाषाप्रति 
ममता दुपिं, नेपालभाषा साहित्यया विकास यायेमाः घकाः दुनुगलंनिसें घाःपिं 
माषासेवीपिंसं थःथःगु थासय्‌ च्वनाः थःथःकथं च्चयाः भाषा सेवा यानाच्वन। थम्हं 
फु थें याना वयाच्वन । थुकिं यानाः मल्लकालय्‌ नीस्वनावंगु नापलभाषाया गद्य 
साहित्ययात गति बीगु जक मखु, थीथी विधाय्‌ नं विकास यायेत नीस्वनेगु यात । 

न्हापा न्ह्यानाच्वंगु नेपालभाषा गद्य साहित्ययात माध्यमिक कालय्‌ थाय्‌ बिया: 
न्ह्याका वयाच्वंगु व स्वयां न्ह न्हगु विघा नेपालभाषा साहित्यय्‌ परिचय बीकथं जुगु 
ज्यायात कयाः माध्यमिक कालयात नं निथिइ ब्वथलातःगु दु । 
(क) न्ह्योच्वःगु (पूर्व माध्यमिक काल - ने.सं ९६७-१०२९ 


(ख) लिच्वःगु (उत्तर) माध्यमिक काल - ने.सं. १०२९-१०६१ 

नेपालभाषाया माध्यमि कालयात न्ह्यच्वःगु व लिच्वःगु माध्यमि काल धका: 
ब्वथलेगु ज्या पुनर्जागरण कालया गद्मगुरु निष्ठानन्द बजाचार्य 'एकविंशित 
प्रज्ञापारमिता'यात देवनागरी लिपि छ्यलाः संस्कृत भाषायात नेपालभाषां अनुवाद 
यानाः पिदंगु ईया न्ह्यःयात न्ह्यच्वःगु माध्यमिक काल व उगु सफू पिदंसांनिसें 
लिपायागु ईयात लिच्वःगु माध्यमिक काल धकाः घायेगु जुल। 'एकविंशति 
प्रज्ञापारमिता'यात घ्वाना्राखलं पिदंगु ई घयागु ने.सं. १०२९ स्वः । उकि न्ह्यच्वःगु 
माध्यमिक काल घायेवं ने.सं. ९६७-१०२९ व लिच्व:गु माध्यमिक काल घायेवं 
ने.सं. १०२९-१०६१ तक खः। 


३. न्हयच्वःगु माध्यमिक कालया गद्य (ने.सं. ८६७-१०२८) 

न्ह्यच्वःगु माध्यमि कालया गद्य विघा नेपालभाषाया प्राचीन कालया गद्य 
विधायात कथंहंक न्ह्याका वयाच्वंगु खनेदु । थ्व इलय्‌ गद्या थीथी विघा मध्ये अप्वः 
घयाथें खनेदुगु विधा घयागु बाखं विधा स्वः । अथे घयागु जातक, पुराण, महात्म्य 
थज्याःगु हिन्दू व बौद्ध घर्मावलम्बीपिनि घर्मय्‌ मनचित यानाः बाखं कंकाः न्यंकाच्वंगु 
स्व: । उकिं हे जनकलाल वैद्यजुं थ्व ईया बाखंयात कयाः थथे घयादीगु जुइमाः, 
“बाखं न्यनीम्हस्याते बां न्यनाः पुण्य दःसा गात । बाखं कनीम्हस्यात व छपु बाखनं 
जन्मकाःछि जुइक जीवन वृत्ति चूलाःसा गात । निस्वलःयां थुपिं प्रवृत्तिं यानाः धार्मिक 
बाखंपाखें नेपालभाषा बाखं साहित्य विधाया लुघंक श्रीवृद्धि जुगु धाःसा स्वनेमदु । 
थुजाःगु धार्मिक बाखनं बरकंछि छरूयर नेपालमाषायात म्वाकातयेगु ताहाक:गु परम्परा 
नेवाः जनजीवनय्‌ न्ह्याका तयेफत । मेखेर, नेवाः जनजीव्न थुजाःगु हे धार्मिक बाखं 
नयनाः बाखं विधानाप परिचित जुया च्वनेखन ।” 

न्ह्यच्वःगु माध्यमिक काल दुने च्वय्‌ न्ह्यथनागु सामग्री आशासफूकुथि, राष्ट्रिय 
अभिलेस्वालय व नेपालभाषा साहित्यया जातकय्‌ लुयावःगु सामग्री थथे खनेद्‌ । 

दिव्यावदानेमालाया सुथन किंनरी जातकावदानया सुचन्द्र गृहस्पति (९८६ 
ने.सा.), दिव्यावदान (९८१ आ.स.), सुचन्द्रावदान कथा (९७५ आ.स.), विश्वन्तर 
(९८३), कोर्तिरत्नं च्वःगु विश्वन्तर (१०१८ आ.स.), मणिचूड (९९३ (अ.) १००६ 
ग्रा.स., १००८ आ.स., १०१८ आ., १०१९ आ.स.), दिव्यावदान (९८१ आ.सः), 
नमोबुद्ध (अवदान) (९९९ आ.स.), कपिसावदान (१०१० रा.त्र.), वंशावली जातक 

(९८९ आ.स.), सर्वज्ञमित्रावदान (१००३ रा.त्र.), रत्नध्वजकथा अवदान (१०२९ 
आ.स.), न्यापु अवदान (१०२६ आ.स.), अश्वघोष - नन्दिमुख अवदान (९९८ 
आ.स.), भाजुरामं च्वःगु नलराजा (९९० आ.स.), नलराजाया व्याख्यान (९६९ 
ग्रा.स., १००० ने.सा.), । 
महात्म्य 

नेपाल तीर्थ महात्म्य कथा (१०२३, ग्रा.स.), स्वयम्मू उत्पति कथा १०२३ 
आ.स., १००७ आ.स., १०११ आ.स.), कार्तिक महात्य (९८९ आ.स.), स्वयम्भू 
पुराण (९९१ आ.स., ९९६ रा.अ., १००१ त्रा.स., १०२६ ने.सा.), स्वस्थानी ( 
९७७ त्रा.स., ९७८ आ.स., ९८२ आ.स., १००६ आ.स.), स्वस्थानी व्रत (९७८ 
आ.स., ९७९ रा.त्र, ९८८ आ.स.), स्वस्थानी व्रत कथा (९६९ त्रा.स.), स्वस्थानी 
गोमयजु - घर्मलक्ष्मी (१००८ आ.स.), नलराजा (९९० त्रा.स.) । भाजुरामं च्वःगु 
नलराजाया व्याख्यान (१००० ने.सा., ९६९ आ.स.), बसुन्धरा व्रत कथा (९६९ 
त्रा.स.), सिंहसार्थ बाह (९९७ भिक्षु सुदर्शन सम्पादित, १०१७ रा.त्र.), कवीरक॒मार 
(१००६ भिक्षु सुदर्शन सम्पादित), रामायण (९९८ ने.सा.), ख्वपया मानवीर भाजु 
च्वःगु थ्व सफ्‌ बाल्मिकी च्वःगु उत्तरकाण्डया रामया स्वर्गारोहण सम्बन्धी स्वः । 
आर्यावलोकितेश्वर कामुनि पर्वत कथा (१०२६ ने.सा.) 

थ्व इलय्‌ थथे जातक अवदान, महात्म्य, रामायणया नापनापं पूजा यायेगु 
बिघियात कयाः गद्य शैली प्रस्तुत यानातःगु नं दु । ने.सं. ९७२ माघ शुक्ल १० 
कुन्ह श्रीचन्द्रपतिधन बज्राचार्य च्वःगु गणचक्र विधि (ने.सा.) नं दु । थ्व नापं मेमेगु 
धार्मिक पूजा यायेत माःगु विधि च्वयातःगु सफ्‌ दु । 

ने.सं. ९७४ आषाढ ७ असन्याचार्य (असंया बज्राचार्य) वृहस्पतिं च्वःगु विचाल 
स्व पूर्व माध्यमिक काल छगू गद्य साहित्यया नमूना स्व: । निबन्ध धकाः घायेछिंगु 
उगु विचालं (ने.सा.) य्‌ विरामी जुयाः थीथी वासः जक याःगु मखु थः द्यःपिंत भालक 
यानाः जाकि स्वलाः नं छुं मजुयाः सीगु स्व॑यात कयाः च्वयातःगु उगु च्वर्वँय्‌ मृत्युं 
सुयातं ल्यंकी मखु, मृत्यु जुइम्ह मन्‌ न्ह्याम्ह हे जूसां मृत्यु जुइगु स्वं न्ह्यथनातःगु दु । 

न्ह्यच्वःगु माध्यमिक कालया आपालं सामग्री आशा सफूकुथिइ खनेद्‌ । न्ह्यच्वःगु 
माध्यमिक कालदुने दुथ्याःगु सामग्री मध्ये मरुया श्रीखण्डमूल महाविहारया रत्नमुनि 
बज्राचार्य ने.सं. १००६ दय्‌ सिंहसार्थबाहया बाखं छपु तेबाहाःया श्री जीतानन्द 
बज्राचार्य ने.सं. ९९७ दंय्‌ च्वःगु वा ल्ह्ययातःगु कवीरकुमारया बाखं छपु नं 

नेपालभाषाया एम.ए. तगिंया न्यागूगु पत्रय्‌ दुथ्याकातःगु दु । थ्व निपु बाखनय्‌ उगु 
ईया बाखंया स्वरूप, बाखं हनीगु शैली, बाखंया भाव विचार प्रस्तुत जुयाच्वंगु दु । 
नेवाः समाजय्‌ सिंहसार्थबाह व कवीरकुमार निपु बाखं नं अतिकं लोकंह्वाःगु बाखं 
स्व: । कवीरकुमारया बाखंयात कयाः प्रजातन्त्र लिपा तक यँयाःबलय्‌ दबू प्याखं 
दयेकाः क्यनेगु याना वयाच्वंगु स्वः । 

नेपालभाषाया साहित्यया जातः सफुतिइ दुथ्यानाच्वंगु चित्तधर “हृदय” जन्म 
जूगु उपलक्ष्यय्‌ ल्हासाय्‌ च्वनादीम्ह वयूकःया ककां च्वयाहयादीगु ने.सं. १०२६ 
या पौ नं थ्व ईया गद्य शैलीया दसु खः । 

ने.सं. १०२७ य्‌ स्तोत्र समुचयमयात दकलय्‌ न्हापां गद्यमाषा छ्यलाः. 
नेपालमाषाया गद्य सामग्री ध्वाना ग्राखलं पिथनेगु यात । न्‍्ययपाः पिकाःगु उगु स्तोत्र 
समुच्चयमया विज्ञापन’ कथं पिदंगुलिं थाय्‌थासय्‌ च्वंपिंसं च्वइगु सफ्‌ व ब्वनीगु 
स्तोत्रयु एकरूपता मवःगुलिं यानाः प्रमाण हे बिया: शुद्धाशुद्धिया लागिं पिदंगु उगु 
विज्ञापन नेपालभाषाया समालोचनाया पूर्वाध धाःसां पाइमखु । (“उतिमञ्जुश्री नं गनं 
उत्तिमंश्री चोयातल जिमिसं स्वयां ला उत्तमंश्री जुइमाथें चों स्रिघनील धका: वोने 
माथा शनीधनी धका वोन थ्वया प्रमाण भद्रकल्पाबदाने दु...”) ने.सा. पौ २६६ 

मूल पाठय्‌ तिथिमित च्वयामतःसां चित्तधर “हदय'जुं थ्वयात दकलय्‌ न्हापालाक 
हे ने.सं. १०२७ सालय्‌ थासा ्राखलय्‌ पिहांवःगु नेपालभाषाया गद्य खण्ड घका: 
घयादीगु दु । डा. जनकलाल वैद्यया विचा: कथं धार्मिक व्रत कथा महात्म्य सफूया 
रचनाकाल ने.सं. ७१३-१००३ दुने लाः (नेपालभाषा इतिकथात्मक गद्य सफ्‌ पु 
२) । श्रथे जूगुलिं हे थ्व इलय्‌ थज्याःगु सफू आपालं दुगु खः । 


४. लिच्वःगु माध्यमिक कालया गद्य (ने.सं. १०२८-१०६१) 

ने.सं. १०२७ दंय्‌ स्तोत्र समुच्चयमया विज्ञापन छपाः ध्वाना त्रासलं पिदंसां 
नं ने.सं. १०२९ दँय्‌ गद्यगुरु निष्ठानन्द बज्राचार्य दकलय्‌ न्हापां घ्वाना आखलं 
पिथनादीगु 'एक विंशति प्रज्ञापारमिता'यात हे लिच्वःगु माध्यमिक कालया सीमाया 
सुरु धकाः नालादीगु दु । थ्व ईनिसें ने.सं. १०६१ अर्थात्‌ राणा विरोधी आन्दालनय्‌ 
ज्वनायंकाः स्यायेगु, कुनेगु याःगु ईतकया दुनेयात माध्यमि काल विभाजन 
यानात:गुलिं थ्व दुने नेपालभाषा प्रेमीया नापनापं नेपालभाषा व नेपालभाषा साहित्यया 
विकासया लागि जागरण वःगु ई खः । 


थ्व ईया दुने नेपालभाषाया गद्ययात दुवालाः स्वयेगु खःसा नेपालभाषाया 
प्राचीन कालंनिसें न्ह्यानावःगु इतिकथात्मक गद्य जातक ग्रवदान, महात्म्य, पुराण 
थेजाःगु गद्य साहित्य न्छ॥यनातुं च्वंगु दु । बाखं न्यनाः धर्म याइपिं व बाखं कनाः 
धर्म प्रचार याइपिं थ्व इलय्‌ नं दुगुलिं त्रज्याःगु सफ्‌ ल्ह्ययेगु थःगु हे पहः कथं 
च्वयेगु ज्या न्ह्यानातुँ च्वन धयागु खँ उगु इलय्‌ च्वयातःगु सफुतिं प्रष्ट याः । आशा 
सफूकुथि व नेपाल राष्ट्रिय ग्रमिलेखालयय्‌ सुरक्षित जुयाच्वंगु सफ्‌ थथे खनेदु - 

कविरकुमार (१०४६, १०४७ आ.स.), नमोबुद्धः (१०३६), महासत्वया 
व्याख्या (आ.स.), मदार्यावलोकितेश्वर अ्रबदान (१०५२ आ.स.), आर्यावलोकितेश्वर 
पर्वतजन कामुनि (१०३१ आ.स.), कुम्भेश्वरयागु महात्म्य कथा (१०३८ आ.स.), 
विश्वन्तरावदान (१०५५ रा.अ.) । 

लिच्व:गु माध्यमिक कालय्‌ वयाः नेपालभाषाया गद्य साहित्य पुराण, अवदान, 
जातक बाखनय्‌ जक सीमित मजूसे थीथी विधाया श्रीगणेश यायेगु ज्या जुल । 
नेपालभाषा आधुनिक कालय्‌ विकास जूगु साहित्यया पुसा पीगु ज्या लिच्वःगु 
माध्यमिक कालय्‌ जुल । थथे थीथी विधा विकास यायेमाःगु वाःचायेकाः दनावःगु 
कारणं हे थ्व ईयात डा. कमलप्रकाश मल्लं पुनर्जागरण काल घका: घयादिल । डा. 
जनकलाल वैद्य पुनर्जागरण कालया ई क्वष्टीगुली घ्वानासफु पिदंसांनिसें घर्मादित्य 
घर्माचार्यं पिथंगु “बुद्धधर्म व नेपालभाषा’ पत्रिका दिनावंगु अर्थात्‌ ने.सं. १०५० 
तकयात पुनर्जागरण काल धकाः घायेगु यात । त्रथे जूगुलिं पुनर्जागरण काल धायेवं 
ने.सं. १०२९ निसें १०५० तकया ईयात कायेगु जुल । 

लिच्वःगु माध्यमिक कालय गद्य साहित्यया विकास यायेत वाःचायकाः महारथिपिं 
घयागु निष्ठानन्द बज्राचार्य, सिद्धिदास अमात्य, योगवीर सिंह कसाः, घर्मादित्य 
घर्माचार्य, जगतसुन्दर मल्ल, शुक्रराज शास्त्री व फत्तेबहादुर सिंह आदिपिं स्व: । 

थ्व इलय्‌ गद्यया विकास यायेत सकसिनं पुलांगु नेपाल लिपि छयलेगु त्वःताः 
देवनागरी लिपि छ्यलेगु यात । ल्हातिं जक च्वयाः न्ह्याका वयाच्वंगु नेपालभाषाया 
साहित्ययात घ्वाना आखलं पिथनाः अप्वः प्रचारप्रसार यायेगु जुल । इतिकथात्मक 
गद्मया थासय्‌ छगू हे विषययात चिन्तन अध्ययन यानाः मौलिक कथं ग्रन्थ सृजना 
यायेगु जुल । पुलांगु पहया बाखंयात छस्वे लिइका: जीवन उपयोगी बां च्वयेगु 
ज्या जुल । थःगु जीवनया बारे थम्हं च्वयेगु जुल । पुलांगु विषयवस्तुयात हे आधार 
यानाः न्हकथं नाटक सृजना यायेगु जुल । मचातयूत मांभासं आसवः स्यनेगु जक 


उर रे 0 --- 


मखु, मचातय्‌ ब्वनेत माःगु सामग्री पाश्चात्य ढंगं सफू च्वयेगु जुल । पाश्चात्य 
साहित्यया अनुवाद - यानाः नेपालभाषाया क्षेत्रय्‌ दुतिनेगु जुल । भाषाप्रेमीपिंके 
नेपालमाषाया ब्वलंकेगु भावना जक दनावःगु मखु, शिक्षाय्‌ दुने नेपालभाषा 
दुथ्याकेत भाषिक आन्दोलन हे न्ह्याकेगु जुल । 
(क) बाख | 

लिच्वःगु माध्यमिक कालय्‌ आपालं गद्य सृजना जूगु मध्ये छगू विधा बाखं 
विधा खः । बाखं विधायात विकास यायेगु ज्याय्‌ निष्ठानन्द बज्राचार्य, सिद्धिदास 
अमात्य व जगतसुन्दर मल्ल आदिपिं खः । थ्व इलय्‌ नं पुलांगु परम्पराकथं बाखं 
च्वयेगु न्ह्यानातुँ च्वंगु दु । 
ललितविस्तर 

_ बाखं विधाय्‌ विशेष यानाः इतिकथात्मक गद्य शैलीया थें विषयवस्तु जूसां 

नं निष्ठानन्द बज्जँचार्य च्वयादीगु ललितविस्तर (ने.सं. १०३४)या विशेष स्थान 
दु। ललितविस्तर सफ्‌ मूल संस्कृत भाषायात नेपालभाषाय्‌ हिलादीगु खःसा 
संस्कृत मूलया ललितविस्तर स्वयां पाक्क च्वयादीगु खः । निष्ठानन्द बच्ञाचार्य 
ललितविस्तर च्वयादीबलय्‌ संस्कृतया ललितविस्तर नापनाप्र भद्रकल्पावदान, 
रत्नमाला, गुणकारण्ड ब्यूह, स्वयम्भूपुराण, पञ्चरक्षा, महावस्तु, अशोकवदान, 
अ्रष्टसहस्रिका, प्रज्ञापारमिता, निर्वाण सूत्र व मेमेगु चिचीघंगु ग्रन्थया प्रमाण सहितया 
खँ तयाः नेपालमाषाया 'ललितविस्तर' सफू च्वयाः घ्वाना आखलं ने.सं. १०३४ स 
पिथंगु स्वः । 

त्वा: त्वालय्‌ थाय्‌ थासय्‌ बाखं कनेत सृजना यानादीगु उगु ललितविस्तरय्‌ 
स्रोतातयृत यइकथंया थीथी उपमा, व्याख्या याना: च्वयातःगु भगवान्‌ बुद्धया 
गर्भधारणनिसें निर्वाणतक दुथ्याकातःगुलिइ थाय्‌ थासय्‌ भगवान्‌ बुद्धया पूर्वजन्मया 
स्वँ नं उल्लेख यानातःगु दु । 

ललितविस्तरय्‌ निदान परिवर्त, समुत्साह परिवर्तन, कुलपरिशुद्धि 
परिवर्त, घर्मलोकमुख, प्रचल, गर्भावक्रान्ति, जन्म, देवकुलोपनयन, आभरण, 
लिपिशालासंदर्शन, कृषिग्राम, शिल्पसंदर्शन, संचोदन, स्वप्न, अअभिनिस्क्रमण, 
विम्बिसारोपसंक्रमण, दुष्करचर्या, गर्भसंघारण, देवदत्तकामलोभोन्मत्त, गोपतीर्थ, 
प्रत्यागमन, गोपाञ्रग्निपातन, गोपाभृगुपातन, गर्विन्याशय, पुत्रजन्म, नैरञ्जना, 
बोधिमण्डगमन, बेधिमण्डब्यूह, मारघर्षण, अभिसंबोधन, संस्तव, त्रपुषभिल्लिक, 


अध्येषण, घर्मचक्रप्रवर्तन, ब्रम्हादिस्तुति, नालकमुचर्या, यशोदकुमारप्रवज्या, 
दिवेदासराजाप्रवज्या, गांगेयनाविकप्रवज्या, फुल्लविल्वादिप्रवज्या, सुजातादिप्रवज्या, 
विम्बिसारनराधिपसमागम, शालिपुत्रमौड्ग्ल्यानयनप्रवज्या, कुशलानन्दत्रानन्द 
प्रवज्या, नरदत्तादिऋषिगण प्रवज्या, उदायीछन्दक प्रवज्या, पितापुसमागम, 
राहलभद्रप्रशंसामिबोधनी, यशोधराराहल भद्रकर्मविपाक, मातृपोषहस्तिजातक, 


सुन्दरनन्दादिपञ्चशतकुमार प्रवज्या, सकलानन्दजन्मराहुलभद्रप्रबज्या, 
संवृद्धधर्मानु, सकलानन्दराज्याभिषेक, नेपालमहात्म्य, यमनियमशुचिंशान्ति, श्री 
शाक्यसिहजातकमाला, शक्रच्यवनावदना, जेतवनविहारप्रत्यागमन, 


महेश्वरादिदेवसमुत्पादन, सदाप्ररुदितबोधिसत्व, महेश्वरउमादेवी व्याकरण, 
मायादेवीसंप्रवोधन, सुचन्द्रावदान, निर्वाणगमन, निगम जम्मा ६६ पु पिरवर्त दु । 

सिद्धार्थगौतम जन्म जुइ न्ह्यवनिसें निर्वाणया प्रत्येक छगू छगू खँयात छगू छगू 
अध्याय यानाः विश्लेषण यानाः च्वयातःगु ललितविस्तर जुगुलिं स्वदेशी विदेशी 
विद्वानपिं कथं भिक्षु सर्वसाधारण सकसिनं ययेकूगु सफू स्वः। ब्रायन हफ्टन 
हजसनया धापू कथं बुद्धया जीवनीया लागि आःतक यूरोपियनतयूसं विभिन्न स्रोतं 
कयात:गु जीवन सफूमध्ये ललितविस्तर मौलिक ग्रन्थ स्वः । 

डा. कमलप्रकाश मल्लं निष्ठानन्द बज्राचार्यया ललितविस्तरयात वयूकःया 
माषा प्रचार व घर्म अनुरागी स्वया: नेपालमाषाया लागि गद्य विषयय्‌ मू वंगु स्वः, 
व गद्मशैली निर्माणय्‌ ब्यूगु योगदान खः । (मल्ल) वयूकलं बिस्कं बियादीगु गद्य 
शैलीया कारणं हे वयूकःयात गद्यगुरु धकाः हनेगु जुल । निष्ठानन्दं ललितविस्तर 
सफुतिइ गथे न्ववायेगु खः अथे च्वयेगु जूगु स्वः । थोंया दृष्टिं ललितविस्तरया भाषा 
पुलांगु जूवंसां उगु इलय्‌ उगु हे भाषां खँल्हाबल्हा याइगु जूगुलिं खँल्हाबल्हाया 
भाषा गद्य शैली छ्यलाः सफ्‌ च्वयेगु थालनी याःगु (निष्ठानन्द बजाचार्य व वय्‌ 
कःया ललितविस्तर : २०) निष्ठानन्द बज्राचार्य ललितविस्तर सफ्‌ पिदने न्ह्यवनिसें 
नेपालभाषाय्‌ गद्य साहित्य मदु धयागु मखु, पुराण, जातक, महात्म्य आपालं दु तर 
उगु सफृतिइ प्रस्तुत गद्य शैली खँल्हाबल्हाया गद्य मजूसे च्वयूकथं जूसां वयूकलं 
थःगु सफुतिइ गथे खाँ ल्हानाः पिहांवयगु भाषाया गद्य स्वः ग्रथेहे गद्य भाषा व 
शेली छ्यलाः गद्य साहित्यया इतिहासय्‌ छगू न्हगु आयाम तनादीगु दु । वयूकःया 
गद्य शैलीयात अनुकरण याना: हे वयूकः स्वयां लिपायापिं साहित्यकारतयूसं गद्य 
साहित्य सृजना यानाः साहित्ययात जीवन्त व मौलिक यानाब्यूगु खः । 


शिवविलास बाखं 

सिद्धिदास अ्रमात्यया च्वसा थ्व इलय्‌ पद्य विधाय्‌ न्ह्यासां नं वयकलं 
शिवविलास नांया छपु बाखं गद्यं च्वयादीगु दु । मचा मम्वाःम्ह छम्ह साहया 
याकःकाय्‌ शिवविलास आख: ब्वने म्हाःसां झंगः पंक्षि लहीगुलिं मन क्वसाःम्हेसित 
कंगःपंक्षीयापाखेँ नीति जीवनया यथार्थ थुइकेफुगु प्यंगू नीतिया खँयात बयान याना: 
जीवन थुइकेफुगु बाखं खः। मचातयत शिक्षा बीबलय्‌ मचातय्‌ गुस्वेपाखे मन 
क्वसाः उखेपाखे हे शिक्षा बीफत, मखुगु लँय्‌ वनेघुंकूपिं नं खःगु लँय्‌ वइ घयागु 
शिक्षा नीतियात सरल कथं न्ह्यन्वयातःगु दु । 

पुलांगु पहकथं साह महाजनया विषयवस्तुया बाखंचु जूसा शिवविलास 
बाखनय्‌ उगु इलय्‌ समाजय्‌ म्वानाच्वंपिं मनूतय्‌त हे विषयवस्तु यानाः लेखक स्वयं 
हे छम्ह पात्र जुयाः न्ह्मब्वयातःगु बाखं जीवनया किपा वा समाजयात ब्वयाः बा 
च्वयेगु थ्व न्हापांगु कुतः स्वः । शिवविलास बाखंया मू पात्रया मनोविश्लेषणयात 
न्ह्यब्वयातःगु थ्व बाखं, बाखं विधाया जीवन उपयोगी, शिक्षाप्रद न्ह बाखं स्वः । 
ईसपं दयेकातःगु बाखं 

पुनर्जागरण कालय्‌ जगतसुन्दर मल्लं मचातयूत थःथःगु मांभाषां शिक्षा बीमा: 
धकाः थःगु बिचाः जक ब्यूगु मखु स्वयं थम्हं हे मचातय्‌त ब्वंकेत ब्वनेकुथि 
चायेकाः नेपालभाषां शिक्षा बीगु ज्या यानाझाल । मचातयृत ब्वंकेत विश्वप्रसिद्ध 
बाखं 'एसप्स फेबल्स'यात नेपालभाषां अनुवाद यानाः 'इसपं दयेकातःगु बाखं' धकाः 
ने.सं. १०३५ दँय घ्वाना आस्वलं पिथनादिल । ४७ पु बाखं दुगु थ्व सफू अंग्रेजी 
भाषाया बाखंयात नेपालभाषां अनुवाद यानाः विश्वप्रख्यात बाखं नेपालभाषाया क्षेत्रय्‌ 
परिचय ब्यूगु जुल । गद्य शैली अनुवाद यानातःगु थ्व सफू नेपालभाषाया क्षेत्रय्‌ 
अनुवाद साहित्यया सुरुवात नं खः । थ्व सफुतिइ 'हशना' धकाः अनुवादक स्वयं 
च्वयातःगु भूमिका उगु ईया नेपालभाषाया गद्य शैली स्वः । मचातय्‌त मांभाषं शिक्षा 
बीमाःगु वाःचायेकाः वय्‌कलं थुकथं प्रस्तुत यानादीगु दु । 

“गुगु जातिया गुगु भाषा जुया चोन उगु हे मासं ज्ञान ब्यूसा याकनं ज्ञान थुइका 
काइ अकिं सकसिया थुकी भिन्न भाव लुया वइमखु... थग्रगु भाष्यागु सफू थउँकन्हे 
मरु गुलि सेनेगु लिपा लावन थञ्रपिनिगु हे भाषे मेमेपिं बुद्धि दुपिं जातितएगु ज्ञान दुगु 
सफू दुसा आपासित अःनंपुइ, ई नं आपा सितिं वनि मखु ।” (मल्लः १०३५ : हशना) 

वयूकःया मांभाषां मचातयत शिक्षा बीमा: धयागु भावना कथं वि.सं. २०४७ 


या संविधान वयेघुंकाः नेपालभाषाभाषीपिंसं ने.सं. ११११ दँय्‌ वयुकःया नामं हे 
'जगतसुन्दर ब्वनेकुथि' चायेकाः नेपालभाषाया माध्यमं ब्वंकेगु सुरु यात । 

वयूकलं पुलां पुलांगु गोमयूजुया बाखं मुना: न्हू कथं मचातय्‌त ब्वंके जीकथं 
'गोमय॒जुया बाखं' सफू छगू नं गद्य च्वयादीगु खनेदु । 
(ख) भाषा व्याकरण 

जगतसुन्दर मल्लं मचातय्‌त मांभाषं शिक्षा बीगु कुतः यानादिलसा मचातय्‌ 
ब्वंकेत सरल व सहज जुइकाः गद्य शैलीं मचातयूत उपयोगी जुइगु बाखं निबन्ध 
दुथ्याकाः नेपालभाषा रिडर भाग १, भाग २ यानाः ने.सं. १०५० द॑य्‌ ध्वानातग्राखलं 
पिथनादिल । मचातयूत.ब्वंकेत प्रारम्भिक सफू नेपालभाषा वर्णमाला ने.सं. १०५० 
दँय्‌ पिथनादिल । अंग्रेजी रिडर बुक घाये थें नेपालभाषा रिडर भाग १, २ सफुतिं 
मचातयूत नैतिक शिक्षा बीगु, ज्ञान गुण बीगु जक मखुसे व्यावहारिक रूपं मचातय्‌ 
त थू मथू स्वेत अभ्यास यायेगु नं दुथ्याकातःगु दु । नेपालभाषा मचातयूत शिक्षा 
बीगु सफ्‌ मदुगु क्षेत्रय मचा सफु च्वयाः मचा साहित्यया सुरु यायेगु जुल । थ्वया 
नापनापं नापलभाषाया गद्य साहित्ययात ताःलाकेत व्याकरण माःगु वाःचायेकाः 
ने.सं. १०४८ दँय नेपालभाषा व्याकरण पिकयादिल । नापलमाषाया गद्य च्वयेगु 
याःपिं सकलें महारथिपिंसं व्याकरण माःगु वाःचायेकुगु जुल । उगु इलय्‌ शुक्रराज 
'शास्त्रीजक मखु सिद्धिदास अमात्य नं सिद्धिव्याकरण धकाः च्वयेगु यात, त्रथे तुं 
घर्मादित्य घर्माचार्यजुं नं च्वयादिल, तर पिमदं । 
(ग) नाटक 
शकुन्तला नाटक 
“नेपालमाषा जीर्ण जूगु अल्सि मचासे मिकनु 
भारतीय शास्त्र मवर्न मान थ्वइत बीक नु” 

घकाः नेपालमाषायात भिंकेगु व शिक्षाय्‌ दुने नेपालभाषा दुध्याकेगु आह्वान जक 
यानादीगु मखु, माध्यमिक कालय्‌ तच्वतं स्वयेखने मदयाच्वंगु नेपालभाषाया नाटक 
विधाया अ्रभावपूर्ति कथं हे छाय्‌ मजुइमाः योगवीरसिंह पाखें सृजना जुल । कालिदासं 
च्वःगु 'शकुन्तला'यात नेपाली (अर्थात्‌ नेपाल) भाषां अनुवाद यानाः नाटक मञ्चित यायेगु 
अऋभावया कारणं नेपालमाषां योगवीरसिंह नं शकुन्तला नाटक न्ह्याकादीगु खनेदु । 
वयूकलं शकुन्तला नाटकय्‌ सूत्रधार पारें थुकथं न्ह्यन्वयादीगु दु - 

“नेपाली भाषा भाषी अनेक दर्शक दर्शका महानुभावपिं जंमा जुया नात्य 


लिला सोयेगु इच्छा यानादिल ओ महानुभावजपिंत मनोरञ्जन यागु नेपाली भाषायागु 
आभनिय अभाव जुया निंतिं जिगु मन साहे खिन्न जुया चोन ।” (सुथ - ६६) 

कालिदासया शकुन्तला नाटकया शकुन्तला व दुश्यन्त जुजुया न्हापां नापलाःगु 
खाँ दृश्ययात कया: च्वयातःगु भक्तपुर बहमुखी क्याम्पसं पिदंगु नोपलभाषाया द॑पौ 
सुथ ल्याः २ अंक २ लय्‌ दकलय्‌ न्हापां घ्वानाः पिदंगु स्वः, श्रृंगार रस प्रधान 
छकुचा घटनायात विषयवस्तु यानाः न्ह्यब्वयातःगु थ्व नाटकया भाषाशैली नेपाली 
भाषाया प्रभाव लाःगु स्वनेदु । 
“सारथी : महाराज / चलाला वाणया सन्युखै ओल तर छुं तपस्वी निम्ह सें स्या 
मते धका घाल 
दुष्यंत : आस्येसा सल रोक ति वा... ” (सुथु द २ ए ६७) 

च्वय्‌ न्ह्यब्वयागु स्वँल्हाबल्हाय्‌ 'सन्मुखै', रोक’ खँग्वः नेपाली भाषाया भाषा 
्रनुवादया लिच्वलं वःगु स्वँग्वः स्वः । शकुन्तला नाटक ग्रपूर्ण नाटक स्वः । 

थ्व इलय्‌ ने.सं. १०९७ य्‌ सर्वानन्द राजाया प्याखं छगू आशा सफूकुथिइ 
सुरक्षित जुयाच्वंगु दु । पुलांगु परम्परा छगू हे च्वयातःगु उगु सर्वानन्द जुजुयात मू 
पात्र यानाः च्वयातःगु नाटक स्वः । 
(घ) पत्रिका 
बुद्ध घर्म व नेपालभाषा 

अनागारिक घर्मपालया प्रभावं बुद्धधर्मय्‌ प्रव्रजित जुयाः जगतमान वैद्यं घर्मादित्य 
घर्माचार्य जुयादीम्हसिया नेपालभाषा साहित्या इतिहासय्‌ बिस्कं थाय्‌ दु । वयकः 
कलकत्ताया विश्वविद्यालयय्‌ ब्वनाच्वनादीबलय्‌ उगु इया भाइस चान्सलर शर 
आशुतोष मुकर्जी अन ब्वनाच्वंपिं विद्यार्थीपिंसं थःथःगु मांभाषां ब्वने दयेमाः धकाः 
भर्नाकुलर विषय दुथ्याकाबिल । थ्व हे इलय्‌ कलकत्ताया विश्वविद्यालयय्‌ अध्ययन 
यानाच्वंपिं विद्यार्थीपिंमध्ये घर्मादित्य घर्माचार्यपिंसं नं थःगु मांभासं हे भर्नाकुलरया 
रूपय्‌ ब्वने दयेमाः धका: सकसिनं हस्ताक्षर हे संकलन यानाः सःतल । पाठयपुस्तक 
दत घाःसा दुथ्याकेगु खँ जुसेलिं घर्मादित्य घर्माचार्य नापलमाषा दुथ्याकेत माःगु 
सामग्री दयेकेत ने.सं. १०४५ दंय्‌ 'बुद्धधर्म' नामं छगू पत्रिका कलकत्तां पिकायेगु 
ज्या जुल । लेखक व प्रकाशक निगुलिं घर्मादित्य घर्माचार्य जुयाः पिदंगु 'बुद्धधर्म' 
पत्रिका बुद्धसंवत्‌ २४६९ दँय्‌ स्वांयाःपुन्हिया लसताय्‌ पिदनेगु यात । बुद्धघर्मया 
बारे जक दुथ्याकात:गु उगु पत्रिका छगू ल्यास्वं हे स्पष्ट जुइगु कथं गद्य साहित्ययात 


विशेष महत्व बिया: न्ह्याकातःगु खः । बुद्ध संवत्‌ २४७० तक पिदंगु “बुद्धधर्म व 
नेपालभाषा” पत्रिकाय मूलतः बुद्धया जीवनी, बुद्धकालीन घटना, जातक, बुद्धधर्म 
प्रचारप्रसारया रूप खनेदुसा, ने.सं. १०४७ निसें बुद्धधर्म व नेपालभाषा धकाः 
नामाकरण यासेंलि नेपालभाषाया साहित्ययात दुथ्याकेगु जुल, थ्व हे अअंकय्‌ 
नेपालभाषा व थ्वया साहित्य' घयागु नेपालभाषा सम्बन्धी न्हापांगु त्रनुसन्धानत्मक 
लेख पिदन । नेपालया उत्पति, नेपालय्‌ वस्ती जूगु, नेवाःतयूगु वस्ती, नेपालभाषा, 
लिपि, नेवाः जाति, नेपालभाषाया साहित्य वंशावली आदि विषययात कःघानाः 
छपु तच्वतं दुग्यंगु लेख पिदंगु खः । नेपालभाषाया विद्वानपिंसं थ्व हे लेखयात 
नेपालभाषाया न्हापांगु निबन्धया रूपय्‌ कायेगु याःसां गुम्हेसिनं नेपालभाषाया न्हापांगु 
समालोचनाया रूपय्‌ कायेगु यात । न्ह्यागु हे धाःसां उगु लेख नेपालमाषाया क्षेत्रय्‌ 
उखेंथुखें लानाच्वंगु नेवाःतयूगु आलेखयात छथासं हया: ब्वयाबीगु ज्या जुल । 
नेपाःया उत्पतिनिसें भाषा, लिपि, वंशावली, बास, पुलांगु साहित्य आदि आदियात 
दुथ्याकातःगु महत्वपूर्णगु गद्य शैली प्रस्तुत यानातःगु स्वः । 

बुद्धधर्म ब नेपालभाषा पत्रिकां पुलांगु गद्यया बारे जक लेख नह्यब्वःगु मखसे 
पुलांगु पद्ययात कयाः नं ने.सं. १०४९ दँय्‌ “नेपालभाषा पद्य साहित्य' धका: 
समालोचनात्मक लेख पिदन । अ्रनं व हे ग्रङ्खय्‌ नेपाल संवत्‌, म्हपुजा व राष्ट्रि दिया 
उत्सव धकाः म्हपुजा कुन्ह संवत्‌ हिलीगु नेपाल संवत्‌ सुरु जूगु बारे विदेशी ऋण 
मकासे नेपालया विकासया लँय्‌ थः हे स्वदेशीपिंसं याइगु स्वं न्ह्यथना: थःगु विचा: 
न्ह्यव्वयातःगु स्वः । थ्व लेख हे नं नेपाल संवत्‌या नापनापं म्हपुजया बारे पिदंगु 
न्हापांगु लेख नं खः । 

थ्व हे पत्रिकांनिसें नेपालभाषाया गतिविघिया नापनापं बुद्धधर्मया गतिविधियात 
कयाः समाचार बीगु ज्या जुल । अले थ्व हे पत्रिका मार्फत्‌ नेपालभाषाया आन्दोलन 
ज्या न्ह्याकादिल । वयूकःया आन्दोलन नेपाःदुनेया स्वँय्‌ जक सीमित मजूसे भारतया 
नापनापं यूरोपया खँतक नं कयाः आन्दोलन यायेगु ज्या जुल । वयूकलं नेपालभाषाप्रति 
अगाढ माया तया: यानाजूगु ज्यां यानाः नेपालभाषा अध्ययन अनुसन्धान याइपिं वा 
नेपालभाषा वा साहित्यया महत्व स्यूपिं विदेशी विद्वानतनाप नं स्वापू दयावन । 

'बुद्धधर्म व नेपालभाषा' पत्रिका च्वइपिँ लेखकतयूत ब्वयाबीगु ज्या जूसां नं 
पुलांगु गद्यकथं जातक अवदानया बाखं च्वयेगु ज्या जूसा नं न्हगु कथंया गद्यया 
थालनी धर्मादित्य घर्माचार्य स्वयं हे च्वयाः यायेगु जुल । नेवाःतय्‌गु गतिविधिया 


समाचार, निबन्ध/प्रबन्ध, समालोचना आदि गद्यया न्हगु विधा बुद्धधर्म व नेपालभाषा 
पत्रिका मार्फत्‌ घर्मादित्य धर्माचार्य न्ह्याकादिल । 
(ड) आत्मकथा 

लिच्वःगु माध्यमिकालय्‌ गद्यया विभिनन विधा न्ह्याःगुली छगू विधा आत्मकथा 
च्वयेगु ज्या महाकवि सिद्धिदास अमात्यं थःगु जन्मंनिसें कयाः आस्वः स्यंगु, 
इहिपा याःगु, लजगा याःगु, सफ्‌ च्वःगु आदि दुथ्याःगु 'सिद्धिदास थःगु मिखाय' 
च्वयादिल । सिद्धिदास ने.सं. ९८७ दंय्‌ बुगु दिंनिसें ५२ द' व च्याला दुबलय्‌ 
तकया गतिविधि दुथ्यानाच्वंगु थ्व आत्मकथा गद्य च्वयातःगु स्वः । जीवनी च्वयेगु 
परमपरा पूर्वरूपया रूपय्‌ सिद्धिदासया आत्मकथा खः । तिथिमिति समेत उल्लेख 
यानातःगु उगु आत्मकथा सिद्धिदासया जीवनी च्वये व सिद्धिदासया बारे सीकेगु 
आपालं सामग्री दुथ्यानाच्वंगु दु । 
(च) नेपाली विहारया भूमिका 

पुनर्जागरण काल धका: घ्वाना ग्राखलं सफू पिदंसां निसें घर्मादित्य घर्माचार्य 
बुद्धधर्म व नेपालभाषा पत्रिका पिकयाच्वंगु ई अर्थात्‌ ने.सं. १०२९ निसें १०५० 
तक कायेगु यानातःगु स्वः । तर नेपालभाषाया उत्तर माघ्यमिकाल घायेबलय्‌ ने.सं. 
१०२९ निसें १०६१ तक जूगुलिं पुनर्जागरण कालतक कयां मगा: । वयां लिपा 
गद्य साहित्य गुकथं न्हयानावन, गद्मया रूप गुकथं जुल घयागु सीकेगु छगू नेपाली 
विहारं सफूया भूमिका खः । ने.सं. १०५९ य्‌ कविता जक मुना: पिदंगु नेपाली 
विहारया भूमिका गद्यं च्वयातःगु स्वः । 

उगु भूमिकाय्‌ जुद्धशमशेरया शासनकालय्‌ नेपालभाषायात दमन याःगुया कारण 
नेपालभाषां सफूया नां तयेमजियाः 'नेपाली विहार’ धकाः नां तःगु स्वः । अज्याःगु 
इलय्‌ नेपालभाषाया इतिहास पुनर्जागरण कालय्‌ नेपालभाषाया च्वमिपिंसं यानावंगु 
भाषा, साहित्यया विकास, नेपालभाषा मस्यंसे मचातयूत नेपाली भाषा स्यनाच्वंपिंत 
थःगु हे नेपालभाषा स्यनाः स्वाभिमानी जुइगु, प्रधानमन्त्री राष्ट्र विकासया लागि 
न्ववाःगु खँयात राष्ट्र विकासय्‌ थःथःगु भाषा व साहित्ययात विकास यानाः नं 
विकास यायेज्यूगु खँ न्ह्यथनातःगु दु । नेपालभाषाह्यःमि विदेशी विद्वान सिल्मां 
लेभिया पुलांम्ह अऋजियात वास्ता यानमतः थें नेवाःतयूसं थःगु भाषायात वास्ता 
यानामतःगु र्वं न्ह्यथनाः भाषाप्रतिया ममता थनेगु नेपाली विहारया भूमिकां यानाच्वंगु 
दु। उगु ईया नापलमाषाया स्थितियात कयाः झी सकसितं नुगलय्‌ थीगु भाषां 


=> जिची == 


व्यक्त यानादीगु दु । गुगु भाषां भाषायात वास्ता यानामच्वंपिंत भाषा प्रेम थनाहयेगु 
सशक्तगु गद्य भाषा दु । 

“थौं कीगु भाषायागु सम्मान देशं मिटे जुया वोना चोन, उकीया शक्ति मन्त, 
उकीयात जबर्जस्ती दवे याना तल, मनूतसें कक्कु तिना पीतीना चोत। बेचारा 
भाषा चेतना विहीन घिटी घिटी जुया मृत्यु शय्या अन्तिम सास कयाचोन । परन्तु 
(नेपालभाषा) ल्हाइपिं नेवात जीवित जुया चोंकनं अमिगु भाषायात थये मृत भाषा 
या नामं सम्बोधित जुयाचोन ॥ नेवा भाय्‌ ल्हाइपीं दाजु किजापीं ! फीत थुली ग्रप्पो 
लज्जागु स्वं छु जुइ ? छु थोंहे दुर्दशा व अपमान सहयात कीसँ जन्म कया गुला ? 
अज्जनं न्ह्यः वैके मगानि ला ? सीगु है मखुनि “सांस दत्तले आसा दु” आखुनु दना 
दिसँ...” नेपाल विहार, ३ 

थ्व गद्य हे फत्तेबहादुर सिंहया नेवाःतयूत नेपालभाषाप्रति थनाहयेगु जागरणया 
सः स्वः, भावना स्वः । 


५. लिखें 

पुनर्जागरणकालय्‌ गुलित ज्या जुल व फुक धयाथें थःथःगु परिस्थितिं माःगु 
वाःचायेकाः पिहांवःगु खः । निष्ठानन्द गद्यगुरु जुल वयूकःयात बाखं कनेगुया 
लागि ललितविस्तर बाखं कनेजीक च्वयेगु जुल । मचातंयत नीति शास्त्रया 
ज्ञान बीमाल सिद्धिदास अमात्यं नीति श्लोक तया: शिवविलास बाखं मचातय्‌त 
ल्वयेक च्वयेगु यात । अथेतुं मा. जगतसुन्दर मल्लं मचातयूत ग्राखः स्यनेमाल, 
मचातय्‌त माःगु इसपं दयेकागु बाखं सफ च्वयेगु जुल । मचातय्‌त नेपालभाषां 
शिक्षा बीगु लागि हे नं शुक्रराज शास्त्रीं नेपालभाषा वर्णमाला व नेपालभाषा रीडर 
भाग १, २ च्वयेगु यात । कलकत्ताया विश्वविद्यालयय्‌ अध्ययन यानाच्वंपिं 
नेवाःतयूसं नेपालभाषा मांभाषाया रूपय्‌ ब्वने दयेमाः धकाः पाठयक्रमय्‌ दुथ्याकेत 
घर्मादित्य धर्माचार्य बुद्धधर्म व नेपालभाषा पत्रिका पिथनाः लेस्वकपिंके लेख 
फ्वनाः पिथनेगु कुतः यात । गद्य विधाय्‌ उलि ल्हाः न्ह्याकीपिं मदुसां नं पद्म 
विधाय्‌ आपालं कविपिं बुइकेगु ज्या जुल । 

नेपाली विहारया भूमिका समेत नेपालभाषाभाषीपिनिगु बांमलाःगु स्थिति 
जूगुलिं याना: हे चेतना थनेगु तातुनाः भूमिका च्वयेगु जुल । अथे जूगुलिं उगु 
इलय्‌ सृजना जूगु गद्य फुक्कसनं दुकुलुगु भावना जक मखु व्यावहारिक विषय 


न टा त. ये 


नं दु । नापं नेपालभाषाया क्षेत्रय्‌ गद्य साहित्यया न्हन्हुगु विधा थ्व हे इलय्‌ जुल । 
थौंतक हे नं उगु इलय्‌ न्ह्याःगु विघा हे न्ह्याकेगु जुल । पुसा तयेगु ज्या लिच्वःगु 
माध्यमिकालय्‌ जूसां आधुनिक कालय्‌ वयाः उकिया स्वाभाविक विकास जक 


जूगु खः, मेगु मखु । 
लिघंसा 


अमात्य सिद्धिदास 


तुलाघर, प्रेमहेरा 


लाकौल, वैकुण्ठप्रसाद 


भिक्षु, सुदर्शन (मुंम्ह) 


भिक्षु, सुदर्शन 
मल्ल, कमलप्रकाश 


मल्ल, कमलप्रकाश 
मल्ल, जे.एस. 

नेपालभाषाया ग्रवदान व बाखं 

निगूगु दशकया उपन्यासय्‌ छपुलु 


पृष्ठभूमि 

उपन्यास घेगु आरूयानया छगू साहित्यक रुप खव: । थ्व साहित्यया छगू गद्यात्मक 
विद्या खः गुकी आख्यान तत्व प्रवल जुयाः जीवन सत्ययात त्रनुकरणीयकथं 
न्ह्यःब्वयातःगु स्वः । उपन्यासयात जीवनलिसे दक्वसिबें सतिगु साहित्य विद्याकथं. 
छूयलावयाच्वंगु दु । थौं उपन्यास छगू गतिशील, जीवन्त व प्रयोगशील साहित्यक 
विद्याकथं न्ह्यावनाच्वंगु जीवन सापेक्ष प्रस्तुती जुयाः च्वंगु दु । 

उपन्यासया महत्व जीवनया आन्तरिक व वाह्य संरचनाया वास्तविक व 
कलात्मक ब्वज्याय्‌ दयाच्वनी। जीवनय्‌ जुयाच्वनीगु घटना अनुभूति व 
आख्यानात्मक ब्वज्याय्‌ खनेदैगु आकर्षणया कारणं हे उपन्यास वास्तविक जीवन 
स्वया नं अप्पो तिख्खर जुयाच्वनीगु खः । 

जीवनया अन्तवाहिय संघर्षया ब्यापक सँ कःघाःगु जूगुलिं उपन्यास छगू हे 
जीवनया सीमित पक्षय्‌ जक लुकुबिया च्वनीमखु । कला व समभ्यताया ब्यापक 
परिघिइ जीवनया निरन्तरताय्‌ उपन्यास छगू ब्यापकता दयाच्वनीगु खः । उपन्यासय्‌ 
जीवनया सत्यता, मानबीय शास्वतता व ब्यापकताया लिघंसाय्‌ उपन्यासया आयतन 
नं उतिकं हे तब्या व तःमि जुइफुसा उतिकं हे सीमित व कयकुंगु नं जुइफु । 
जीवनथें हे मनमोहक सौन्दर्य व आकर्षण दैगु खःसा विसंगति व वितृष्णावोघ नं 
दैगु जुयाच्चन । उकिं हे उपन्यास जीवनया समष्टिगत अस्मिताय्‌ अ्ड्य जुयाच्वंगु 
खःसा जीवन समष्टिया वोध नं उपन्यासया अस्मिताय्‌ जुयाच्वनीगु खः (सुवेदी, 
२०५३:१२) । अथेहे विधागतकथं घायेगु खःसा उपन्यास छगू थजोगु समग्र व 
पूर्णगु विधा स्व: । गन महाकाब्य स्तरया ब्यापकता व गहनता दैगु खःसा नाटकया 
संघर्ष व कथोपकथन नं दै, बाखंया आख्यात्मक व रोचकता दैगु खःसा कविताया 


सम्वेगात्मक प्रवाह नं दै । थथे जुगुलि हे उपन्यासकार घुस्वाँ सायूमिजुं धयादिल 
“वाखनय्‌ वृहत्तर जीवनयात ब्वयेगु सम्भव मजूगुलि हे जिं उपन्यासयात थः 
नालागु स्वः ।” (परशु प्रधान, २०४८ : २२) 


नेपालभाषा साहित्यय्‌ उपन्यासया पृष्ठभूमि 

विश्व साहित्यय्‌ स्वयेगु खःसा काव्य व नाटकथें जाःगु विद्याया न्ह्योने उपन्यास 
विधा गाक्क न्हुगु विधा खः। विश्व साहित्यया विकासकमय्‌ नाटक साहित्यया इतिहास 
निद्वःदँ स्वयान अप्पो पुलांसा उपन्यासया इतिहास न्यासःति दं न्ह्योनिसें जक वुलुहुँ 
न्ह्यानावयाच्वंगु दु । नेपालभाषाया साहित्यिक क्षेत्रय्‌ उपन्यास प्यद जक दुसानं 
नेवाःतयूगु जन जीवनय्‌ धार्मिक आस्था व श्रद्धाकथं व्वनेकमे यानाच्वंगु ततहाकःगु 
वाखं दुगु गथे वौद्धमार्गीपिंसं गुंला लछियंक कनीगु ललितविस्तर, पञ्चरक्ष आदि माघ 
लछियंक कनीगु स्वस्थानी व्रतकथा, शिवपुराण चर्तुमास प्यलायंक कनीगु महाभारत, 
रामायण,आदि आख्यान साहित्यया महत्व लुमंके बीमा: । अ्थतुँ मृत्यु संस्कारनाप 
स्वापू तयाः कनीगु गरुडपुराण, स्वयम्भूपुराण, जातक तीर्थ तीर्थ पतिं कनीगु वास्तं, 
थीथी ब्रतया महिमायात कयाः कनीगु स्वमाब्रत कथा आदि खः । थज्यागु साहित्य 
विशेष यानाः छगू वासवं नाप मेगु वाखंनाप स्वातुस्वाना वनीगु खः । उलि जकमस्वु 
छम्हहे मनूया जीवनय्‌ वःगु थीथी घटनायात स्वातुमतु स्वाना वाखं हना: यंकेगु नं 
जुयाच्वंगु दु । अथेजूगुलिं हे जुइ ने.स. १०८८ चित्तधर हृदयजुं उपन्यास च्वये धकाः 
“मि मनः पौ ” च्वयादिल तर उपन्यास मजूसे ताःहाकःगु वाखं जक जुयाविल । 
स्वय्‌तला थ्व सफू स्वयां न्हापा नेपालभाषा साहित्यया क्षेत्रय्‌ आपालं उपन्यास पिदने 
घकूगु दु । अथेसां वयूकःयात पुलांगु ताहाकःगु वास्वंपास्वें प्रभावित जुयाः जीवननाप 
सतिगु खँयात विषयवस्तु दयेका “मि मनः पो” च्वयादीगु खः । 


उपन्यासया प्रारम्भ 

नेपालभाषा साहित्यय्‌ औपन्यासिक परम्पराया कमिकतां उपन्यास पिदंगु मस्वसें 
साहित्यकारपिनिगु मातृभाषा प्रेम, विश्वसाहित्य अध्ययनया प्रभाव व प्रेरणायालिसें वि. 
सं २००७ सालं हःगु स्वतन्त्र वातावरणं सचेत कुतलं पिदंगु जुयाच्वन । नेपालभाषाया 
साहित्यया क्षेत्रय्‌ उपन्यासया अभाव घयागु दकले न्हापां वाःचायूकादीम्ह भाजु घुस्वां 
सायूमि खः । वयूकःया धापुकथं येया नेवाःमचा गौरय्‌ वनाः आरवः व्वनेमाःबलय्‌ 


भाषाया कारणं थाकुगुलिं ब्वने अःपुकेत हिन्दी भाषाया थीथी सफू व्वनेगु झूवलय्‌ 
हिन्टीया उपन्यासकार च्वये फै घयागु आत्म विश्वासं ने.स. १०७४ य्‌ घुस्वां साय्‌मिं 
'मिसा' नामं दकले न्हापां उपन्यास पिदनेगु जुल । भाजु घुस्वां सायमि नेपालभाषाया 
न्हापांम्ह उपन्यासकार वा उपन्यासया जन्मदाता जुयाविल । उपन्यासया नामं हे मिसा 
प्रधानगु मिसा उपन्यास सामाजिक उपन्यास स्वः । थौंतकया नेपालभाषा उपन्यासया 
अध्यययनं क्यनाच्वंगु तथ्यं थ्वहे खः । सायमिजुं स्वयां घयादीथें कन्हेय्‌ मस्यू, न्हूगु 
तथ्य पिहां वलघाःसा अवलेया खँ भविष्या हे ल्हातय्‌ लः ल्हाना वीमाली (सुरेश, 
सन्ध्या टाइम्स : ११२४ थिंलागाः ४) । 

ने.स. १०७० निसें १०७९ (वि.स २००७ साल निसें २०१६साल) तकया ई 
नेपाःया इतिहासय्‌ छगू तःघंगु ह्यपा: वयाच्वंगु महत्वपूर्णगु ई स्वः । थुथाय्‌या अवस्था 
घेगु राजनैतिक कारणं जक मखु, सामाजिक सांस्कृतिक, वैचारिक व शैक्षिक 
कारणं नं उलि हे महत्वपूर्ण लिसें परम्परा व आधुनिकताया संक्रमणं त्वपुयाच्वंगु 
ई स्वः । न्हगु व पुलांगु निगू पुस्ताया विचय्‌ प्रत्यक्षकथं खनेदयाच्वंगु द्वन्द, छक्वलं 
तःघंगु लुखा चायाच्वंगु अवस्था स्वः । थ्व फुक्क प्रभाव व प्रेरणयात नेपाली माषाया 
उपन्यासकारपिंसं नं थःथःगु उपन्यासय्‌ ब्वयेगु कुतः यानाच्वंगु खनेदु । फलस्वरुप 
सामाजिक आदर्शवादलिसें स्वच्छन्दवाद, यथार्थवाद, मनोवैज्ञानिक विश्लेषणे जाःगु 
यक्व प्रवृति खनेदत । त्रथेहे थःगु मांभाषां कविता, बाखं च्वयेघुंकूम्ह भाजु घुस्वांयात 
ल्यायूम्हगु जोशं उपन्यास च्वकल । वय्‌कलं च्वयादीगु न्हापांगु उपन्यास “मिसा” 
ऐतिहासिक महत्व लिसें छगू “ई ल्वहं” जुयाः थोंतक घस्वानाच्चन । खयूतला थ्व 
उपन्यासं औपन्यासिक महत्वसिवें नीदँ वैसया नच्चाम्ह लेखकया भावुकता व आदर्श 
हे जक कववियाच्वंगु स्वनेदु । ्रथेजूसां छस्वे मिसा जीवनया पिडा व शोषणप्रति छगू 
सहानुभूतिं व समवेदनशीलतां थाय्‌ कयाच्वंगु दुसा व पिडा व शोषणया कारण ्रशिक्षा 
व परतन्त्रता हे खः घैगु युगवोधया सन्देश नं वियाच्वंगु दु । 

उपन्यासया न्हापांगु दशक ने.सं. १०७४ निसें १०८३ य्‌ ११ गू उपन्यास 
प्रकाशित जूगु दुसा भाजु घुस्वां सायमियागु हे जक मिसा(ने.सं. १०७४), 
पासा (ने.सं. १०७७), गंको (ने.सं. १०७८), पल्पसा (ने.सं. १०७९), मयूजु 
(ने.सं. १०७९) यानाः ६ गू उपन्यास खनेदुसा मिसा व पासा उपन्यासं उगु ईया 
नेपालभाषाया उत्कृष्ट सिरपा: श्रेष्ठ सिरपा: नं त्याकूगु स्वः । उगु इलय्‌ च्वयादीगु 
गंकी उपन्यास घाःसा नेपाली, ग्रंग्रजी व बुल्गेरीयन भाषां अनुवाद जुया पिहांवःगु 


दु । भाजु धुस्वां सायूमिया उपन्यास पिदनाः दछि लिपा त्रर्थात्‌ ने.सं. १०७५ य्‌ 
केशवलाल श्रेष्ठं नं मनूया श्रृष्टीकर्ता मिसापिनिगु विषयवस्तुयात आधार कयाः 
“मां” उपन्यास पिकयादिल । अ्रथेतुं वैवाहिक जीवनय्‌ मिसापिन्त दकले सकले 
सहज मजूगु समस्यायात कयाः च्वयातयादीगु घर्मरत्न यमिया न्हापांगु उपन्यास 
लिथु नं मिसातय्‌गु विषयवस्तुया हे उपन्यास जुयाविल । थ्वहे दशक दुने भाजु 
घर्मरत्न यमिजु हे नं नेपाःया मिसाम्ह राष्ट्रिय विभुति भृकुति गुम्ह नेपालय्‌ जन्म 
जुयाः ल्हासाया सेङचेङगम्पो नाप इहिपा: यानाः ल्हासाय्‌ बुद्धधर्मया प्रचार यायेगु 
जुल उम्ह हे मिसाया जीवनीनाप आधारित यानाः भुकुति ऐतिहासिक उपन्यासया 
श्रीगणेश यानादिल । भाजु रामकुमार ख्यँया दीपक उपन्यास छगू वाहेक मेगु भाजु 
इश्वरानन्द श्रेष्ठाचार्यया ख्वाउँहि उपन्यासनं मिसापिनिगु सम्वन्धीत उपन्यास हे 
खः । थ्व इलय्‌, सृजना जूगु उपन्यासय्‌ विशेष यानाः मिसा जीवनया समस्या, यौन 
समस्या, असफल मतिनाया विसंगत परिणामया समस्यां पिदंगु जीवनया विश्लेषण 
व पात्रतयूके खनेदुगु जतिल चित्रण थ्व ईया विशेषता स्वः । नापं अ्रंशुवर्माया ईया ` 
ऐतिहासिक घटनायात थःगु परिकल्पनां न्ह्याइपुक उपन्यास सृजना यानाः नेपाःया 
विभुति भृकुतिया जीवनीयात नेवा: पहकथं ज्यानाब्यूगु दु । 

ने.सं. १०८४ निसें ने.सं. १०९३ या दशकया उपन्यास : 

नेपालभाषा केन्द्रीय विभागपाखें उपन्यासया ५० क्यंगु लसताय्‌ स्वर्ण-जयन्ती 
हनेगु ज्याळूवलय्‌ ने.सं. १०७४ सृजना जुगु मिसा उपन्यासंनिसें ने.सं. ११२४ 
तक प्रकाशित जूगु उपन्यासयात किदं किदँया ईयात ब्वथला कार्यपत्र च्वयेगु 
क्वज्यूगु खः । नेपालभाषा उपन्यास ने.सं. १०८४ निसें ने.सं. १०९३ या छगू 
दशक घेगु उपन्यास विधाया निगूगु दशकया उपन्यास स्वः । निगूगु दशकया इलय्‌ 
प्रकाशित जूगु उपन्यास घेगु थथे स्वः । 


उपन्यासया नां उपन्यासकार पिदंगु दं 
१ न्हायूक इश्वरानन्द श्रेष्ठाचार्य ने.सं. १०८५ 
२ फिसःया लिसः घुस्वां सायूमि ने.सं. १०८६ 
३ मिलाखों रत्नवहादुर सायमि ने.सं. १०८७ 
४ मास्वा घुस्वां सायूमि ने.सं. १०९० 
५ आडल्हामो घर्मरत्न यमि ने.सं. १०९० 


६ 'धकिं ' गिरिजाप्रसाद जोशी ने.सं. १०९० 
७ माखापिस्ा जगदीश चित्रकार ने.सं. १०९१ 
८ छधघन्यसखः इश्वरानन्द श्रेष्ठाचार्य ने.सं. १०९३ 
९ योम्ह शत्रु राज सायमि ने.सं. १०९३ 
१० नसंफाःगु चाः रामशेखर ने.सं. १०९३ 


थ्व ई दुने अर्थात्‌ ने.सं. १०९० य्‌ भिक्षु ज्ञानपूर्णिकजुं "भिक्षु र वे” उपन्यासयात 
थ्वं वर्माभासं च्वःगु नेपालभाषां अनुवाद यानाः यःम्ह म्ह्याय्‌ नं पिदंगु दु । ग्रथेतुं 
ने.सं. १०९० यू“ सास कि नांगु मे' अंग्रेजी भाषां च्वःगु उपन्यासयात लाभरत्न 
तुलाधरजुं नेपालभाषा अनुवाद यानाः लँजुवा नं पिथना दिल । कविकेशरी चित्तघर 
हृदयनं उपन्यास च्चये धका: च्वयादीगु मिं मनःगु पौ नं ने.सं. १०८८ य्‌ पिदन तर 
उपन्यास मजूसे ताःहाक:गु वाख जुयाविल । 

न्ह्यागु हे जूसां न्हापांगु दशकय्‌ स्वयां ग्रप्पो उपन्यासकारपिं खनेदत । थ्व दशकय्‌ 
खनेदुपिं उपन्यासकारपिं घेगु इश्वरानन्द श्रेष्ठाचार्य, घर्मरत्न यमि व घुस्वां सायमि, 
न्हापांगु दशकय्‌ स्वनेदुपिं उपन्यासकारपिं जसा रत्मवहादुर सायमि, गिरिजाप्रसाद जोशी, 
जगदीश चित्रकार, राज सायूमि व रामशेस्वरपिं न्हपिं उपन्यासकारपिं कथं स्वनेदत । 
न्हापांगु दँय सामाजिक उपन्यास व ऐतिहासिक उपन्यासया सजना जूगु खनेदुसा थ्व 
दशकय्‌ राजनैतिक सिद्धान्तयात केन्द्रीत यानाच्वयातःगु आङ्गल्हामो व यःम्ह शत्रृथें 
ज्याःगु जासुसी उपन्यासया नं प्रादुर्भाव जुल । न्हापांगु दशकयृथेंतु सामाजिक उपन्यासं 
दकले अ्रप्पो थाय्‌ कालसा छगूकथं प्रयोगात्मक उपन्यासथेंतुं घुस्वां सायमिजुं फिसःया 
लिसः न्हापां ने.सं. १०८६ य्‌ च्वयादिल गुगु उपन्यास पूर्ण मजूगु लिपा वना वहे 
उपन्यासयात पूर्णकथं ने.सं. १०९० य्‌ 'मास्वा' उपन्यास पिथनादीगु जुल । 

ने.सं. १०८४ दँय्‌ छगू हे उपन्यासया सृजना जूगु मदुसा ने.सं. १०८५, 
०८६,०८७ स छगू छगू उपन्यास सुजना जूसा ने.सं. १०९० य्‌ छगू ने.सं. १०९३ 
यू ३ गू सृजना जुल । 


विषयवस्तु 
ने.सं. १०८४ निसें ने.सं. १०९३ तक सृजना जूगु १० गू उपन्यासया दुनेया 


विषयवस्तुयात दुवालेबलय्‌ थुकथं खनेदु - 


१. सामाजिक न्हायकं, मिलाखों, माखा, फिसःया लिसः, घकि, 
' माखापिरवा - प्रेमप्रसंग 


२. राजनैतिक आइल्हामो छुं भचा नसंफाःगु चा - शोषण 
२. जासुसी राजसायुमिया यःम्ह शत्रु - हत्या 
४. जातकवाखं आधारित : इश्वरानन्दया छ धन्य खः - नैतिकशिक्षा 


१. सामाजिक उपन्यास : 

थ्व किदिँ दुने दुथ्याःगु इश्वरानन्द श्रेष्ठाचार्यया न्हायूकं, रत्नवहादुर साय्‌मिया 
मिलाखों, धुस्वां सायूमिया माखा, फिसःया लिसः, गिरिजाप्रसाद जोशीया धकिं व 
जगदिश चित्रकारया माखापिखा उपन्यासया विषयवस्तु घेगु मतिना सम्वन्धि खः । 
न्हायूकं उपन्यासया मुख्य विषयवस्तुया जड घेगु लक्कागु जोभनय्‌ इहिपा यानाः 
मत्यवं भाःत मदुम्ह मिसायात भाःतं बीगु कलाःया मतिनाया अ्रभावं पिदंगु समस्या, 
भाःतया यःचागु मानसिकतां छेँया परिवार दुनेयापिं मिजंतपाखें प्याःचाः या:गुलिं छगू 
मर्यादित नेवाःसमाजया सामाजिक मूल्य व मान्यतायात घारासायि याइगुलिं पिदंगु 
पारिवारिक धारासायिया विषयवस्तु खः । मेकथं घायेगु खःसा भाःत सीम्ह कलाःया 
यौन आकांक्षा तृप्त यायेगु मानसिकता दुम्ह मिसां थःहे छया किजाभतपाखें नं लंकेगु 
स्वयाजुइगुलिं यानाः निम्हतिपुया जीवनय्‌ ग्वफसं कयाः त्वाःदःगु ज्वः, रुप मदयानं 
यौनया इच्छा दुम्ह मिसां मिजं मा: जुइगु विषयया खः । अक घायेनुं भाःत मदयेतुं 
थःगु ख्वाःपाः बांमलायेवं मिसातयूके यौन इच्छा मदैगु मखु । यौन इच्छा धयागु 
छगू स्वभाविक इच्छा खः । गन स्वभाविक रुपं पुर्ति यायेमफुत घायेवं उकि विकृति 
थनी अले समाजया परम्परागत नियमयात हे उथलपुथल याना: बी घेगु स्वः । 

घुस्वां सायूमिजुया न्हापां फिसःया लिसः पिहां वल । फिसःया लिसः मदुगु 
अपूर्णगु उपन्यासकथं कायेगु खःसा फिसःया लिसःयात पूर्णता माखां यानाबिल । 
समाजय्‌ जवानगु इलय्‌ माःत मदयेका च्वनेमाःम्ह मिसा न्ह्याक्व हे आर्थिक रुपं 
सक्षम जुयाः परिवारयात हे लहिनातःम्ह जूसां भाःत मदु धकाः धाइल्हाइगु अफ 
भाःत दयेहे माः घेगु सामाजिक मान्यताया कारणं ग्वंगः माः जुइमाःम्ह मिसाया 
विकृत मानसिकता पिदंगु समस्या खः । मिसां भाःत मालेमज्यूगु तर मिजंतय्‌सं 
घाःसा छँय कलाः दयेक दयेकनं मेम्ह मिसा कलाः यायेज्यूगु । मिजंतय्‌ इच्छा जुल 
घायेबं मिसायात ययेकेगु, मयेल घायेवं उम्ह मिसायात त्वःताः मेम्ह मिसा स्वयेगु 


अनैतिक मिजंतयूसं यानाः मिसापिं मछिंगु परिस्थितिइ लाइगु अछ समाजया न्ह्यःने 
मिसा दोषि जुइगु विषयवस्तु खः । 

गिरिजाप्रसादया धकि उपन्यासय्‌ समाजया निम्न वर्गया मिसापिन्सं थः 
योम्हसित सर्वाङ्ग लःल्हाना ब्यूसां नं छँया आर्थिक अवस्था बांमलाना मिसातयूसं 
जागिर नयेमाःगु छँया आर्थिक श्रोतया आधार मिसा धकाः धायेमफेगु वाच्यतां याना: 
योत्यो जुयाच्वंपिनि मतिना चकनाचुर जुइगु विषयवस्तु स्वः । 

सुंनं मिजंया न्हापाँ सु मिसानाप यौनइच्छा दन तर उगु इच्छा पुरा मजुल घाःसा 
कलाःपाखेंनं सन्तोष जुइमखु । उगु इच्छा पुरा यायेत उखेथुखे मन वनाः बलात्कारी तकं 
जुड । अज्यापिनि थः योम्ह त्रात्मत्रालोचना यानाः थःयात थुइके फयाः सहज तिपु जीवन 
हवने फु घेगु अतृप्त यौनइच्छा पिदंगु विकृति मानसिकता नं हिला सजन जुइफु घेगु 
विषयवस्तु जगदीश चित्रकारया माखापिखा उपन्यास खः । थुकथं दकव घेथें सामाजिक 
उपन्यासय्‌ खनेदयाच्वंगु मिसा मिजंया मतिना व मतिनानाप स्वाःगु यौन हे मूख्य 
विषयवस्तु स्वः । मतिना असफल नेवाःसमाजया सामाजिक मूल्य व मान्यता समाजं 
मतिनायात सकारात्मक दृष्टिं स्वयेमफैगु मिजंतय॒गु अनैतिक स्वभावं पिदंगु वहकला: 
थजात क्वजात घनि व गरिव शोषक व शोषित हे मूख्य विषयवस्तु जुयाच्वंगु टु । 


२. राजनैतिक उपन्यास 

थ्व किदया दुने घर्मरत्न यमिया 'आङल्हामो' छगू हे जक पुर्णरुपं राजनैतिक 
सिद्धान्त समाजवादीयात छूयलाः तिब्बतय्‌ श्रमिकवर्गपिंसं शोषकतय्‌त अन्त यानाः 
समाजवादया स्थापना यात घेगु विषयवस्तु खः । शोषितवर्गपिं शोषकवर्गपिन्थाय्‌ 
सत्तिक वनेफुगु क्वातुगु लँपु धयागु यौन खः । यौनयात हे माध्यम यानाः 
शोषकवर्गपिन्थाय्‌ थ्यंकाः महत्वपूर्ण भ्वँ ल्हाःतिइ लाकीगु शोषकतयत हत्या यायेगु 
तक स्वः । 

रामशेखर नकःमिया नसंफाःगु चा उपन्यासय्‌ नेपाःया इतिहास स्वीद॑ राज्ययागु 
पंचायतकालय्‌ प्रशासन प्रहरी आदि शक्ति, घ्यबा दुपिं सामन्तीतय्‌गु ल्हाःतिइ लाकाः 
अ्मिसं निम्नवर्गपिन्त यानाच्वनीगु आर्थिक, सामाजिक, राजनैतिक शोषण स्वः । 
अऋज्याथाय्‌ सःस्यूपिं बुद्धिजिबीपिंसं थुयानं सियानं लाचार जुयाच्चनेमालीगु नेपाःया 
छगू इया ब्यवस्थायात कयाः च्वयातःगु स्वः । 

थुकथं समाजवाद व पंचायतकालयात कयाः च्वयातःगु स्वः । 


-- ०७७ -- 


३. जासुसी उपन्यास 

राज सायूमिया “यःम्ह शत्रु' उपन्यास छगू हे जक थ्व दशक दुने लाःगु जासुसी 
उपन्यास खः । न्हापां छम्ह मिजंयात स्यानातःगु लिपा जासुस यायां वंबलय्‌ हानं 
छम्ह मिसां हत्या यानातःगु हत्याकाण्डयात मूल हत्यारा ज्वनेत याइगु जासुस स्वः । 
यौनया कारण शक्तिया कारणं व दांया कारणं जुइगु हत्या मध्येय्‌ थ्व उपन्यासय्‌ 
जूगु हत्या घेगु दांया कारणं जूगु हत्या खः । 


४. नैतिकशिक्षाप्रद उपन्यास 

इश्चरानन्द श्रेष्ठाचार्य बौद्धजातकय्‌ दुथ्याःगु भद्राया वाखँयात मूलविषयवस्तु 
दयेकाः च्वयातःगु 'छ धन्य स्वः’ उपन्यास स्वः । थ्वहे जातक वाख॑ँया आधारय्‌ भिक्षु 
सुदर्शन सुप्रिया नाटक छगू च्वयाः विज्याःगु स्वः । मखुगु लँय्‌ वनाः छय्‌, समाजयात 
अ्रशान्ति यानाच्व॑म्हेसित स्वःगु लँय्‌ हयेगु ब्यक्ति परिवार व समाजया कर्तब्य स्वः । 
यदि यक्व कुतः यानानं मफुत -धाःसा त्रज्याःपिं छ समाजया लागि घाटक खः । 
अज्याःपिंसं स्यंकेगु मायृप्वः भिंकी मखुसा अज्याःपिन्त स्यात घाःसां नं पाप लाइमस्वु 
पुण्य लाइ समाजयात अअज्यापिंपाखें बचय्‌ याइगुलिं धकाः स्वः । 


संरचना शैलि 

उपन्यासकारपिनि उपन्यास सृजना याइबलय्‌ थःथःगुकथं संरचना यायेगु थःगु 
हे पह दु । गुम्हेसिनं थःगु हे पहकथं प्रस्तुत याइगु जूसा गुम्हगुम्हसिनं पूर्वीय वा 
पाश्चात्य टुष्टिकोणकथं संरचना निर्माण यायेगु हे नं साधारणतया प्रारम्भ मध्येय व 
अन्तकथं उपन्यास सृजना यायेगुली गुम्हेसिनं पूर्वीय घंगं प्रस्तुत यायेगु याःसां गुम्हेसिनं 
पाश्चात्य दृष्टिकोणं यायेगु या: । उपन्यासया विषयवस्तु प्रस्तुत यायेगुली नं गुम्हेसिनं 
कथंहंक सललकथं न्ह्याकीगु जूसा गुम्हेसिनं घटना, समस्या सकतां फुक्क न्हापांगु 
लुमंकेगुकथं यायेगु नं यां: । गुगुं उपन्यासय्‌ छगू अध्याय दुने मेमेगु अध्याय स्वानाः 
यंकेगु नं यायेगु याःसां गुम्हेसिनं अध्ययन छगूछगू अलग अलग हे ब्वथलेगु नं याः । 

इश्वरानन्दया 'न्हायूक' उपन्यास व 'छ धन्य स्वः’ निगुलिं उपन्यासय्‌ नं प्रारम्भ 
मध्यम व ग्रन्तया आघारय्‌ स्वंगू स्वंगू अध्यायलय्‌ च्वयेगु यानादीगु दुसा वयूकनाप 
भतिचा सत्तिक जगदीश चित्रकारया माखापिखाय प्यंगू धाः ब्वथलाः च्वयातःगु खः । 
थथे प्यघाः जुलकि न्हापांगु घाः प्रारम्भ निगू व स्वंगू धालय्‌ कथानकया बिकास 


— घ — 


जूसा प्यंगूगु घालय अन्त यानातःगु स्वः । अथेजूसां नं न्हायूकं उपन्यास प्रत्येक घालय्‌ 
नं विभाजित यानातःगु दु । कथानक ज्यायेगु ज्याय न्हापां प्रारम्भ दथुइ विकास 
अन्तय्‌ समाप्तया आधारय्‌ यानातःसा स्वंगूगु प्यंगूगु अध्याय स्वयां आपायाना कथानकं 
ज्यायेगु ज्या ग्रथेहे स्व: । भाजु घुस्वां सायमि व गिरिजाप्रसादं अध्याय्‌ घकाः स्पष्ट 
च्वयेगु यानातःगु मदु । गिरिजाप्रसादया धकिं उपन्यासया शैली हे घायेगु स्वःसा 
म्हिचा सफूकथं चिकिचाधंक च्वयातःगु स्वः । घुस्वां सायुमिया मारवा उपन्यासय्‌ ला 
प्याराग्राफथें न्हगु पौ शुरु यानातःगु खः । घर्मरत्न यमिया ग्राङ्गलाम्हो व रामशेखरया 
“नसंफाःगु चा' उपन्यासय्‌ क्रमश झकिंस्बंगूगु धाः व झिंप्यंगूगु घालय्‌ क्वचायेकातःगु 
स्व: । अध्याय प्रस्तुत यायेगुली राज सायूमिया “यःम्ह शत्रु' धाःसा अध्याय दुने वास्वँच 
न्ह्याकेगुलि महत्व बियातःपिं पात्रतय्‌गु नामं घाःयात प्रस्तुत यानातःगु खः । अध्याय 
ब्वथलेत रत्नवहादुर सायूमिया धाःसा क ख ग याना: न्ह्योब्बयातःगु खः । 

इश्वरानन्दं 'न्हायूक’ उपन्यासय्‌ दीपकयात मृपात्र यानाः अथवा केन्द्रविन्दु यानाः 
उपन्यासया शैलीइ स्वभाविक गति, मनोवैज्ञानिक विश्लेशन तथा छगू तसके हे ब्यक्त 
याय्‌ थाकुगु पहयात अःपुक च्वयातःगु स्वः । ्रथेतुं 'छ धन्य खः' उपन्यास छगू जातक 
वासया आधारकयाः थोंकन्हेया समाजयात नैतिक ज्ञान बीगु ज्या जूग दु। 

घुस्वां सायमिया 'फिसःया लिसः' धयादिसँ माखा घयादिसँ जीवनयात ल्वःगु लिस: 
मामां जीवन मरणया भावनात्मक व बौद्धिक दन्दया कलात्मक अभिव्यक्त स्वः । माखा 
हाल घायेवं लुखाय्‌ तयाः प्यदंक पालेमाः घेगु पुलांगु परंपराया विद्रोह स्वः । 

न्हापां छुं मस्यूम्ह आङल्हामो छम्ह कान्तिकारी मिजंनाप इहिपाः यानाः देशया 
सामान्तवाद हे अन्त यानाः बीफुम्ह मिसाकथं स्थापना यानाब्यूगु दु । वातावरणं 
मिसायात शक्तिशाली यानाबी धयागु इब्सेनया 'कतांमरीया छया नोरानाप ज्वःलाःगु 
शैली छूयलाब्यूगु दु । 

समाजया निम्नस्तरया वर्गपिंके दयाच्चनीगु नग्न आदम्वरयात गथे खः अअथेहे 
घकि मतसें उला क्यनेगु गिरिजाप्रसादया धकिं उपन्यासया शैली खः । ग्रथेतुं 
कि तयेम्वायेक गांया निम्नवर्गया जीवनचर्या, शोषण व दमनयात स्पष्टकथं 
क्यनेबीगु शैली रामशेखरया 'नसंफाःगु चा’ उपन्यास नं खः। राज सायूमिया 
उपन्यासया शैली घाःसा ख्या: वछि नी वछि यायां नी यानाः यंकेगु कथंया स्वः । 
स्वँ नी न्यंकाः पाठकवर्गपिन्त ध्यानाकर्षण यानाः सिमदतले हे साला यंकेफुगु 
कौतुहलपूर्णगु क्वातुगु शैली खः । अले उकीयात माःगु शिक्षितवर्गया परिपक्व 


मतिनायात उपन्यासया आत्मा यानाब्यूगु दु । 

अचेतनमन व चेतनमन निथासं थाय्‌ कयाच्वनीगु मानविय यौन इच्छायात 
अति हे साधारण घंगं प्रस्तुत यानातःगु जगदीश चित्रकारया माखापिखा शैली स्वः । 
यौनयात मथूपिंसं अश्लील खनेफुसां यौनविश्लेषकतय्‌गु मिखाय्‌ पायूछि विश्लेषण 
घकाः धायेके फूगु हे वयकःया क्वातुगु भाषा व वौद्धिक प्रस्तुति स्वः । 

विद्यार्थी जीवनय्‌ लुइगु मतिना नापनापं २०२२ सालया नेपालभाषा 
ग्रान्दोलनयात छथासं हयाः आत्मासाथ यानाः उपन्यासया रुप बीगु रत्नवहादुर 
सायूमिया उपन्यासया शैली स्वः । उपन्यासया शुरु जीवनया पूर्वस्मृतियात कथं 
न्ह्याकायंकेगु शैली वयूकःयाके जक मखु घुस्वां सायूमिया माखा व इश्वरानन्द 
श्रेष्ठाचार्यया फिसःया लिसः खय्‌ नं दु । 


तत्कालिन ई/परिवेशया किचः 

ने.सं १०८४ निसें ने.सं १०९३ अर्थात्‌ थौं स्वयां स्वीदँ पीदँ न्ह्योया 
नेवाःसमाजया मूल्य व मान्यतायात उगु ईया उपन्यासय्‌ बांलागु किपा: खनेदु । 
आर्थिकरुपं स्वतन्त्र जुयाच्वंपिं मिसातय्‌त नं जीवन न्ह्याकेत मिजं माः घैगु मान्यता 
आर्थिक रुपं परिवारयात लहिनाच्वंम्ह मिसायात समेत विवाह यायेमा: मिजं माः धकाः 
प्रेरित यानाच्वंगु दु । (मारवा) इहिपा मिजंमिसाया इच्छा स्वयां परिवार व समाजया 
्रावश्यकताकथं जुयाच्वंगु दु । ध्यवा कयाः इहिपा याइपिन्त समाजं बांलाःगु दृष्टिं 
स्वयेगु मजूसां गरिवताया कारणं घ्यवा कयाः म्ह्यायूपिन्त घ्यवा दुपिंथाय्‌ इहिपाः 
यानाबीगु चलन खनेदु। (न्हायूकं व मासा) म्ह्यायूमचातयूत जागिर नकाः छया 
आर्थिक अवस्थायात सुधार यायेगु व म्ह्यायमचातयूसं छय जागिर नयाः आर्थिक 
सहयोग यानाच्वन धकाः घायेमज्यूगु समाजया मान्यता खः । (घकिं व माखा) 

मानविय स्वभाविक चाहना यौनयात समाजं सहजकथं कायेमफुगु यौन 
इच्छायात दबे यानातयेमाःगु समाजया मूल्य व मान्यता त्रर्थात्‌ यौन इच्छायात 
मानविय चाहना धकाः समाजं मान्यता बी मफूगु कारणं समाजय्‌ विकृति वयाच्वंगु 
स्वः । (न्हायूक, माखापिस्वा, मास्वा) 

इहिपा लिपाया मिसामिजंया मतिनायात स्वभाविक मतिनाया स्तर बीगु याःसां 
इहिपा न्हापाया मतिनायात ग्रनैतिककथं समाजं स्वयेगु नं जूगु दु । गुकिं यानाः 
मतिनामिनापं विछोड जुयाः जीवन अन्त जुइगु नं जू । 'मिलाखों'लय्‌ बेजात मतिना 

जकमसखु स्वजाति मतिना हे नं अपराध खनीगु समाज स्वः । 

छँछँय्‌ हिति मदुगु त्वाःत्वालय्‌ हितिइ वनाः लः काःवनेगु जा मनकूपिं मचात 
सितधायेवं गाःमचा जुइगु, संयुक्त परिवारया जीवन, मिसातय्‌त नं आसः ब्वंकेमा: 
घेगु चेतना दु । तर मिसायात शिक्षायात छुकिया लागि धकाः समाजं तिफयाये मफगु 
परम्परागत मूल्य व मान्यता हे माने यानाच्वंगु दु । 

श्री ५ या सरकारं २०२२ सालय रेडियो नेपालं नेपालभाषाया कार्यक्रमयात लिकया 
बिल उकिया विरोधकथं नेपालभाषाप्रेमीपिसं त्वाःत्वालय्‌ नेपालमाषाया कार्यक्रम यानाः अफ 
नेवाःसमाजय्‌ भाषाया चेतना थनाब्यूगुलिं न्हन्हपि साहित्यकारत जन्म जूगु नं थ्बहे इलय्‌ 
खः: । थज्याःगु ईया किचलं उगु ईया उपन्यास स्पष्ट खनेदु “मिलाखो” खः । 

थ्व झिद॑ दुने पंचायतकालया शुरुशुरया ईनिसें कयाः १० दं दुने पंचायत 
ब्यवस्थाया चरम ईकथं न्हयायेगु लँपुइ लाःगुया ई खः। उपन्यासकार भाजु 
रामशेखर पालुङ्ग गामय्‌ झाया: अ्रनहे च्वना अनया यथास्थिति अध्ययन यानाः 
उपन्यास च्वयादीगु नसंफाःगु चा उपन्यासय्‌ पंचायत व्यवस्थाया चरम शोषणयात 
नह्योब्वयादीगु दु । प्रशासन, सुरक्षाकर्मिनिसें तःधंपिं फुक्क गांया धनिपिनिगु इशारां 
न्ह्यानाच्वनीगु व गांया सोळासिधा साधारण जनतायात प्यखें न्याखें शोषणयात 
गामंतकनं. विस्थापित यानाः छ्वइगु जुयाच्वंगु दु । पंचायत ब्यवस्थाया किच: 
यँया नेवाःसमाजय्‌ उलि प्रभाव लाके नं मफुसां गरिव निमुखा नेवाःगामय्‌ च्वंपिं 
शोषकपिं पीडित जुयाच्वंगु दु । (नसंफाःगु चा व चकि) शोषकतय॒गु न्ह्योने शिक्षा 
बुद्धिजीविपिंसं न्ववाये मफुगु पंचायतकालया यथास्थिति थ्व इलय्‌ स्वनेदु । 

निसन्तानतयूसं थःथितिया मचायात थ्याकामचा कायेगु चलन नं खनेदु । थ्याकामचा 
प्राप्त जुइगु संपक्ति यदि मेपिन्त वनीगुकथंया वातावरण जुलघाःसा सम्पक्तिया लागि हत्या 
तकं जुइफूगु समाजया मानसिकता उगु इलय्‌ खनेदु । (यःम्ह शत्रु) 

थ्व इलयया उपन्यासया फुक्कं समाज नेवाःसमाज स्वः । गुगुं उराय जातिया 
(न्हायूक) जूसा गुगुं सायूमि जातिया (यःम्ह शत्रु) खः । 

स्कूलय्‌ शिक्षा कयाच्वंपिनिगु समाजय्‌ मतिनायात सहजरुपं कायेगु मयाःसां 
स्वीन्यादँ न्ह्यो धाःसा उच्चशिक्षा दुने च्वंपिं विद्यार्थीपिनि मतिना छम्ह मेम्हसित 
सहयोग व ग्वाहालिया क्वातुगु भावना मतिना जुयाब्यूगु दु । (यःम्ह शत्रु) 

न्हायूकं, फिसःया लिस: वा मारवा, मिलाखों, माखापिस्वा व यःम्ह शत्रु उपन्यास 
येया नेवाःसमाजय्‌ हे जुयाच्वंगु व जुइघुंकूगु तर समाजं वाःमचाःगुयात उपन्यासकारपिंसं 


उपन्यासया विषयवस्तु दयेकाः उपन्यासया सुजना याःगु खःसा नसंफाःगु चा पूर्णतया 
पालुङ्ग गांया जूसां घकिं सक्वया समाजय्‌ जूगु खँयात कयाच्वयातःगु स्वः । आडल्हामो 
घाःसा नेपालय पंचायत ब्यवस्था वल । छगूकथं पंचायत ब्यवस्था घयागु समाजवादी 
विचारं प्रेरितगु ब्यवस्था स्वः उकि नेपालय नं पूर्णरुपं समाजवादया स्थापना यायेगु 
स्वःसा नेपाःया सामन्ततय्‌तनं निर्मूल यायेमाः घेगुकथं तिब्बतय्‌ समाजवाद स्थापनाया 
खँयात कयाच्वयातःगु राजनैतिक उपन्यास खः आडङल्हामो । 


प्रवृति मोड 

नेपालभाषा उपन्यासया निगूगु दशकया न्हापांगु इलय्‌ इश्वरानन्द, घुस्वां साय्‌ 
मि व रत्नवहादार सायमिपिंसं नेवाः समाजय्‌ वयूकःपिं थःपिसं स्वनाच्वंगु व भोगय्‌ 
यानाच्चंगु विषयवस्तुयात कया उपन्यासया रुप बीगु यानाच्वंगु दु। उकिं उगु 
उपंन्यासय्‌ थःथःपिनिगु भोगाइ दु अले समाजया सुक्ष्म आगं उलेगु ज्या नं जुगु दु । 
वयूकःपिं पूरा साहित्यकार स्वः नापं लेखक नं उकि अमिसं खंगु भोगाइयात कया 
च्वयादिल । 

घर्मरत्म यमि छम्ह च्वमि जक मखु न्हापां राजनैतिक कार्यकर्ता अनं तिनि लेखक व 
साहित्यकार जुया फाःम्ह खः । वि.सं. १०९७ सालया जेलकालय्‌ राजनैतिक कार्यकर्ता 
जुयाः ज्वना जेलय्‌ कुंम्ह खः वयूकःयात जेलदुने हे चित्तधर हृदयं साहित्यकार दयेका 
विल । उलिजक मखु वयकः छम्ह ल्हासय्‌ बंजाःमचाजुया ल्हासय्‌ थ्य॑म्ह व्यक्ति नं 
खः। उगु इलय्‌ ल्हासाय्‌ वःगु राजनैतिक चेतना, नेपालय्‌ प्रजातन्त्र हयेगुया लागि 
सनाजूम्ह राजनैतिक कार्यकर्तायात साहित्यकारया रुपय्‌ हिलाव्युगुया उपज ग्राङल्हामो 
उपन्यासं स्वः । उकि न्हापां श्रृजना जूगु उपन्यास लिपा धर्मरत्नया उपन्यास थ्व इलय्‌ 
मेगु मोड काल व स्व: राजनैतिक उपन्यास सजना याना खः । 

इश्वरानन्दया उपन्यास न्हायूकं यौन विषय केन्द्रिकृत जूसां समाजं पचय्‌ याये 
फै कथंया भाषाशैली शिष्टरुपं प्रस्तुत यानातःगु खः । तर गिरिजाया धकिं व जगदिश 
चित्रकारया मास्वापिखा घाःसा अज्यागु विषययात छूयातां उला च्वयाव्यूगु दु । गिरिजां 
घकि' उपन्यासय्‌ 'सुया न््योने जि नागां च्वने धुन वयात जिं छाय्‌ थ्व धकिं उला 
मक्यने' धकाः उपन्यासया सुरु व अन्त बहे वाक्यं याना तल । ग्रथे धायेथेंतुं जगदिश 
चित्रकारं माखापिखा उपन्यासय्‌ छम्ह मिजनं छम्ह मिसायात वलत्कार याइगु सजिव 
चित्र स्पष्ट हे न्हयोव्वया व्यगु दु। जि थःयात हे २०२७ २०२८ सालपासे धकिं व 


माखापिसा उपन्यास सुला सुला ग्याग्यां स्वयागु खः । तर उगु इलय्‌ न्हायूकं मास्वा 
व फिसःया लिसः व्वनावलय्‌ अथेमजू। इश्वरानन्द, धुस्वां सायमि व रत्नवहादुर 
सायमिपिनिगु न्ह्योने वयुकःपिं गिरिजा व जगदिश ल्याम्हचापिं उपन्यासकार जुयानं 
तप्यकं धायेफ्‌गुनं जुइफू । गिरिजाया न्ह्योने जगदिशया भाषाशैली सिष्ट जूसां घटना 
उजागर तप्यंक जूगु कारणं छगु वयूकःपिनिगु इलय स्तरय्‌ ग्रज्यागु घटना तप्यक 
घायेफूगु ईनं जुइफ्‌ अथेजूगुलि उकथं स्पष्ट च्वया वी फूगुनं जुइमाः । 

थ्व ई दुने इश्वरानन्द श्रेष्ठाचार्यं उपन्यास विघाय्‌ न्हूगु छगु मोड हःगु धयागु 
'छ घन्य स्वः' उपन्यास च्वयानं स्वः । समाजय्‌ जुगु घटनायात कया उपन्यास च्वयेगु 
परंपरा न्ह्यानाच्वंगुलिइ वौद्धजातकया नैतिक शिक्षा वीगु छपु वाखंयात विषयवस्तु 
दयेका आधुनिकरुपं प्रस्तुत यानाः उपन्यास सृजना यात । उगु उपन्यासया मू 
लक्ष घयागु हे यदि मभिंम्ह दुसा वयात हदय परिवर्तन यानाः भिं यायेगु यदि भिं 
यानायाये मफुत घाःसा वयात स्यानानं समाजयात भिं यायेगु खः । 

थौं स्वया ३०-३५ ई न्ह्यो साधारण विद्यार्थीपिं दीर्घवाह सामाजिक उपन्यास 
व..... जासुसि उपन्यासय्‌ तच्वतंहे चर्चित उपन्यासकार स्वः । अ्रथेतुं हिन्दीया 
सत्यघटनाया आधारित सत्यकथा आदिनं आपालं चर्चित पाठ्यसामग्री खः 
अज्यागु उपन्यास कमस लय्‌ लयूहे पिदनेगु याः उकिया पाठक घयापिं मुख्यतया 
एस.एल.सी. विया छँय च्वनाच्वंपि विद्यार्थी व क्याम्पसया विद्यार्थीपिं स्वः । थज्यागु 
उपन्यासया प्रभावं हे राज सायूमि जासुसी उपन्यास योम्ह शत्रु च्याः नेपालभाषा 
उपन्यासय्‌ न्हगु छगू आयाम जुयाविल । नेपालभाषाया उपन्यास लागाय्‌ थ्व छगू 
जासुसी उपन्यास ताः तक्क ऐतिहासिक थाय्‌ कायेगु यानाच्चन। पाठकवर्गयात 
यइगु भाषाशैली परिवेशयात छयूला च्वयातःगु थ्व जासुसी उपन्यास उगु इलय्‌ 
आपालं चर्चित व पाठकपिसं ताः ईतक लुमंका तयातयेगु उपन्यास जुयाव्यूगु दु । 

येँ दुनेया नेवाःसमाजयात जक कःघाना च्वयातःगु थ्व दिदँया दुने भाजु 
रामशेखर पालुङ्ग गांयाहे छगू सजीव चित्र न्ह्योव्वया च्वयाव्यूगु नसंफाःगु चा उपन्यासं 
वौद्धिक क्षेत्रय छगू हलचल हे यानाविल । अक घायूनु नेपाःया पञ्चायत व्यवस्थाया 
फुक पक्षयात हे छ्यातां च्वंक उलाविल । आर्थिक, सामाजिक व राजनैतिक पक्ष 
सकसित कःघाना तःगु थज्यागु उपन्यास थ्व स्वयां न्हापा छगूनं खनेमदु अझ आः 
तक्कनं मदुनि। देशया गायां थीथी पक्षयात उपन्यासय्‌ दुथ्थाकातःगु उपन्यासं 
न्हापागुं स्वयां छगू न्हगुमोड काःगु स्वः । 


समकालीन उपन्यासकारपिनि दथुइ लनेज्या: 

उपन्यासया संष्टिकर्तापिंसं उपन्यासया सृष्टि यानादीवलय्‌ सुं स्वयां सुं कम 
यायेमखु धकाः सुयातं लुमंका उपन्यास च्वयादीगु खै मखु जुइ । थःपिन्त नुगलय्‌ 
थ्यूगु घटनां वयृकःपिन्त प्रेरित यानाः हे उपन्यास सृजना जूवंगु जुइमाः । 

सामाजिक उपन्यास कथं स्वयेगु खःसा इश्वरानन्दया न्हायकं उपन्यासय्‌ दुने 
छगू मेगु विषय यौवनं जाःम्ह भउमचाया मत्यक भात सिना पिदंगु यौन चाहनां थः 
छम्ह जक प्रभावित मजुस्य छगू परिवारयात हे विकृति पिदना विल उलि जक मखु 
उगु परिवार नाप स्वापु दुगु समाजयातहे प्रभावयाना व्यूगु खँयात अःपुक' प्रस्तुत 
यानाव्यूगु थःगु वौद्धिकस्तरयात ` व्वयाव्यूगु स्वः । समाजया न्हयोने नवायेमज्यू 
विषयवस्तु धयातःगु उगु ईलय्‌ नं यौन चाहनायात मानविय चाहना स्वः वयात 
समाजं थुइके मा: धका क्वाइगु कथंया उपन्यास भाषाशैली विषयवस्तुया प्रस्तुती 
अत्यन्त परिपक्व खनेदु । थज्याःगु स्वँ इश्वरानन्दया उपन्यास न्हायुक घुस्वां साय्‌ 
मिया फिसःया लिसः माखा धर्मरत्न यमिया आडल्हामो गिरिजाया घकिं जगदीशया 
माखापिखा रामशेखरया नसंफाःगु चा आदि । फुक्कलिसे दुथ्याः तर आङल्हामो 
घकिं मारवापिखाय थें नग्नता मज्‌ श्रृष्टिकथं प्रस्तुत यानाः गुनुहं ग्वाकाः हयातःगु 
स्वः । घर्मरत्न यमिया आडल्हामो थज्याःगु यौनया विषयवस्तु छगू राजनैतिक 
आन्दोलनय्‌ दुने शोषकतयूत निर्मुल यायेगु माध्यमकथं कयातःगु दु । मास्वापिस्वाय्‌ 
पशुतत्वया रुपय्‌ थ्व विषययात कयातःगु दुसांनं यदि अज्यापिं हिंसकपिँसं थःथम्हं 
आत्मविश्लेषण यानाः अज्याःगु हिंसक भावना मुक्त जुयाः सहज व स्वभाविक 
जीवन न्हयाकायंकेफु धका: क्यनात:गु खः । गिरिजाया घकिं उपन्यासं थज्याःगु 
भावनायात छारा यानाः ब्वयाब्यूसां गरिबीता न्ह्यःने थःगु आर्थिक कमजोर थःम्ह 
मनूयात हे क्यनेमफुगु वाध्यता जुयाब्यूगु दु । उकिं वय्‌कःपिं थःथःगु थासय्‌ थःथः 
` दुसां उपन्यास पात्रया मनोवैज्ञानिक विश्लेषण यायेगु ज्याय्‌ इश्वरानन्दया उपन्यास 
छुं भच्चा न्ह्यःने लाःगु दु । 

याकःमिसा धकाः समाजं घाइल्हाइ धकाः थःके दुगु स्वावलम्बी व आर्थिक 
स्वतन्त्रताया मू मथुइकुसें भःभः न्हइकाः जीवनया मोड गुइगुइ नीकायंकेगुली घुस्वां 
सायूमिया उपन्यास फिसःया लिस: व माखा स्व: । फिसःया लिस: उपन्यासं हे मिजं 
मदयाः थः फिसः थें खनाच्वंम्ह मिसायात मास्वाय्‌ थःके हे लिसः आर्थिक स्वतन्त्र 
जुइफुगु मिसां यानाक्यनाब्यूगु छगूकथं मिसात आर्थिक स्वतन्त्र जुइमा: घेगु बांलाःगु 


पक्ष न्ह्यःब्वयाब्यूगु दु । 

मिसा समस्या विविधरुपं दरवारीयातय्‌सं म्ह्यायूमचातयृत यौनपिपासु मिरां 
स्वयाः लास हे वेपत्ता याइगु साहतय्‌सं घेवाया बलं मतिनामि फानाः थःम्ह याना: 
उखेला थुखेला यानाबीगु पिने कलाः तयाजुइपिं मिजंतयसं छँय्‌ च्वंम्ह कलाःया 
जीवन नक यानाबीगु मतिनाय्‌ हे विजात अवरोध जक मखु । स्वजात जूसां मांग्रबुं 
समेत मययेकेगु फायेत स्वइगु व मतिना दुःख मिसांपिंसं सीगु खँ आदि मिसातय्‌गु 
थीथी समस्या न्ह्यःब्वइगुलिं रत्नबहादुर सायूमि सफल जुयादीगु दु । 

गांया थीथी समस्या व शोषण यानाः स्वच्छ मनूतयूत हे गामं विस्थापित 
जुयावनेमाःगु यथास्थितियात न्ह्यःब्वयेगु रामशेखर सफल जूगु दु । त्रथेघायेथेतुं राज 
सायूमि नचापहलं जासुसी उपन्यास च्याः सफल जुगु दु । थुगु ईया उपन्यासकारपिं 
फुक्कं घयाथें थःथःगु लागा ज्वनाः सफल जूगु दु । 

विषयवस्तु ज्वनेगु वयात कथंहंक न्ह्याकाः पाठकवर्गपिनिगु नुगलय्‌ परिपक्व 
व शिष्टकथं नुगलय्‌ स्वचाकेगुली इश्वरानन्दया न्हायूकं, रामशेखरया नसंफाःगु चा 
व घुंस्वा सायमिया मारवा उपन्यास स्वः । 

राजनैतिक सफलताया लागि शोषकतयगु कमजोरीयात यौनयात माध्यम 
यानाः परिवर्तन हःगु घर्मरत्न यमिया आङल्हामो न्हगु प्रयोग स्वः । उगु इलय्‌ श्री ५ 
या सरकारयात पचेमजूगुलिं सफू फुक्क जफत याःगु खः । सरकारं जफत याःगु 
सफ्‌ घैगु हे उगु इलय्‌ जनतायाके राजनैतिक परिवर्तनया माध्यम जुड घैगु हुनिं 
खः । उकिं सफ घात्थें शसक्त व सफलगु उपन्यास जुल । साहित्यिक क्षेत्रदुने छगू 
हलचल हःगु सरकारयात ख्याःगु सफू स्वः । लिपा ने.सं. १११२ प्रकाशित जूबले 
सर्वसाधारणं सहजरुपं काल । दोश्रो संस्करणय्‌ पिहां वयेन्ह्ःतकं उगु उपन्यास 
खाली चर्याया विषय जुयाबिल । मक्यंतल्ले आगंद्य: क्यनकि बहिद्यः घायथें यक्व 
चर्चाय्‌ जूगु उपन्यास स्वः । 

ल्यायूम्हचापिनिगु जोश, ल्याय्‌म्हचापिनिगु लागि घेथेंज्याःगु उपन्यास यःम्ह 
शत्रु उगु इलय्‌ चर्चित उपन्यास खः । विशेष यानाः हास्यब्यंग्य शैलीया प्रस्तुति 
उपन्यास बौद्धिक क्षेत्रय्‌ स्वयां ल्यायुम्ह मचापिनि समूहलय्‌ चर्चित उपन्यास 
स्वः । 


पुलुपालु मिखां 
बहप्रतिमाशाली सिद्धिचरण श्रेष्ठ 


१. न्ह्योखं 

कविवर सिद्धिचरण श्रेष्ठ नेपालमाषाया साहित्य क्षेत्रय जक मखु नेपाली भाषाया 
साहित्यया क्षेत्रय्‌ नं प्रतिस्थापित, युगप्रवर्तक कवि नेपाःया हे गौरव स्थापित यानाळाःम्ह 
व्यक्ति वयक: बहप्रतिमाशाली साहित्यिक व्यक्तित्व दुम्ह व्यक्ति खः । फत्तेबहादुर सिंहं 
सम्पादन यानादीगु ने.सं. १०५८ स प्रकाशित जूगु 'नेपाली विहार॑' निसें कविकथं 
खनेदुम्ह अ्रनंनिसें हे साहित्यया थीथी विधाय प्रवाहित जुयाः न्ह्यानादीगु खनेदु । नेपाःया 
सामाजिक, आर्थिक, राजनैतिक थथ्याः, क्वथ्याःया दुने थः दुबिनाः अभिव्यक्त यानादीम्ह 
खः सिद्धिचरण श्रेष्ठ । नेपालभाषाया ग्रतिसंक्रमणकाल, जेलकाल, आधुनिककालय्‌ 
न्ह्याबलें खनेदुम्ह, वयूकः छम्ह कवि, इतिहासकार, कथाकार, नाटककार, निबन्धकारया 
नापनापं थीथी सफुतिइ 'घःमाः'या नापनापं मेमेपिनिगु सफुतिइ भूमिका च्वयादीगु कथं 
छम्ह समालोचक नं खः । वयूकःया न्ह्याग्गु नं विधाय न्हापां नेपालमाषाया क्षेत्रय्‌ 
अनं जक नेपाली भाषाय्‌ प्रतिमा प्रस्फुरण जुगु खनेद । ने.सं. १०६९ स नेपालमाषां 
“नारी हृदय” बाखं च्वयाः पकाशित यानादीघुंकूम्हेसिनं नेपाली भाषाय्‌ ने.सं. ११०९ 
स तिनि 'किचकन्या' नामं बाखं पिदंगु खनेदु । तर थथेतुं 'मतिनाया खेलय्‌ दशरथ' 
धकाः ने.सं. १०९५ पासे नेपालभाषां नाटक च्वयाः प्रकाशित यानादीगु नेपाली भाषाय्‌ 
“चोर” धकाः ने.सं. ११०९ पाखे तिनि नाटक विधाय्‌ च्वसु पिदंगु खनेदु । तर अ्रथे 
जूसां नं समयकथं दुवालाः स्वयेबलय्‌ वय्‌कःया नेप्टशभाषां स्वयां नं नेपाली भाषाया 
आपालं सफू प्रकाशित जूगु खनेदु । खय्‌त ला नेपालभाषाय्‌ स्वयां नेपाली भाषां सफू 
पिदनेबलय्‌ प्रकाशकया रूपय्‌ साका प्रकाशन, नेपाल राजकीय प्रज्ञा प्रतिष्ठान थेंजाःगु 


सरकारी संस्थाया नापनापं गैरसरकारी संस्थात नं आपालं दु तर नेपालभाषाया सफ्‌ 
सरकारी स्तरं प्रकाशित यायेगु घयागु नां हे मदु । उकी नं थःगु मांभाषां साहित्य सजना 
यायेगु मनसुवा दुसां प्रकाशनया सुविधाया कारणं नेपाली भाषाय्‌ अप्व: सफूत सृजना 
जूवंगु जुइमाः । अथे जूसां नं मांमाषाप्रति वयूकःया असीम माया दु, कुतः दु । नेपालभाषां 
च्वयादीगु कृति दयाः नं प्रकाशित यायेमखंगुलिं नं वयूकःयात घाइपिंसं नेपालभाषा 
त्वःताः नेपालीपाखे जक केन्द्रित जुयादिल धकाः मधाःगु मखु । तर नेपालभाषां नं 
तःगूमछि कृति सृजना यानादीगु दु धयागु खँया दसू वयूकःया कायूभाजु रविचरणजुं 
कुतः यानादिसे न्हापा सीस्वां, फूस्वां व उर्वशी खण्डकाव्य जक सीमित जुयाच्वंगुलिइ 
छुं दया दुने थितं थीक सिद्धिचरणया ग्वयूस्वां, लुमुनी, तृष्णा, सिद्धिचरणया निबन्ध, 
नारी हृदय व उत्तरा विलाप सफूत फल्चा पिथनापारवें पिथना: नेपालमाषाप्रति तब्याःगु 
नुगःया परिचय बियादिल । वयूकः कवि जुयाः सफू पिथनेगु कुतलय्‌ फणीन्द्ररत्म 
बज्जाचार्यजुयात नं ल्वःमंके मज्यू गुम्हेस्यां थुपिं फूत सम्पादन यानादिल । 


२. शहीदया प्रेरक कवि 

कवि सिद्धिचरणजुया कविताय्‌ ब्वमिपिनिगु नुगःचु ज्वनाः हृदय परिवर्तन 
यायेगु क्षमता दु । परिस्थितिकथं वातावरण व यथार्थ स्थितियात बोघ याकाः व कथं 
हे मानसिक ह्यपा: हयाः माःथाय्‌ संयम, विद्रोह, क्रान्ति, उत्तेजना हयेगु रहस्यमय 
गुण दु। २०४६ सालया सहिद दिवसया लसताय्‌ गोरखापत्रया शनिश्चवारया 
परिशिष्टाङ्य्‌ देवीलाल श्रेष्ठजुया लेखय्‌ गंगालालयात शहिद याःगुली छँया 
वातावरण, देशया राजनैतिक चेतनां उत्तेजित व विद्रोहया भावनां जक थंगु मखु 
शहिद गंगालालयात शहिद यायेगुली सिद्धिचरणया 'हे युवक” “वर्षा, 'गंगु स्वां' 
कविताया नापनापं क्रान्ति विना थन दइमखु स्वच्छ शान्ति'या भावार्थ नं खः । कवि 
सिद्धिचरणया कविताया भावबोधया प्रस्फुरणं देशय्‌ जुयाच्वंगु अन्याय, अत्याचार 
निरंकुश शासनया घोर विरोध यानाः शहिद जुयाझाःम्ह गंगालालयात तथे शहिद 
यायेगुली प्रत्यक्ष वा व्रप्रत्यक्ष कथं सिद्धिचरणजुया नं ल्हाः दु । गंसिचासे लुखुरुक 
च्वंगु शारीरिक म्हबानं जनसमूहयात नेतृत्व यानाः निरंकुश राणा शासनप्रति विद्रोह 
यायेगु क्षमता मन्त जुइमा: तर वयूकःया कवि हदय दुने च्वंगु अन्तरआत्मां विद्रोह 
जक मखु शारीरिक रूपं सक्षमपिं शिक्षित वर्गपिंके दुनेनिसें विद्रोहया भावना 
थनाबिल । थ्व हेकारणं यानाः राणा सरकारं वयूकःयात सर्वस्व कयाः १८ द॑या 


— ५७ — 


कैदया सजायं ब्यूगु स्व: । राणा सरकारं सिद्धिचरणया कवियात दमन यायेत स्वल 
उकिया विपरित वयूकःया कवि भाव फन्‌ सिंचित जुयाबिल, उकिया प्रतिफल 
'सीस्वां' संग्रह सृजना जुल । 


३. ऐतिहासिक घटनाप्रति आकृष्ट सिद्धिचरण 

वयकःया साहित्यिक कृतिया अध्ययन यानावनेबलय्‌ वयकः नेपाःया 
इतिहासय्‌ स्वनेदया वयाच्वंगु ऐतिहासिक घटनाप्रति आकर्षित जुयाच्वंगु स्वनेदु । 
मल्लकाल, शाहकालय्‌ राणाकालीन, नेपालभाषाय्‌ प्राचीनकाल, पुनर्जागरणकाल, 
अतिसंक्रमणकाल, जेलकाल आदिया घटनां प्रभावित जुयाः थःगु साहित्यिक कृति दुने 
थुपिं विषयत समावेश यानादीगु खनेदु । वयूकलं ल्ययादीपिं पात्र इतिहासकारपिंसं 
स्वनीपिं जुजु, राजकुमार, प्रधानमन्त्री मजूसे ,जनता दुने लोकंहवाःपिं देशया लागि, 
भाषाया लागि योगदान ब्यूपिं महान व्यक्तिया नापनापं 'म्यांचा' थेंजाःम्ह येया नामूद 
खुं गोंलालचा थेंज्याःम्ह हरामी हल्या: थ्यंक नं दुथ्या: । अले राणा सरकारया 
पारिवारिक स्वापू दयाः विद्रोह यानावंम्ह शहिद दशरथ चन्द, राणा परिवारया 
म्ह्यायूमचा जुल्फिया थेंजाःपिनिगु ऐतिहासिक घटना नं दुथ्याः । 

वयकःयाके ऐतिहासिक सामग्री संकलन यायेगु गुण दुगु नं जिं खना। 
ल्वहँपौ, सिजःपौ, ताडपत्र, थ्यासफ्‌ बाहेक धरःपौ नं ऐतिहासिक सामग्री खः । 
थ्व सामग्रीयात दकलय्‌ न्हापां केन्द्रित यानाः धनवज बज्जाचार्यजुं श्री ५ वीरेन्द्र 
वीरविक्रम शाहया विवाह महोत्सवय्‌ च्वयाबिज्याःगु लेख वि.सं. २०२६ साल 
फागुन १६ गते 'साहित्य, संगीत र कलाको अभिवृद्धिमा राजकीय विवाहोत्सवको 
प्रभाव” गोरखापत्रय्‌ छापे जूगु लेस्वकथं घरःपौया महत्व दुगु खं सुनां नं वाःचायेकाः 
उकी अनुसन्धान यायेगु ज्या मजू । २०४० सालय्‌ नेपाल एसियाली अनुसन्धान 
केन्द्रपाखें संचालन जूगु योजना कथं नेपाःया वृहत्‌ इतिहास तयार यायेगु 
सिलसिलाय्‌ मध्यकालीन सामग्री संकलन यायेगु योजना प्राप्त जुल । उगु योजना 
कथं मामां वनाबलय्‌ नेपाल राष्ट्रिय अभिलेलखालयय्‌ छगू धरःपौ प्राप्त जुल । 
गुकी ने.सं. ७२४ जेष्ठनिसें ने.सं. ८१९ जेष्ठ तकया रूपया मल्ल जुजुपिनिगु 
याइगु फलप्राशन, व्रतबन्ध, विवाह, घर्मकर्मसम्बन्धी ज्याय्‌ माःगु सामग्री उल्लेख 
यानातःगु दु । पौ ल्याः २ निसें ४०९ पौ तक दुगु उगु घरःपतिइ १२ पौनिसें १६८ 
पौतक फुक्कं हे मदुगु जुयाच्चन । उगु मूलगु सामग्री मालेगु ज्याय्‌ शंकरमान 

राजवंशीया “भक्तपुरका मल्ल राजासँग सम्बन्ध राख्ने घरःपौ' धकाः पूर्णिमा १३ 
अंक व १६ त्रंकय्‌ प्रकाशित जुयाच्वंगु लेखय्‌ खना । उकिया स्रोतंकथं कंविवर 
सिद्धिचरणजु धका: बियातल । व हे अपूर्णगु घरःपौ पूर्ण यायेगु मनसुवाः तया: जि 
वयूकःयाथाय्‌ वनाबलय्‌ वयूकलं 'घरःपौ त्रमिलेखालयय्‌ दुगु खँ मस्यु' घयादिल 
नापं वयूकःयात थिमिइ च्व॑म्ह पुलांगु सफ्‌ संकलन याइम्ह छम्हेसिनं थ्व धरःपौ 
वयूकःयात ब्यूगु स्व॑ कनादिल । उगु धरःपौ ऐतिहासिक दृष्टिं यक्व महत्वपूर्ण ज्‌ । 
तर थुबलय्‌ वय्‌कःया छँय्‌ ज्याया कारणं वयूकलं मुंकातयादीगु दकव सफु छेलिइ 
तयेहःबलय्‌ गन गन लात गन गन लात। वयूकलं मुंकातयादीगु हस्तलिखित 
सफूत अ्रळ नं वयूकःया काय्‌भाजुं संरक्षण यानातयादीगु दनि । थ्व घरःपौया बारे 
शंकरमानजुयाके न्यनाबलय्‌ वयूकलं थ्व घरःपौ सिद्धिचरणजुया ल्हातय्‌ हे लित 
बियागु दु धयादिल । सिद्धिचरणजुं नं थ्व थःके दुगु चाः तर तने हे मदुगु तन धकाः 
घया थें जुल । थ्व हे खंय वयूक:यात नापलाःवनाबलय्‌ घरःपौ अवश्य दनि धकाः 
घयादी तर वयूकःया छेँय्‌ हे दुगु अति महत्वपूर्णगु धरःपौ गन लाः गन लाः जुल । 
उगु घरःपौ दुगु जूसा मेमेगु स्वयां मल्लकालया मल्ल जुजुपिनिगु पूवंगु संस्कारबारे 
सीकाः अध्ययन यायेदइगु खइ । 


४. बाखंच्वमिया रूपय्‌ सिद्धिचरण 

सिद्धिचरणजुया कविता, निबन्ध, समालोचना विधा घुंका: खनेदुगु वयूकःया 
प्रतिभा न्ह्याःगु विधा स्वः बाखं विधा । कविता, निबन्ध व समालोचनाय्‌ वयूकःया 
गुलि ल्हाः न्ह्याःगु खः उलि बाखं विधाय्‌ न्ह्याःगु खनेमदु । ने.सं. १०६४ निसें बास्वं 
विधाय्‌ ल्हाः न्ह्याकादीसा नं ने.सं. ११०९ तकया दुने आःतक खनेदुगु प्रकाशित व 
अप्रकाशित यानाः नेपालभाषां स्वपु बाखं व नेपाली भाषां निपु बाखं समेत फुक्कं 
यानाः न्यापु बाखं खनेदु । उपिं न्यापु बाखंत फणीन्द्ररत्न बजाचार्यजुं सम्पादन 
यानाः नेपाली भाषाया बाखंयात नं नेपालभाषाय्‌ अनुवाद यानाः 'नारी-हदय' नामं 
सफू प्रकाशित यानाबिज्याःगु खः । दकलय्‌ न्हापां 'धर्मोदस' दँ २ ल्याः १४ लय्‌ 
प्रकाशित जूगु “नारी हृदय” बाखं आधुनिक शिक्षा माध्यमिक शिक्षाय्‌ वये न्ह्यः 
एसएलसीया पाठयपुस्तक कथं ब्वनेकुथिइ दुथ्याःगु खः । अनं लिपा (धर्मोदय' दं 
३ पूल्याः ३६ स दुथ्याःगु 'म्यातुगु घः व ने.सं. १०६४ स जेल दने हे च्वनाः 
च्चयादीगु बाखं खः 'मनूया मन’ । ने.सं. ११०९ स 'मधुपक” स प्राकशित जूगु 


'किचकन्या' व अप्रकाशित 'प्रतिहिंसा' निपु बाखं नेपाली च्वयादीगु खनेदु । 

नेपाली भाषां च्वयादीगु बाखं नं भाषा हे जक बेपाली खः । मेगु बाखनय्‌ 
दुथ्याःगु सामाजिक वातावरण, चरित्र, दृश्य, रहनसहन दक्व नेवाःतय्‌गु समाजया 
हे यथार्थ चित्रण खः । वयूकःया समग्र बाखंयात दुवालाः स्वयेबलय्‌ निम्न 
मध्यमवर्गया सजीव चित्र, आर्थिक विषमतां पिदंगु मगाः मचाः, मदुया स्थिति, उकि 
पिदंगु सामाजिक विसंगति, गरिबी, दरिद्रता, वर्गीय संघर्षया नापनापं त्रनमेल विवाह 
नं पिदंगु असन्तुष्टि, मानसिक घात-प्रतिघात, उत्पीडन आदि मानवीय गुणं पूर्णगु 
बाखं स्वः । मनूयाके परिस्थिति कथं न्ह्याकायंकेगु शरीर दु, विचार दु, चेतना दु, 
विवेक दु । थ्व फुक्कयात क्रमबद्धताकथं वाःचायेका: यंकेफत धाःसा मनूया जीवन 
सुखमय जूगुया आभाष जुइ तर ग्रथे मजूसे मनुखं थम्हं मचायक हे थः म्वानाच्वंगु 
वातारण दुने परिस्थितिवश संजोगं चाहे प्राकृतिक जुइमाः चाहे दुर्घटना चाके 
सामाजिक कुरीतिं छगूया छगू जुयाबी । भिंक याये धाःसा ममिनीगु जुइ मभिंके 
घाःसा भिनावइ गुगुलिं यानाः जीवनया दिशा हे छगूया छगू जुयावनी । वयूकःया 
बाखनय्‌ नं परिस्थितिवश जीवनया क्रमय्‌ छगू परिकल्पनां मेगु रूप कयाः वनाच्वंगु 
सामाजिक, मानसिक स्थिति खनेदु । 

वयूकःया नेपाली भाषा व नेपालभाषाया बाखनय्‌ तुलनात्मक अध्ययन याना: 
स्वयेबलय्‌ नेपाली भाषाया बाखनय्‌ प्रतीकया प्रयोग यानादीगु दु । 'प्रतिहिंसा' व 
'किचकन्या' बाखनय्‌ बाखंया नां खँग्वःयात हे प्रतीकया रूपय्‌ छ्यलातःगु दु । 
आधुनिक जमानाय्‌ किचकन्या छम्ह काल्पनिक व्यक्ति जक स्वः तर उगु बाखनय्‌ 
बुराम्ह भाःतपाखें सन्तुष्ट जुइमफुम्ह बाज्यःवनेघुंकूम्ह मिसा जूसां नं शारीरिक 
असन्तुष्टि ल्यासेम्ह मिसायागु थेंजाःगु मायावी व्यवहारयात कयाः किचकन्याया 
प्रतीक छयलादीगु दु । 'प्रतिहिंसा’ बाखनय्‌ च्वंम्ह मिजंनं लँय्‌ वयाच्वंबलय्‌ 'छँ'या 
हालत गथे जुइघुंकल, सीकेमाःगु मखु । तर न्हिच्छि तक पिने हे च्वना: न्ह्याबलें 
लिबाक्क छँय्‌ वनेगु खँपु मनय चिन्तन जुजुं थः कलातं मेम्ह मिजंयाके मतिना यात 
घयागु मानसिक पीडा थःथम्हं त. थःत थुइके मफुगुया प्रतिहिंसाया प्रतीक स्वः । 

साहित्यय्‌ मूल्यांकन यानाः समालोचना याइपिं समालोचकतयूसं मानवीय 
समस्यायात निगू कथं ब्वथलातःगु. दु छगू आर्थिक कारणं पिदनीगु समस्या 
जूसा मेगु यौनया कारणं पिदनीगु समस्या स्वः । थ्वहे निगू खँयात आधार याना: 
सिद्धिचरणया बाखंयात दुवालाः वन घाःसा “नारी हृदय'या बाखनय्‌ स्वनेदुगु समस्या 

यौनया कारणं पिदंगु समस्या खः । लिथु न्ह्यथु, माजु भौया ल्वापु, वैमनस्यता मेतां 
मखु कायूमचायात न्ह्याबले थः छम्हसिया जक यानातयेगु मनोकांक्षां पिज्वःगु 
बाखंत स्वः । सुभद्राया न्ह्यसुकाय्‌ मयःगुया कारण गोविन्द मभिनाः मखु मद्रमानया 
न्हापायाम्ह कलाःया काय्‌ जुयाः स्वः । न्ह्यसुकाय्‌यात तापाकल धायेवं भद्रमान खालि 
सुभद्रा याकःचिया हे जक जुइ । तर थन नारी हृदय बाखनय्‌ समस्या न्ह्यसुकाय्‌ 
नं नापं च्वनाः जक पिदंगु समस्या स्वः । न्ह्यसुकाय्‌ न्ह्यःने दत्तले माःतया मनस्थिति 
दुने पुलांम्ह कलाःया स्मृति दयाच्वनी, उकिं थः भाःत पूर्णरूपं थः याकःचियाम्ह 
जक याये खनीमखु । न्ह्यथु मदयेकाः लिथु विवाह याइपिं मिजंतयूसं वाध्यतावश 
गृहस्थीया कारणं विवाह याःपिंसं न्हापाम्ह मिसायात स्मृतिइ ल्यंकातइ उकि हे 
भद्रमानं नं थः काय्‌ गोविन्दप्रति थःगु जिम्मेवारीया नापं थःगु लुमन्ति कथं नं खः 
धयागुया आभाष सिद्धिचरणया बाखनय्‌ स्वनेदु । 

'मनूया मन”! बाखनय्‌ गोंलालचां सिन्तलिचित सितुपातु वंक दायावन। 
बियाछूवये धकाः दकव क्व:ज्यूम्ह सिन्तलिचित मिजंया छे विवाह जुइमखुत धका: 
घायेकेहल धका: गुगु समस्या प्रस्तुत यानादीगु स्वः व नं यौनया कारणं खः । छखे 
न्ह्याग्गु हे जूसां सिन्तलिचित हे विवाह यायेगुलिइ छम्ह मिजं समाजं ल्हाइ, घाइया 
कथं मखु सिन्तलिपाखे आकर्षित जूगु भावनां खः । सिन्तलि वया विवाह याइम्ह 
मिजंया विवाह न्ह्यःया प्रेमिका मखु उकिं थ्व बाखं यौनमूलक खवः । विवाह यायेगु 
कुतः यौनया कारणं जुइगु स्वः । तर लिपा सिन्तलिचित थःत दाःम्ह गुण्डा हल्याःनाप 
हे बन उलि जक मखु लिपा सिन्तलिया याक:चाम्ह मांम्ह नं म्ह्यायूयाथाय्‌ हे 
वनाः च्वंवन । थ्व फुक्क सिन्तलिचा व गॉलालया गोप्य सम्पर्क यानाः जूगु खः । 
उकि थुलि जूगु समाजया न्ह्यःने छुँ मस्यूम्ह सोकाम्ह म्ह्यायमचायात दाल धकाः 
खः तर अअन गॉलालचिया व सिन्तलिचिया सम्बन्धयात हाकु त्यना: मेम्हनाप 
विवाह यायेत्यंम्ह मिसाया कर्तृतयात हाथ्या बीगु खः । थुलि बय॒कलं त्रिकोणात्मक 
आकर्षणयात केन्द्रित यानादीगु दु । छखें गोंलालचा सामाजिक मान्यता व मूल्य 
मदुम्ह हल्या: मेखे ललितमान सामाजिक मान्यता व मूल्य दुम्ह शिक्षितम्ह मिजं, 
स्वभावतः थुगु स्थितिइ मनू सामाजिक प्राणी जुगुलिं नं समाजय्‌ मान्यता दुम्हेसित 
ग्राह्यता बीमाःगु स्वः तर थथे मज्‌ । सिन्तलिचां गुण्डा हल्या: लफंगायात ल्यल । 
सामाजिक मूल्य व मान्यता न्ह्याग्गु हे थजु । थुकिया कारण प्रतिशोध नं जुइफ्‌ । 
छायूघाःसा गॉलालचां थम्हं मिसा कतःयाके वनीगु जुसेलिं बं सह यायेफुगु मखुत 


गुण्डाया आक्रोश पिज्वल । उकिं सिन्तलिचित घाः जुइक गोंलालचां दाल । थ्व. 
खँय्‌ वयूकलं गुकथं मूल्याङ्कन यानादिल, 'जिं बिचाः याना अमि न्हापा निसें हे गुप्त 
सम्बन्ध दइ मखुसा गोंलालचां थथे दाःगु छाय्‌ जुइ ?” 

विवाहित मिजं जुइमां: वा मिसा दकलय्‌ न्हापां थः कलाः माःतप्रति चेतनशील 
जुइ अले जक मेमेगु खँ व व्यक्ति पाखे जुइ । 'प्रतिहिंसा' बाखनय्‌ रामसिंह लँय्‌ 
करपिंसं घाःगु खँय्‌ मेगु गनं छुं विचार यायेमफुत खालि थः कलाःया चरित्रय्‌ 
शंका यायेगु यात । गुगुलिं यानाः स्वयं मानसिक आघातं थः पुकाः च्वनेमाल । 
कलातं याःगु अनैतिकता तप्यंक कलाःयाके नं न्यने छिंगु मखु । मेखे थम्हं नं 
खंगु मखु । अले व हे मानसिकताय्‌ म्हगसय्‌ नं कलाःया अनैतिक चरित्र हे 
जक खन । व मेगु मखु स्वप्नदोष गुगु म्वाःमदुगु विचारं पिदंगु खः । लिपा 
थम्हं वाःचाःबलय्‌ थः हे पायूछि मजूगु चाल । थ्व फुक्क घटना यौनपाखें पिदंगु 
स्वप्नदोष खः । कारण थम्हं थः कलाःयात ई बीमफुगु, कलाः थःपाखें सन्तोष 
मदुगुया मानसिकता स्वः । 

'किचकन्या' बाखनय्‌ नं यौनया मिखां वयूकःयात विश्लेषण याकू । 
स्वयेबलय्‌ २४ द॑ निसें ४० दं दुने न्ह्याक्व घाःसां ज्यूगु मलेजुया म्हबांयात 
मल्वयूक बुराम्ह पाजु घयागु त्रनमेल दाम्पत्य स्वः । यौनं सामाजिक मर्यादा मान्यता 
व मूल्ययात खनीमखु । अझ पह सःम्हसिनं जूसा ला छखे मानसिक मान्यता व 
मूल्ययात ल्यंकाः नं थःगु असन्तुष्ट इच्छायात पूरा यानाच्वनी घयागु सिद्धिचरणया 
'किचकन्या' बाखनय्‌ दु । व हे छॅय्‌ च्वनावंपिंसं, त्वा: बहाःयापिंसं सकसिनं व छेँय्‌ 
किचकन्या दुगु कोथा धका: थुइकल व कोथाय्‌ च्वंवःपिंत वक्वसित सितुपातु वंक 
ख्याना बीघुंकल । गुम्हसितं स्यू व क्वँय्‌ याना बीधुंकल तर वास्तविक खं सुनां 
नं मस्यू । समाजया न्ह्यःने छगू ग्रन्धविश्वासयात विश्वास याका: बुहापाखें सन्तुष्टि 
मदुम्ह अति हे चहपह, सःम्ह पाहांतय्‌त अति सम्मान यायेसःम्ह मलेजुं किचकन्याया 
रूप घारण यानाः थःगु अतृप्तियात तृप्त यायेगु छगू उपाय ज्वंगु जुल । थ्व पहलय्‌ 
थः हे भिंचा समेत शिकार जुइगु स्थिति वसेलि मलेजुम्हं किचकन्याया रहस्य 
उद्घाटन यानाबिल । यौनया अनैतिक भावना व सामाजिक नैतिक भावनाया दन्दय्‌ 
लाना: सामाजिक नैतिकतां यौन अनैतिकतायात क्वत्यलाः यथार्थबोध याकेब्यूगु 
खः । किचकन्याया रूप धारण याःगु स्वँ छखाछें च्वंम्ह थः भाःतं समेत मस्यू । 

सिद्धिचरणया बाखनय्‌ मूलतः मध्यमवर्गया समाजय्‌ पिदनीगु आर्थिक 


समस्यात केन्द्रित जुयाच्ठगु खनेदु । 'म्यातुगु घः’ बाखनय्‌ दैनिक जीवन खर्च 
यायेत हे मदु मगाः मचा: जुयाच्वंगु परिवारय्‌ याकः म्ह्याय्‌ जक जूसां नं इच्छापूर्ण 
जुइक खर्च यायेफुगु मदु । न्ह्याम्ह नं अबुया थः सन्ततियात सुखं, इज्जतदारकथं 
म्वाकेगु मनोकांक्षा जुइ, उकि द्व:छिं दां म्ह्यायया विवाह यानाबीत त्याय्‌ कयाहःगुली 
गुसःवंगु इयरिङ्ग न्यानाः म्ह्यायूयात करपिनिगु न्ह्यःने फुर्ति यानाः क्यनाबिल तर 
व्यबहारया लागि न्‌ आर्थिक समस्या पिदनीगु जुल । 

'मनूया मन! बाखनय्‌ नं आर्थिक समस्यायात क्यनादीगु दु। सिन्तलिया 
मांपिं आर्थिक कमजोर जूगु कारणं यानाः अ्रशिक्षितम्ह सिन्तलियात विवांह यायेगु 
दृढइच्छा यानाच्वंम्ह शिक्षितम्ह मिजंनं सिन्तलिया मांयात सच्छिसाहि दां बिया: 
न्यायेत स्वःगु हे मांम्हेसिगु मनय्‌ शिक्षित व्यक्तिं जालय्‌ क्यंकेत याःगु दयाया 
अनुभव जुल । गुकिया प्रतिक्रियाकथं 'इहिपाया दकलय्‌ क्वह्यंगु मू दया' धयागु 
सः पिज्वल गुगु स्वाभाविक स्व: । विवाह ज्वलिंज्वः स्तरपिं नापजक सफल जुइ । 
उच्चस्तर व निम्नस्तरया वर्गय्‌ इहिपा जुल कि लिपाया दाम्पत्य सम्बन्धय्‌ दयाया 
भावना न्ह्याना वयाच्वनी धयागु विचारं निम्नस्तर नाप हे इहिपा न्ह्याकातःगु दु । 

“किचकन्या' बाखनय्‌ नं सुरुइ अबुया २२ तका दां हिनामिना याःगु आर्थिक 
समस्यां पिदंगु समस्याया मूल कारण खः । गुगु कारणं काय्‌मचां छँ तक नं 
त्वःतेमाल । 

वयूकःया दकलय्‌ चर्चितगु बां स्वः “नारी हृदय’ । स्व. गुरूप्रसाद मैनाली 
व स्व. गोपालप्रसाद रिमाल भाजुपिं थें वयकः नं न्ह्यसु मचा व चिरिमांया दथुइ 
सम्झौताया कन्द्रविन्दुइ मदु । चिरिमंम्हसिया थः हे मचा मदुतले सम्झौता कथं 
चिरिमांम्हं छुं भचा न्ह्यसुमचायात माया बीगु याःसा थः हे मचा दयेकाः न्ह्यसुमचां 
चिरिमांया माया कायेगु धयागु असम्भव खः । यदि चिरिमामं छुँ माया बिल घाःसा नं 
समाजया न्ह्यःने क्यनेत जक स्वः, व घात्थेंगु माया मखु । न्ह्यसुकाय्‌ नं न्ह्याथें जाःगु 
थाकुगु ज्या याःसां माया याःसां नं चिरिमामं मनं दुनेनिसें मतिना यायेगु जुइमखु । 
उकि वयूकलं 'नारी हृदय'स वाफय्‌ वयाच्वंगु चान्हय्‌ चिरिमांया काय्‌ सातु वनाः 
कारा जुयाच्वंबलय्‌ ग्वारा गुमाजु वैद्म सःताहयाः क्यनाब्यूबलय्‌ न्हयसुकाय्यागु 
प्याःगु वसः त्वःतकाब्यूबलय्‌ 'थ्व खं सुभद्रयागु चिन्ता ज्वाला साम्य जुल जुइ 
धकाः भद्रमानं बिचाः याःगु खःसा जिं घाये वं नारी हृदययात संगुबःछि हे मथ्‌' 
न्ह्सुमचा दुम्ह कलाःया भाःतयात न्वानाच्वंगु खः । 


५. नाटककारया रूपय्‌ कवि सिद्धिचरण 

कवि सिद्धिचरण श्रेष्ठजुयात नाटककारया रूपय्‌ म्हस्यूपिं आपालं म्हो हे जक दइ । 
छाय घाःसा वयूकलं कविता गुलि च्वयादिल उलि नाटक च्वयामदी । उलि जक मखु 
निबन्ध व बाखंति हे जक नाटक विधायात ज्वनादीगु खः । वयुकःया बहप्रतिमाशाली 
साहित्यिक अभिरुचिया मनस्थिति कविता बाहेक साहित्यया मेमेगु विधा सृजना यायेगु 
कुतकुति पैदा जुल । थुकि यानाः नाटक विधाय्‌ जक छाय्‌ ल्हाः मन्ह्याके घयागु भावनां 
प्रेरित जुयाः ने.सं. १०९५ स दकलय्‌ न्हापां नेपालभाषाया माध्यमं नेपाःया छम्ह शहिद 
दशरथ चन्दया जीवनीनाप सम्बन्धगु घटनायात कया: चिकिचाहाकःगु 'मतिनाया खेलय्‌ 
दशरथ' नामं नाटकचा छप च्वयाः 'की' थ्यंल्या: १५५ स प्रकाशित यानादिल । गुगु 
बय॒कःया नाटक विधाया ख्यलय्‌ श्रीगणेशाय नमः स्वः । नाटक च्वयेगु धयागु उलि ग्रःपु 
मजू धयागु ग्रनुमवं खः वा छम्ह कवि जुयाः नाटक विधाय ल्हाः तयेगु धयागु उपयुक्त 
मज्‌ घयागु भावनां खः, थ्व घुंकाः वयूकलं आपाः दँतक नाटक विधाय्‌ ल्हाः तयामदी । 
खयत ला वयूकःया बीत्यंगु जीवनया इलय्‌ वयूकलं ल्यायुम्हगु इलय्‌ गुलि साहित्य 
सृजना यानादीगु खः उलि यानामदी ग्रथेसां गुदं किदं लिपा हानं नं ने.सं. ११०५ 
स 'न्हसला' ल्याः १४ स वयूकःया गुरु महाकवि सिद्धिदासया जीवनीनाप स्वापू 
दुगु घटनाय्‌ केन्द्रित यानाः 'लिलावतीया छँय्‌ सिद्धिदास' धकाः मेगु निगूगु एकांकी 
नाटक नेपालभाषां हे च्वयादिल । नेपालभाषां निगू निगू नाटक च्वयादी घुसेंलि 
बहभाषिक साहित्यकार सिद्धिचरण श्रेष्ठया ब्रह्मं नेपाली भाषायात पक्षपात यानादीगु 
थें साहित्यिक क्षेत्रं मूल्यांकन मयायेमा: घयागु मावनां वि.सं. २०४५ सालय्‌ 'गरिमा' 
दँ ६ पूर्णाइ ७१ स नेपाली भाषां 'चोर' नामं छगू नाटक प्रकाशित यानादिल । त्राःतक 
लुयाच्वंगु वयकःया थ्व हे स्वंगू जक नाटक खः । थ्व स्वंगू नाटक मध्ये 'चोर' 
नाटकयात नेपालभाषां अनुवाद यानाः फणीन्द्ररत्न बज़ाचार्यजुं 'नारी-हदय' सफुतिइ 
सम्पादन यानाः कवि सिद्धिचरण श्रेष्ठया बारे अध्ययन अनुसन्धान याइपिं ग्रन्वेषक 
बुद्धिजीवि व साहित्यप्रेमीपिंत अःपुका बियादीगु दु । 

'मतिनाया रूयलय्‌ दशरथ' व 'लीलावतीया छँय्‌ सिद्धिदास' नाटक दुःसान्त 
जूसां 'खुँ' छगू प्रगतिशील विचारया समाजवादी सिद्धान्तय्‌ केन्द्रित जुयाच्वंगु 
प्रतीकात्मक नाटकया दसू स्वः । शहिद दशरथ चन्द व महाकवि सिद्धिदास 
अमात्यया जीवनया घटनाय्‌ अधारित यानाः च्वयादीगु नाटक 'मतिनाया स्वयलय्‌ 
दशरथ' व 'लीलावतीया छँय्‌ सिद्धिदास' निगुलिं नाटक आःतक इतिहासकार व 


साहित्यकारपिंसं खंके मफुगु व गनं उल्लेख यानामतःगु थःगु हे चिन्तनशीलतां 
खंकाः ्रभिव्यक्त यानातःगु छगू वियोगान्त श्रृंगार रस प्रधानगु जूसा करुणात्मक 
वियोगान्त रसप्रधानगु नाटक स्वः । निगुलिं नाटकया अध्ययन यायेबलय्‌ दशरथ 
चन्दया देशप्रेमप्रतिया भावना व थःत विवाहया लागि क्वःछिनातःम्ह राणा परिवारया 
म्ह्यायमचा जुल्फिया प्रतिया कर्तव्य निगू कर्तव्य नं बोधगम्य जू तर राष्ट्र व 
राष्ट्रय्‌ दुने च्चंपिं जनतातयत मुक्त यायेगु ज्याय्‌ थःत फ्याये घुंकूम्ह दशरथ चन्द 
व्यक्तिगत इच्छा, आकांक्षायात हाकुतिनाः राष्ट्र व जनताया मुक्तिइ थःत फ्यायेगु 
कथं दृढ यानाः क्यनातःगु छखेँ शहिदया महानतायात न्ह्यव्वयादीगु दुसा दशरथयात 
थम्हं हे यानाः कायेगु मनोरथ ज्वनाः वयाथाय्‌ वःम्ह जुल्फियाया पदार्पण कवि 
सिद्धिचरणया “उर्वशी” खण्डकाव्य दुने अ्र्जुनयात थःगु तृष्णाय्‌ लिप्त यायेत वःम्ह 
उर्वशीया घटनानाप लसि व: । गथे उर्वशीं अर्जुनयात थम्हं यानाः कायेगु मनोकांक्षा 
त्वःतेमाल अअथेतुं जुल्फिया नं दशरथयात थम्हं त्वःताः वनेमाल । तर उर्वशीं थें प्वंगु 
नुगः ज्वनाः अर्जुनया कोथां पिहां वनेगुया पलेसा शोषित, पीडित, अन्यायया भूमरिइ 
लानाच्वंगु राष्ट्रियता व जनताया विरोधय्‌ संघर्ष यानाः स्वतन्त्रताया लँपु न्ह्याकेगु 
ाष्ट्रप्रेमया भावनाय्‌ थःम्हं सहयोग बिया: योगदान बीगु भावनाय्‌ लिहांवल । उकिं 
'मतिनाया रूयलय्‌ दशरथ' नाटक वियोगान्त जुयाः नं विप्रलम्भ संयोगान्त स्वः । 
दुखान्त जुयाः नं सुस्वान्तया आभास दुगु देशप्रेमया भावनां प्रेरितगु नाटक स्वः । 
'मतिनाया ख्यलय्‌ दशरथ’ नाटकय्‌ नाटककार भाजुं राणातयूगु विरोधय्‌ पला: 
ल्हवनेत राणातयुगु क्रियाकलाप गुकथं सिल घयागु खँ सिइकेगु छगू संकेत नं वय्‌ 
कलं थ्व नाटकय्‌ बियादीगु दु । शहिद दशरथ चन्दयात राणा परिवारया म्ह्यायूमचा 
छम्ह इहिपा यानाबीत दोलाजि यायेगु मनसुवाकथं छुं दतक दरबारय्‌ लहिनातये घुंकूगु 
स्वः । गुगुलिं तीव्र बुद्धि दुम्ह वातावरण स्वयाः अध्ययन यायेफुम्ह दशरथ चन्दं राणा 
परिवार दुनेया पारिवारिक कलह, शक्ति संचयया होडबाजी, जनताप्रतिया अन्याय 
आदिया दुग्यंगु अध्ययन यायेगु मौका जुल । प्रजातन्त्रया लागि मू मू समस्यायात 
थुइकाः जनतातय्‌ थाय तक न्ह्याकेगु ज्या जुल। उकिया मू कारण दरबार दुने 
सर्वसाधारण दुथ्याःगु कारणं खः । वयूकलं थःगु आत्मायात राणातय्‌गु दोलाजि जुयाः 
समर्पित यानामदीसे वयूकलं थःगु आत्मा जनताया लागि क्यनादीगु स्वः । गुगु घटनां 
नाटककारया भावुक मनयात थिल, उकिया प्रतिफल नाटक जुयाः सुजना जुल । 
सिद्धिदासया जीवनय्‌ सरस्वती बास यात तर लक्ष्मीं गुबलें साथ मबिल उकिया 


प्रतिफलं थःगु जिम्मेवारी लाःगु आर्थिक बोळं पिदंगु समस्याया समाधान यायेमफुत गुकिं 
यानाः सिद्धिदासया थः दाजुकिजापिं नाप ब्यागलं च्वनेमालीगु घयागु ला स्वाभाविक 
स्वः तर थः सुख दुःखया जीवनसहेली कथं हनेमाःम्ह कलातं समेत वयागु दुःसय्‌ 
सहयोग मयाःगु कारणं विरामी जुयाः जीवनया ग्रन्तय्‌ थः कहें लिलावतीया छॅँय 
च्वंवंगुया घटनां सिद्धिदासया विद्यार्थी सिद्धिचरणजुयात आपालां अन्तर हृदयय थ्यूगु 
जुइमा: । विरामीबलय्‌ स्वयं नाटककार भाजुं थः गुरुयात नं बरोबर वना: स्वःळाःगु 
जुइमा:ः । उकिं हे वयूकलं सिद्धिदास मदुगुया दुखं च्वंपिं कथं प्रकृतिप्रेमी कविजुं 
प्रकृतिया गतिविधि औंसीया चान्हस्या वातावरण तुइसेच्वंक पुगाइगु, च्वापुं त्वपुयातःगु 
पहाड आदि आदि सिद्धिदास सिना: ख्वःगु, पहाडं बर्खि तपुलिं पुगु आदि क्यनाः 
प्रकृतियात दुःखं तयाबियादिल । व हे भावना कविताय्‌ व्यक्त यानाः नं वयूकःयात 
समवेदनशील मनय्‌ सन्तोष मजूगु जुइमाः। वयूकःया भावुक मनय्‌ आपालं छाप 
लानाच्वंगु जुइमाः उकिं वयूकलं सिद्धिदासया मृत्यु न्ह्यः हे थः केहॅमय॒जु लीलावीतया 
छँय्‌ आश्रय काःवंगुया घटनां प्रेरित जुयाः 'लीलावतीया छँय्‌ सिद्धिदास' नाटक च्वया: 
थःगु असन्तोष मनयात शान्ति बीगु स्वयादीगु खः । वयूकःया हृदय नं लीलावतीया 
महानम्ह म्ह्यायूमचा खंकातःगु दु । दाजुप्रति आदर दुम्ह ममतामयी म्ह्यायूमचा स्वंकादीगु 
दु । थ्व हे गुणं नं सिद्विदास अमात्यया मृत्यु न्ह्यः थःगु इच्छा सुनां नं लुघंका ब्यूसा केहें 
जुइ धका: झीगु समाजया परम्परागत घारणायात हाकुतिनाः विरामीगु इलय्‌ केहेयाथाय्‌ 
वनाः च्वंझाल, थःगु इच्छा नं पूर्ण यानाबिल । 

सिद्धिदासया यथार्थ जीवनय्‌ सिद्धिदास थः केहें लीलावतीया छँय्‌ मृत्यु जुगु मखु, 
पशुपति आर्यघाटय्‌ मृत्यु जूगु स्वः, तर सिद्धिचरणं उगु ईया परम्पराया विरोध याये थें 
यानाः केहँमयुजु लीलावतीया छँय्‌ थःगु सम्पूर्ण इच्छा प्रा यानाः मृत्यु जुगु क्यनादिल । 
परम्परा मान्यता कथं थःगु हे छँय्‌ जक मृत्यु जुइज्यू, मेपिनिगु छँय्‌ मृत्यु जुइ मज्यू 
घयागु घारणाया विरोध यासे विरामी जूम्ह सिद्धिदास थः कहेयाथाय्‌ वंगु घयागु हे मृत्यु 
जुइगु स्वनाः वंगु स्वः ताकि विरामीम्ह थः सिद्धिदासयात केहेपाखें सुसाकुसाः याकाः 
हानं म्वायेगु मनोकांक्षा झाःगु मखु मृत्युया लागि छाःम्ह सिद्धिदासया मृत्यु नं अन हे 
क्यनादीगु यथार्थ घटना मखुसां अति स्वाभाविक घटना प्रस्तुति स्वः । 

वयूकःया प्रतीकात्मक नाटक 'खु' नेपालीया 'चार' नाटकया अनुवाद खः । 
वयूकलं थ्व नाटकय्‌ प्रेमबहादुर कसाःया 'खबरदार' बाखनय्‌ गथे समाजय्‌ 
म्वानाच्वंपिं उच्चवर्ग, मध्यमवर्ग निम्न वर्गया नापनापं शिक्षित, अशिक्षित दकव दकव 


हे खुं खनादीगु खः अथेतुं वयूकलं नं थ्व नाटकय्‌ समाजय्‌ च्वंपिं दक्व हे खुं 
खंकादिल । तर समाजय्‌ भलादमी धका: प्रतिष्ठित जुयाच्वंपिंसं घाःसा थःपिं खुं 
मखु, तर नयेगु च्वनेगु व पुनेगु मदयाः मेहनत यानाः ज्या यायेगु मनसुवा:. दुसां 
ज्यायागु अवसर मदुगु कारणं पित्याःगु प्वाःया लागि विवशतापूर्वक स्वूपिं मनूतय्‌गु 
रुँ धकाः पतकी तयेगु यानाच्वन । समाजया उच्चवर्गयापिंसं थःगु भौतिक वैभावया 
लागि यानाच्वंगु तत:घंगु खुँज्या धकाः समाजं महसूस यायेफुगु मखु । थुकिया हे 
विरोध नाटककार यानादीगु दु । 

वयूकःया दृष्टिइ खुइगु घयागु दुपिंके हे जक खुइगु स्वः, मदुपिंके खुइगु 
मखु । थ्व शतप्रतिशत घ्रुवसत्यया रँ स्वः । दुपिंके खुयाः मदुपिंत बीगु वा मदुपिनि 
लागि खर्च यायेगु घयागु खुंज्या जूसां बांलाःगु ज्या खः । थुकिं समाजय्‌ भयावह 
आतंक, विसंगति थेंजाःगु घटना ब्वलंकीगु मखु उकिया पलेसा मदुपिंत बियाः, 
मदुपिनि लागि खर्च यानाः समाजय्‌ सम्पन्न व विपन्न वर्गया भेदभावया गाः 
थनाः समाजय्‌ वर्गसमान हयेगु छगू पद्धति खः । उकिं वयूकलं थःगु नाटकय्‌ वय्‌ 
कःया ल्यायूम्हबलयूयाम्ह येया नामुद खुँ म्यांचाया खुँज्यायात अति सम्मानपूर्वक 
स्वीकार यानादीगु दु । अक त्वालय्‌ च्वंम्ह ज्यांचा खुँ खुँ जुयाः नं अति शोखिनम्ह 
खुं स्व: । वं खुया हयागु घन थम्हं संचय यानातइम्ह मजूसे इलय्‌ ब्यलय्‌ दब्‌ प्याखं 
ल्हुइकाः कलाकारपिंत घाः थें सन्तोष जुइकथं ध्यबा बियाः, गुबलें प्याखं हुइकीगु 
जूसा गुबलें गरिब मदुपिंत नयेगु त्वनेगु पुनेगु नसा वसः इनाः, गुबलें तास म्हितकाः 
ग्राम्दानी याःसा आम्दानी जुगु घ्यबा त्याकबाः धकाः मचातय्‌त इनाबीगु गुगु गुण 
खवः व प्रति आकर्षित जुयाः नाटकय्‌ म्यांचा खुँयात न्ह्यन्वये हयादीगु दु । 

वयूकःया खुँ घायेवं वयागु मन नं मभिने हे माः घयागु सामाजिक धारणाया 
विरोधी खः । वाध्यतावश खुँ जूम्ह वा विषम सामाजिक वर्गय्‌ समानता हइपिं खुँत 
मभिंपिं मखु । खुँया नं मन दु, हृदय दु, विवेक दु त्रले व नं समाजय्‌ प्रतिष्ठित 
कथं म्वायेगु अधिकार दु । खुं जुयाः नं यथास्थितिबोध जुइपिं खुँ नं दु । खुँया 
कारणं वा गरिबीया कारणं भताभुंग जूगु यथार्थ समाजयात थुइके फुगु खँया मन 
दु । खु जूम्ह व्यक्तियात स्वयां खुँयागु समाज व देशया व्यवस्थाप्रति वयूकः 
सन्तोष मजू । ज्या यायेगु इच्छा दयाः नं ज्या बीमफुगु देशया व्यवस्थाप्रति खुँ 
जूगुया दोष दु । खुँ धकाः अपहेलना याइगु समाजयात वयूकलं दोष बियाच्वंगु 
दु । वयूकःया दृष्टिइ खुं अज्याःपिं स्वः गुपिं थःगु भीतक सुरया लागिं वैभवपूर्ण 

जीवनया लागि मदुपिं जनतायाके शोषण यानाः सम्पन्न जुइपिं उच्चवर्गयापिं मनूत 
खः: । नये मखनाः च्वने मखनाः थःगु माःगु आवश्यकता पूर्तिया लागि खुइपिं खुँत 
विसंगतिपूर्ण समाजय्‌ समानता हइपिँ खः । समाजय्‌ च्वनेबलय्‌ स्वयां जेल दुने 
सुविधायुक्त चाइपिं खुँतय्‌त प्रशासनं ज्वनाः कुनाच्वंगु घटनायात वयूकलं देशया 
व्यवस्थां मनू म्वायेत माःगु आधारभूत यायेमफुगुया हाथ्या खनादीगु दु । समाजय्‌ 
च्वनाः नये मखंपिं च्वनेत थाय्‌ मदुपिं मनूतय्‌गु लागि त:घंगु वा चीघंगु मालसामान 
खुयाः ज्वन धाःसा छुं मखुसां नयेगु व च्वनेगुया समस्याया ला समाधान जुइगु स्वं 
गरिबी जगडे जुयाच्वंपिं मनूतयगु समस्याया अस्थायी समाधान नं मखु घायेमफु । 


६. मिसाप्रतिया धारणा 

वयूकःया बाखं विधा व नाटक विधाय दुथ्याःपिं मिसा पात्रया प्रस्तुतिया दृष्टिकोण 
वयूकःया मिसाप्रतिया धारणा स्पष्ट मखुसों खसुं मुनातःगु दृश्य दुने छुं छुं घौरणा खनेदु । 
खयूत ला बाखं विधा व नाटक विधाया ई स्वात्तुं स्वाःगु ई मजूसे आपालं द॑ पाः । बाखं 
विधा ज्वनादीबलय्‌ नाटक विधा स्वने हे मदुनिगु खः । गथे बाखं व नाटक विधाया 
ई पाःगु स्वः, मिसाप्रति बाखं विधाय दृष्टिकोण व नाटक विधाय दृष्टिकोण स्वः । बारवं 
विधाय्‌ खनेदुपिं मिसापात्र न्ह्यसुकायुप्रति ममता मदुपिं, निर्दयी चिरिमां, माया हें याःसां 
करपिनिगु मिखाय्‌ थःत मिं घायेमाः धयागु मनसुवाः दुपिं मिसात, थःगु छया आर्थिक 
अवस्थयात मल्वयूक मूवंगु तिसा तीपिं मिसात, समाजय्‌ थःगु प्रतिष्ठित जुइमा: धयागु 
इच्छाया लागि थः प्रेमीपिंत धोका बीपिं मिसात, अनमेल विवाहं यौन सन्तोष मदुपिं 
मिसातयूसं किचकन्याया रूप घारण यानाः सन्तोष कयाच्चनीपिं मिसापिं आदि मिसापात्र 
दु । वयूकलं नारी शक्तिया परिचय यायेगु कथं समाजय्‌ भिंकेगु स्वयां ममिंगु व समाजय्‌ 
सामाजिक विसंगति हइपिं मिसा पात्रयात न्ह्यब्वयादीगु दु । मांया मातृत्वया भावना व 
दाजुयात आदर याइपिं मिसापिं नं वयूकःया बाखनय्‌ खनेदु। वयूकः समग्र बाखंचात 
प्याखंत स्वयेबलय्‌ वयूकःया बाखनय्‌ भिंपिं भिंगु स्वभावयापिं मिसात स्वयां मभिंगु 
चरित्रयापिं मिसात क्यनेगु जुगु खनेदु । अले गुम्हं गुम्हं मिसापात्र फुक्कं भिंगु गुण दयाः 
आदर्शपिं जक नं मखु, मभिंगु गुण दयाः मभिंपिं नं मदु मिंगु नं मभिंगु नं ल्वाकज्याःगु 
गुण टुपिं मिसापत्रत खनेदु । कहें व मांप्रति भिंगु विचार जूसा मेगु स्तरयापिं मिसातयुगु 
गुम्ह मभिंपिं जूसा गुम्हं मिंगु व. मभिंगु निगुलिं गुण दुपिं पात्रत न्ह्यन्वयादीगु दु । 

नाटक विधाय्‌ वयूकलं मिसाप्रति स्वयेगु दृष्टिकोण परिवर्तन यानादीगु दु । 

स्वयत ला गुम्हं लीलावती थेंजाःपिं दाजुप्रति श्रद्धा दुपिं मिसामचा, शहिदया जीवनय्‌ 
दुस्वःवःम्ह मतिनामि थेंजाःपिं मिसापात्र मिंपिं जक मखु थज्याःपिं मिसापिं मिजंतय॒गु 
प्रगतिइ अदृश्य कथं ग्वाहालि याना: प्रोत्साहन बिइपिं स्वः । समाजय्‌ निम्नस्तर दुने. 
विचलित जीवन हना: नं नारीत्व कृतुँ मवंकुसे जीवनया समस्यानाप सामना याइपिं 
मिसापिं नं वयूकःया नाटक विधाय्‌ खनेदु । बाखं विधाय्‌ मिजंतयूसं मिसातय्‌त गनं 
गनं नारीत्वय्‌ शंका: यानाः स्वइपिं मिजंतय्‌ मिसात भाःतं शंका याःथें मजूसे नारीत्व 
रक्षा यानाः म्वाइपिं पात्रत दु । नाटक विधाय्‌ वयूकलं मिसातय्‌त अ्रप्वः आदर्श, 
सम्मानित, प्रोत्साहित शक्ति, त्यागी कथं मिसातय्‌त प्रस्तुत यानादीगु दु । 
अन्तय्‌ वयूकः छम्ह प्रतिष्ठित कवि जुयाः नं बहुआयामिक साहित्यिक प्रतिभाशाली 
व्यक्तित्व दुम्ह साहित्यकार खः । वयूकःया साहित्यिक प्रतिभाय्‌ गुलि गुलि चिन्तनशील 
जुयाः स्वल उलि उलि वयूकःया साहित्यिक गहिराइ दुने वयूकःयात बहुरूपी 
व्यक्तित्वयात म्हसीकेगु अवसर दइ । वयूकःया जीवन दर्शन, वयूकःया सैद्धान्तिक 
दृष्टिकोण, भावनात्मक संसार अले उको दुनेया कल्पना आदि । वयूकःयात पुराण, 
जातक, रामायण, महाभारत सफुतिं गुलि थ्यू उलि हे वयूकः म्वानाच्वंगु समाजया 
परिवेशय्‌ म्वानाच्व॑पिं नामुदपिं महान्‌ व्यक्तिपिंसं थ्यू उलि हे समाजय्‌ विसंगति हयाः 
म्वानाच्चंपिं मनूपाखें नं प्रभावित जू तर वयूकःया चिन्तनशील विचार व समाजया 
साधारण विचार पा: । वयूकलं वयूकःया साहित्य दुने सृजना याइपिं पात्र श्रर्जुन, 
उर्वशी, राम थें ज्याःपिं ग्रन्थय्‌ दुने जक म्वानाच्वंपिं नं वयुकःया साहित्यिक सृजनाया 
पात्र जूसा गंगालाल, दशरथ चन्द, सिद्धिदास थेंजाःपिं थः नेपाःया इतिहासय्‌ विशेष 
उल्लेखनीय योगदान बियादीपिं नं दुथ्याः । अले समाजयात स्व्यानातइपिं गालालचा, 
ज्यांचा थेंजाःपिं .पात्र नं वयूकःया साहित्यिक कृतिदुने दुथ्याः । वैदिकाकालं सृजना 
जूगु ग्रन्थय्‌ दुथ्याःगु घटना जुइमाः वा वयकः म्वानाच्वंगु इलय्‌ समाजय्‌ दुपिं मनूतय्‌गु 
चरित्र व घटना जुइमा:, वयकलं थौंया वातावरणयात ल्वयूक साहित्यय्‌ बीमाःगु गुगु 
सत्य, सुख, आनन्द स्वः थः हे म्वानाच्वंगु परिवेश जक मखु, सर्वसाधारण॑निसें अति 
भावुक विद्वद्वर्गपिंत नं समानुपातिक ढंगं सन्तुष्टि बीफुगु वयूकःया साहित्यप्रतिया 
साधना, सम्पूर्णता व त्यागया प्रतिफल स्वः घायेगु अत्युक्ति जुइमखु । 
नेपाल” ऋतुपौ 
कविरत्न सिद्धिचरण श्रेष्ठ लुयन्ति ल्या; दँ ४२, थ्यंल्याः ६७, नेस १११४ 


मोतिलक्ष्मीजुया बाखं विधा 


मल्लकालंनिसें नेपालभाषा साहित्यया घुक्‌ जायेकेगुलिइ मिजंच्वमिइ जक 
सीमित मजूसे मिसाच्वमिपिं नं खनेदु । मल्लकालय्‌ मिसाच्वमि विशेष याना: लाय्‌ 
कूदुनेयापिं लानिपिं जक हे सीमित नापं विधागत रूपय्‌ नं काव्यविधा छगुलिइ जक 
सीमित । थौं कीसं खनाच्वंपिं मिसाच्वमिपिं छगू विधा स्वयां आपाः विधा ज्वनाः 
न्ह्याना वयाच्वंगु खनेदु । खयत ला नेपालभाषाया साहित्यया क्षेत्रय मिसाच्वमिपिं 
मदुगु मखु, दु । तर निरन्तर रूपं साहित्य साधनाय्‌ न्ह्याः वनाच्वंपिं आपालं म्हो 
जक खनेदु । नेपालभाषाया साहित्य साधनाय निरन्तर रूपं खनेदयाच्वंगु तग्वःगु 
सक्कलिगु मोति खः स्व. चित्तधर 'हदय'या केहें मयूजु मोतिलक्ष्मी । 

स्वयूतला नेपालभाषाया मिसा च्वमिपिनिगु बारे छुं बांलाक अध्ययन अनुसन्धान 
मजूनि उकि नेपालभाषाया मिसा च्वमिपिनिगु बारे छु गथे धकाः घायेमफुनि । 
आःतक खनेदुपिं नेपालभाषाया मिसा च्वमिपिं मध्ये बहुप्रतिभाशाली मिसाच्वमिपिनि 
दकलय्‌ न्हापांम्ह मोतिलक्ष्मी हे खः घायेगुलिइ पायूछि हे जुइ । नेपालभाषा साहित्य 
पुइकाः यंकेबलय्‌ दरबारय्‌ दुने मिसाच्वमिपिं दःसां सर्वसाधारण कथं मिसाच्वमिपिं 
खनेमदु। पुनजगरणकालय्‌ मिसाच्चमिपिं छम्ह हे खनेमदु अनं लिपा नेपालभाषाय्‌ 
मिसाच्वमिपिं खनेदुगुलिइ दकलय्‌ न्हापां मोतिलक्ष्मीजु हे खः । उकि नेपालभाषा 
साहित्यया लागि वयकः सर्वसाधारणपाखेँ दकलय्‌ न्हापांम्ह मिसाच्वमि स्वः । 

नेपालभाषाया साहित्यय्‌ मोतिलक्ष्मी धकाः धायेबलय्‌ निबन्धकार कथं 
स्वयेगुयाः तर मोतिलक्ष्मी छम्ह निबन्धकार जक मजुसे कवयित्री, बाखंच्वमि 
नं स्वः । बहप्रतिभाशाली मोतिलक्ष्मीजु आपाः यानाः निबन्धपाखे न्ह्या: घयागु खँ 
ने.सं. १०७८ पाखे प्रकाशित जूगु 'मोतिमाः' निबन्ध संग्रह व ने.सं. १०८० पासे 
प्रकाशित जूगु 'संघ' प्रबन्ध स्पष्ट याः । 'मोतिमाः’ निबन्ध संग्रहलय्‌ दुथ्याःगु प्रेम 

व मैत्री' छपुबाहेक फुक्क निबन्ध पत्रपत्रिकाय्‌ न्हापा प्रकाशित जुइघुंकूगु निबन्धया 
संग्रह यानाः सफूया रूपय्‌ प्रकाशित यात । वयूकःया निबन्ध हे जक पत्रपत्रिकाय्‌ 
इलय्‌ ब्यलय प्रकाशित जू । 


मोति बाखंपुच:या पृष्ठभूमि 

मोतिलक्ष्मीजुं च्वयादीगु थीथी पत्रपत्रिकाय प्रकाशित जूगु बाखं संकलन याना: 
न्हकथं नामाकरण याइगु स्वः 'मोति बाखंपुच:' । थ्व बाखंपुचः अप्रकाशिततिनिगु स्वः । 
अयूसां थ्व बाखंपुचःया थःगु हे अमूल्य विशेषता दु । थ्व सफू पञ्चमलादमीपिनिगु न्ह्यःने 
मोतिलक्ष्मीजुं ७७ दया जन्मदिंकुन्ह थम्हं हे विमोचन यानादीगु बाखंपुच: खः । 

ने.सं. ११०६ दिल्लाथ्व १२ शुक्रवारकुन्ह गुरु काशीनाथ तमोट, सरस्वती, 
प्रेम सायूमिपिं लँय्‌ नापलात । गन वनेत्यनागु धका: न्यना । “मोतिनिनियाथाय्‌ नुः 
धकाः घाल । अपिं नापं जिं नं मोतिलक्ष्मीजुया छँयू वना । लिपा त्रन तिमिला रञ्जित 
नं बल । सरस्वतीयाके च्वंगु गोरखापत्रं प्वःचिनातःगु छगू फाइल आकारया प्वः 
फ्यँफ्यं खँ जुल मोतिलक्ष्मीजुनाप । 'थौं मोतिनिनिया जन्मदिन मखुला ?' धकाः 
न्ह्यसः तल । वयूकलं 'मस्यू’ धकाः न्हिलादिल। छुं भचा ईतक जिपिं सकले 
वाताहां च्वना । कारण - मोतिनिनियाथाय्‌ छुं जन्मदिनया चिं खनेमदु । लिपा गुरु 
काशीनाथं 'खः खः' धकाः घयादिसेलि मोतिनिनि नं 'छिकपिंसं धासेलि खड हे जुइ' 
घकाः न्हिलादिल । अनं सरस्वतीं ह्याउंगु भ्वंतं प्वःचिनातःगु छप्वः लिकाल, नापं 
गुलाफ, लाहुरेस्वां दुगु स्वां छम्हू नं लःल्हासें 'छिगु ७७ दँया जन्मदिंया लसताय्‌ 
चिकिचाघंगु देछा' घकाः लःल्हात । अनं जिपिं न्ह्याम्हेसिगु (काशीनाथ, सरस्वती, 
तिमिला, प्रेम सायूमि व जि) न्ह्यःने ह्याउंगु भ्वँ फ्यनादिल । थीथी पत्रपत्रिकाय्‌ 
प्रकाशित जुइघुंकूगु किपु बाखंमुना फोटोकपि यानातःगु सफूचा जुयाच्वन । स्यूपिं 
ला उलि आश्चर्य मचाः, मोतिनिनि तच्वतं आश्चर्य चायादिल नापं मस्यूपिं नं । 
बाखं खनादीबलय्‌ मोतितिनि “ई... गनं जक कयाः मुंकादिल' धकाः न्हिलादिल । 
लिपा दक्वसिनं मोतिनिनिया ताःआयुया कामना यात । सरस्वती तुलाघरं सम्पादन 
यानादीगु थ्व सफ लिपा प्रकाशित जुल । 

पत्रपत्रिकाय्‌ चिच्चाः दनाच्वंगु मोतिनिनिया बाखंत मुनाः “मोति बास्वंपुचः’ धका: 
नामाकरण यायेगुलिइ सरस्वती तुलाघरयात 'मोतिमाः' निबन्ध संग्रहपारवें प्रभावित 
जूगु खँ देछां स्पष्ट जू । 

मोति बाखंपुचःया परिचय 

. च्यापु नेपालभाषा व नेपाली भाषां निपु यानाः किपु बाखं दुथ्याःगु मोति 
बाखंपुच: ने.सं. १०५५ निसें ने.सं. १०८० तक २५ दँया दुने रचना जूगु नेपाली 
भाषाया 'शारदा' पत्रिका व नेपालभाषाया धर्मदूत, घर्मोद, नेपाल, बाखंपुच: व 
न्हबाखंपुचलय्‌ प्रकाशित बाखंत स्वः । वि.सं. १९९२ स 'शारदा' पत्रिकाय्‌ पिदंगु 
बाखं 'रोदन' व पुनर्विववाह' नेपाली भाषां जूसां वि.सं. २००१ सालय्‌ दकलय्‌ 
न्हापां 'लँ' 'घर्मदूत', ने.सं. १०६७ या 'कुर्लिम' ने.सं. १०७० या 'ब्यक्‌', ने.सं. 
१०७९ या 'स्मृतिया मूर्ति” व 'पौ' 'धर्मोदय' पत्रिका, ने.सं. १०७०, 'समाप्ति' 
'बाखंपुचः' व ने.सं. १०८० स 'छ्याकः' न्हू बाखंपुचलय्‌ नेपालभाषां प्रकाशित 
जुगु बाखंत स्वः । थ्व बाखंपुचलय्‌ मोतिलक्ष्मीजुया दकलय्‌ न्हापांया 'रोदन'निसें 
दकलय्‌ लिपा प्रकाशित जूगु 'छ्याकः' बाखंतक दुथ्या: । 


नेपालीभाषाया बाखं 

मोतिलक्ष्मीजुं बाखंया ख्यलय्‌ दकलय्‌ न्हांपां नेपाली भाषां थःगु च्वसा 
न्ह्याकादिल । खयत ला नेपाली भाषां बाखं च्वयादीगुलिइ वयकःया थःगु प्रतिभा 
नेवाः समाजय्‌ जक सीमित मजूसे नेपाली भाषाया क्षेत्रय्‌ नं परिचित जुल। 
मोतिलक्ष्मी घाल घायेवं नेपालभाषाया साहित्य क्षेत्रय्‌ मिसाच्वमि कथं अ्रग्रजम्ह 
च्वमि स्वः । थुकिया श्रेय प्रत्य वा अप्रत्यक्ष रूपं 'शारदा' पत्रिकायात मब्यूसें मगाः । 
खय्‌त ला वयूकःया साहित्य सृजना याकेगुलिइ वयकःया हे दाजु चित्तधर “हृदय'या 
ल्हाः नं मदुगु मखु । चित्तघर 'हृदय'या प्रेरणा ब शारदा पत्रिकाया माध्यमं वयूकः 
छम्ह मिसाच्वमि जुयादिल । 

पत्रिका जक दयां मगाः, पत्रिका म्वाकातयेगुया लागि पत्रिकायात ल्वःगु 
साहित्यिक रचना नं आवश्यक । उबलय्‌ छगू हे जक साहित्यिक पत्रिका 'शारदा' 
प्रकाशित जुल । उगु पत्रिका म्वाकेगु कर्तव्य साहित्यकारपिनि ल्हातिइ .लात । चाहे 
नेपालभाषा वा नेपालीमाषा मांभाय्‌ जूम्ह जुइमाः, वयाके 'शारदा' पत्रिका म्वाकेमाः 
घयागु भावना दनावःगुया नापनापं “शारदा' पत्रिकायात नापली भाषां च्वयेमाःगुलिं 
यानाः मोतिलक्ष्मीजुं नेपाली भाषां च्वसां न्ह्याकादीगु खः । खयूतला उगु इलय्‌ 
नेपालीभाषा कतः भाषा व नेपालभाषा थःगु भाषा धयागु हे भावना दनामवः । 
थुकिया मलय्‌ 'रोदन' व 'पुनर्विबाह' नेपाली भाषां पिदंगु स्वः । माषाय्‌ सचेतता 

वयाःलि तिनि नेपालभाषां च्वयेगु जुल घयागु धारणा मोतिलक्ष्मीजया स्वः । थ्व 
सचेतता विशेष याना: वि.सं. १९९७ सालंनिसें वल । ग्रनं लिपा नेपालीमाषां 
च्वयेगु मजुल । 

आः 'मोति बाखंपुच:'या बाखनय्‌ छक्वः दुवाले - 
रोदन 

नेपाली भाषां दकलय्‌ न्हापां च्वयादीगु बाखं 'रोदन' पुरुषप्रधान समाजय्‌ 
परिस्थिति जुइगु छुं छगू घटनां विवाहित मिसातय्‌ जीवनय्‌ वइगु तःधंगु परिवर्तन 
वा थाःगाः मदइगु स्थितिया प्रस्तुति खः । थ्व बाखं केहेम्हसिनं तताम्हेसित थःगु 
जीवनय्‌ जूगु दुःखद्‌ घटनायात ब्वयाः च्वयातःगु पौबाखं स्वः । निदं दबुलय्‌ मांम्ह . 
सिना: म्ह्यायूया कारणं जीवनभर विधुर जूम्ह अ्रबुया मृत्युइ भाःतया बचंकथं न्हिंन्हिं 
वनाः अ्रबुया काजक्रिया यायेगु, थःछँय चामहीगु घइगुयात उल्लंघन यानाः ग्रबुया 
काजक्रिया क्वचायेकाः किंस्वन्हलिपा भाःतया छँय्‌ लिहां बंबलय्‌ माःतं ख्वा: 
मस्वःगु व माःतं पुनर्विवाह याःगु, अनं लिपा थः भरोसा धका: च्वंम्ह कायया नं 
मृत्यु जूगु खँयात कयाः अति मार्मिकगु घटनाया प्रस्तुति स्वः थ्व बाखं 'रोदन' । थ्व 
बाखंयात फणीन्द्ररत्न बज्जाचार्यजुं नेवाः भासं हीकाः 'नेपाल' ऋतुपतिइ पिथनादी 
घुंकल । 
पुनर्विवाहं 

नेपाली भाषाया निगु बाखं खः पुनर्विवाह’ । थ्व बाखं अष्टमुनि गुभाजुं 
नेपालभाषां अनुवाद यानाः 'नेपाल’ पत्रिकाया ल्या: ४५. स प्रकाशित यायेघुंकूगु 
दु । थ्व बाखं नं 'रोदन’ थें तुं केहेम्हेसित तताम्हेसित थःत जूगु दुःखद्‌ घटनायात 
कयाः च्वयातःगु 'रोदन' बाखंया हे कथंहना कथंगु पौबारवं खः । थ्व बाखनय्‌ नं 
कहेंम्ह शान्ताया भाःतं लिथु हबंकगु, थः कायया मृत्युं यानाः स्वत्तुमत्तु स्वयाच्वंगु 
नुगःया कारणं लिथुं भागि याःवःगु वाःमचायाल केहेँभतया चुक्लिं माजुया ब्वः 
फयेमाःगु । माजुया मिले मजूगु व्यवहारं ल्यायूम्हम्ह नोकरनाप कुतिवायेमाःगु । 
कृतिवाना च्वंबलय्‌ फय्‌ वयाः मतच्याःथल सीगु व कृतिघाः 'लाःगु छक्वलं 
पाःलाःगु। थ्वहे स्थितियात माजुम्हं बांमलाःगु दृष्टिं स्वयाः छँ नं समेत 
पितिंकाच्वंम्ह, अले समाजनाप संघर्ष यायां यायेमफयाः कालनाप पुनविववाह 
यायेमाःगु बाध्यता न्ह्यब्वयाः अ्रज्याःगु दुःखद्‌ जीवन हनेमाःपिंत सहानुभूति कायेगु 
कुतः हे थ्व बाखंया मू उद्देश्य खः । 

रोदन व पुनर्विवाहं छपु हे बाखंया निगू नां 

मोतिलक्ष्मीजुया नापली भाषाया बाखंत 'रोदन' व “पुनर्विवाह” 'शारदा' पत्रिकाय्‌ 
प्रकाशित जूकथं निपु अलग अलग बाखं खः । सुनां नं 'रोदन' व 'पुनर्विबाह' निपुं 
बाखं ब्वन घाःसा निपुं बाखं मखु छपु हे बाखं तायेफु । छगू ला निपुं बाखं मिसा 
छम्हेसिया जीवनय्‌ जूगु मार्मिक घटनायात कयाः न्ह्यन्वयातःगु दु । 'रोदन' बाखनय्‌ 
अबु व कायया मृत्युया नापं लिथुनाप हवनेमाःगु घटना जूसा 'पुनर्विवाह' बाखनय्‌ 
उकिया हे कथंहना थें च्वंक कायूया मृत्युया दुःख, लिथुं मुतूज्या याइगुलिं न्ह्यथं 
छयात माःगु ज्या यायेगु खः तर माजुया अविवेकी व्यवहारं यानाः ल्यायम्हम्ह 
च्यःनाप लाना: वा सूवनेमाःगुया लिसें च्वय्‌ न्ह्यथना थेया हुकुम न्यनेगुया नापं 
प्राकृतिक कारणं जूगु छगू संजोगं माजुं अनैतिक दोषारोपण याकाच्वनेमाःगु आदि 
सह यायेमफयाः कालनाप पुनर्विवाह यायेगु निर्णयलय्‌ थ्यंकाब्युगु दु । 

रोदन व पुनर्विवाहया गुगु घटना प्रस्तुती स्वः छगुलिं लिपा मेगु क्रमशः वइगु 
घटना खवः । खयूतला निपु बाखं मार्मिक जुयाः नुगः थुंजिइक मिसाप्रति जूगु अन्याय, 
अत्याचार न्ह्यब्वयेगु जूगु दु । कृतिं वा सुइमाःगु उगु ईया समाजया प्रस्तुति जूसां 
थोंतक नं उलि हे मार्मिक व स्वाभाविक जुयाः ब्वमिपिन नुग: थुंदिका बीफुनि । 
विवाहि मिसा यल घाःसा बँय्‌ पलाः हे मतयेके थें यायेगु व्यवहार व मयल घाःसा 
मिस्वाकुंया धू थें सह मयासें खःगु मखुगु दोष बियाः, सास्ना बियाः म्वायेतक नं 
थाकुइका बिइगु थः हे परिवारया सदस्य अक थः हे भाःत, माजु मू पात्र जुयाब्यू । 
छखें ला थ्व निपु बाखं नं माजुं सतय्‌ याकाच्वंपिं मिसातयूलागि थःगु हे बाखं सवः 
ला धकाः भाःपीगु जूसा मेखे छुं त्वह मदयेकं लिथु हवनेमाःपिं मिसातयूसं थःगु हे 
किपा मखनी धइगु मदु । अफ उगु ई गुबलय्‌ कृति वा सुयाः जाकि दयेकेमाःगु ताका 
ला खः बाखं अमिगु हे घटना च्वःगु खः ला धकाः च्वनेफु । 'कृतिघाः मलाक मांया 
दुरुया त्यासा मप्‌' धायेगु इया समाजय्‌ वाफय्‌ वः मधासे मतच्या:थल च्याकाः वा 
सुइमाःगु इलय्‌ थज्याःगु घटना गुलि जुल जुड । गुलि मिसापिंत अज्याःगु म्वाःमदुगु 
दोषारोपण फयेमाल जुइ । शायद मोतिलक्ष्मीजुं अज्याःगु मार्मिक घटनां उगु इलय्‌ 
वयूकःयात आपालं नुगलय्‌ छाप लाकल जुइमा:, उकि वयूकलं साहित्यया माध्यमं 
प्रभिव्यक्त यात जुइ । 

विवाह मयाःनिपिं मिसापिंत ला थ्व बाखनं रूयाना नं मबीमखु । मिजंप्रति 
विश्वास यायेगु हे म्हो, माजु घयापिं हे बलि काइपिं काली खः ला धका: नं 

तायेकेफु । भमचा कतांमरि बाहेक मेगु छुँ मखु तायेकेफ्‌ । 

मोतिलक्ष्मीजुया 'रोदन' बाखं ब्वनेघुंकाः लोकप्रियादेवीं 'शान्तालाई 
जवाफ' धका: केहँयात “संसारया व्यवहार थथे हे खः उकिं नुगलय्‌ स्याकेम्वा:' 
धकाः सान्त्वना बिल । 'रोदन' बाखनय्‌ “'शान्ता' धकाः केहेंम्हेसिगु नां गनं 
उल्लेख जुयाच्वंगु मदु अ्रय्सां 'शान्तालाई जवाफ' धकाः च्वयाहल । खवय्‌त 
ला लोकप्रियादेबीं 'रोदन' जक ब्वनाः 'शान्ता' धकाः नां कायेफइगु मखु तर 
सम्पादकजुं 'रोदन' व 'पुनर्विवाह'यात निगुलिसं ल्वयूक “शान्तालाई जवाफ' धका: 
च्वयाबिल जुइमाः । पुनर्विवाह बाखं च्वयेघुंकाः केहेंम्हेसिगु नां मोतिलक्ष्मीजुं ' 
शान्ता' धकाः तयादिल । 'पुनर्विवाह' व 'रोदन' निपुं शान्ताया जीवनय्‌ जूगु घटना 
स्व: । गुगु घटना कथंहंक न्ह्याःगु दु । उकि 'रोदन' व 'पुनर्विवाह' मोतिलक्ष्मीजुया 
निपु बाखं जूसां छपु हे बाखं खः मधासे मगा: । 


नेपालभाषाया बाखं 

लँ, ब्यकुं, निनि, स्मृतिया मूर्ति, पौ, कुर्लिम, समाप्ति व छ्याकः यानाः च्यापु 
नेपलभाषां बाखं च्वयादीगु दु । नेपालभाषां दकलय्‌ न्हापां न्ह्याकादीगु बाखं र्वः 
'लँ'। गुगु बाखनय बौद्ध दर्शनयात कयूच्यानाः छुं नं शील च्वय्‌-क्वय्‌ मखु यदि 
छुं नं शीलयात पालन यानाः व्यावहारिक जीवनय्‌ छ्यलेफत घाःसा व हे निर्वाणया 
मार्ग वा लँ खः । सुं नं मिसाया त्रास: ब्वनये सिमधयेकं विवाह जुल घाःसा व 
व मिसा घः, सन्तान ब्यकुं च्यायेमालीगु मखुकि स्वयं थः हे नं ब्यकुं जुड धयागु 
धारणा 'ब्यक्‌? बाखंयागु खः । मांग्रबु हे जक थः सन्ततिप्रति चिन्तित जुइगु मखु 
कि निनिम्ह नं भिंचाप्रति चिन्तित धयागु स्वया प्रस्तुति 'निनि’ बाखनय्‌ भिंचाम्हं 
विजाति विवाह यायेत्यंगु धयागु खँ सिया: निनिया मनय्‌ भिंचाया वैवाहिक जीवनय्‌ 
जुइफुगु घटनाप्रति चिन्तित जूगु बाखं स्वः । भिक्षु जुइवं हे मतिनाया आघात तनी 
घइगु मदु । भिक्षु नं मनू स्वः, वयाके नं मन दु, वयागु जीवनय्‌ नं आघात जू, म्हासु 
वसः पुनेबं हे वयागु जीवनया आघात तनी धइगु मदु घयागु थः यःम्ह मिसा इहिपा 
याये मखनाः भिक्षु जीवन हंम्ह दीपरत्न नं 'शीलदेव'या लाशं स्तम्भित यानाब्यू । 
विदेशय्‌ वनाः आसवः ब्वंवनाच्वंम्ह विजयबहादुरं थःगु इहिपाया खँ थः प्रेमिका व 
मां-अ्बुं भमचा धायेकातःम्हेसित अलग अलग चिठ्ठी च्वःगु कोथापासां पौ हिलाबुला 
यानाः मतिनामि भिक्षु जुयावंगु व छँ नं इहिपा यायेत क्वःछिनातःम्ह मेथाय्‌ इहिपा 

जूगुलिं यानाः कोथापासायात छटपट जूगु खँ फुक्कं भेद उलेगु जुल । आः ब्वने 
सिमधयेक मां-अबुं विवाह याना बिइत्यंगुलिं मांया सिख: ह्ययेकाः विदेशय्‌ ब्वनेत 
वंगुया बाखं कर्लिम । न्ह्याक्व हे मिसा-मिजं समान कथं न्ह्यानावंसां मिसा जातं 
इहिपा यात धायेवं मिसातय्‌ मिजंनापया समान लँपुइ न्ह्याःवनेगु ज्या समाप्त जुइगु 
बाखं खः 'समाप्ति’ । गुगु स्वनाः घृणा जुइगु व वहे यदि प्रेमय्‌ परिवर्तन जुल घाःसा 
घृणा नं प्रेमय्‌ परिणत जू धयागु बाखं स्वः 'छ्याकः' । 


इहिपा सम्बन्धी धारणा 

नेपालभाषाया च्यापु बाखंयात सरसर्ती अ्रध्ययन यायेबलय्‌ थीथी बाखनं थीथी 
सन्देश, थीथी परिस्थिति, थीथी विषयवस्तु न्ह्यब्वयेगु कुतः जूसां छगू समान स्वनेदुगु 
खः इहिपा सम्बन्धी मोतिलक्ष्मीजुया घारणा । मोतिलक्ष्मीजुया इहिपा सम्बन्धी धारणा 
विशेष यानाः मिसापिनिगु इहिपा सम्बन्धी खः । मिसामचातयूत प्वनाः मखु “ळी 
नेवाःतय्‌ म्ह्यायमचा प्वं जुइगु चाला मदु, गुलिखे विन्तिभाव याकाः तिनि बीगु । थ्व 
हे झीगु बांलाःगु थिति खः । त्रथें वःम्ह थत्थें बनि’ (निनि बाखं) इहिपा न्ह्यः मिसा 
व मिजं निम्हसियानं ब्वने सिधयेकेमाः । मिजंतयूसं जक ब्वनाः मिसां ब्वनेम्वाः 
धयागु धारणा वयूकःयाके मदु । इहिपा न्हय: मिजंतयूसं गथे ब्वने सिधयेकेमाःगु 
आवश्यक खः श्रथेहे मिसापिंसं नं ब्वनेमाः । मब्वंपिं मिसात समाजया लागि ब्यकां 
अर्थात्‌ थःथम्हं स्वतन्त्र जीवन हने फइमखु अपिं कर्पिनिगु भरय्‌ म्वायेमाली । ब्वने 
सिमधयेकं कर्म खंकेमाः धकाः जगेसालाय्‌ हवंकेथाय्‌ बियाछ्वयेगु नं पायूछि 
मजू (ब्युकं) । मिसातयूसं उबलय्‌ कर्म खनेघुंकल गुबलय्‌ वयात “इहि' याइ । 
मिसामचातयूत आरः ब्वने सिमधयेकं इहिपा यानाबीगुलिइ मांपिनि अप्व: ल्हा: 
दइगु खँ नं वयूकलं कुलादीगु दु । समाजय्‌ इहिपा जुयाच्वन मां-अबुया इच्छाकथं 
तर अज्याःगु इहिपायात वयूकलं ययेकेगु मयाः। नापं बिजांति इहिपा उपयुक्त 
मजू। वय्‌कःया धारणा कथं आदर्श इहिपा व खः गन इहिपा याइपिं मिसा-मिजं 
निम्हसिनं बांलाक म्हस्यूगु जुइमाः । निम्हं ्राखः ब्वनाच्वंपिं जुइमाः । उकि समाप्ति 
बाखनय्‌ प्रेमं थःत इहिपा यायेत हःगु जातः ज्योतिषयात क्यने मछूवसे स्वयं थम्हं 
स्वयेगु यात । कारण - आखः सःम्ह, म्हस्यूम्ह मिसायागु जातः जूगुलिं । वयृकःया 
दुष्टिकोणकथंया आदर्श इहिपा 'छ्याकः' बाखनय्‌ जूगु दु। खयत ला समाप्ति 
बाखनय्‌ नं मजूगु मखु । समाप्ति बाखनय्‌ मिजंपक्ष आदर्श इहिपाया छुमां जूसा 

'छद्याक” बाखनय्‌ मिसापक्ष जूगु दु । सचेत मिजंनं गुबलें आस्व: ब्वने सिमधयेकं 
इहिपा यायेगु मनसुवाः मया: । थः ब्वनेगु उद्देश्य पूबंकेत मां-अबु समेतयात छलय्‌ 
नं यायेफु (कुर्लिम) । मचांनिसें ग्रास: मब्वँसे म्ह्यायूमचायात इहिपा यानाबीगु घयागु 
परिवारय्‌ ल्वापु पीगु खः । अशिक्षाया कारणं व्यवहार बांमलाइगु, थुइके मफइगुलिं 
यानाः परिवारय्‌ ल्वापु जुइगु खः । उकिं मिसापिंसं नं आखः ब्वनेगु आवश्यक, 
स्वतन्त्र जीवनयापन यायेत स्वयां पारिवारिक जीवनय्‌ शान्त वातावरण कायम 
यायेत (लँ) खः । 


असफल प्रेम 

‘समाप्ति’ व 'छ्याकः' निपु बाखनय्‌ सफल प्रमया कारणं इहिपा जुल । खयूत 
ला इहिपाया लागि आवश्यक 'मतिना' खःसा वयूकःया बाखनय्‌ 'मतिना' सफल 
जूगु जक मजूसे असफल मतिनाया कारणं इहिपा मजूगु बाखं खः 'पौ' व 'स्मृतिया 
मूर्ति । वयूकलं क्यनादीगु मतिनाय्‌ वासना मखु आत्मीय मतिना स्व: गन प्राप्ति 
स्वयां मतिनामिया लागि बलिदान (5301126) दु । सुनां बलिदान बिड वया मनय्‌ 
थः मतिनामि किपा जुयाः म्वानाच्वनी । असफल प्रेमीया म्वायेगु लँपु भिक्षु जीवन 
खः: । 'पौ' बाखंनय्‌ थः मतिनामि इहिपा यायेमफुगु कारण सुवर्ण भिक्षु जीवन 
हंसा स्मृतिया मूर्ति बाखनय्‌ थः मतिनामि थम्हं प्राप्ति यायेमफुगु कारणं यानाः 
शीलदेवी उड जुड उकिया हे कारणं सुं हे इहिपा मयासे दीपरत्न नं भिक्षु जुल । 
'पौ' बाखं मतिनामि निम्हसिया यःत्यः खःसा 'स्मृतिया मूर्ति” बाखनय्‌ मिजंम्हेसिया 
छसे जकया मतिना खः । मतिनामिया नुगलय्‌ गुगु आकर्षित जुइगु खः व प्राकृतिक 
स्वः । वयात भिक्षुया जीवनय्‌ नं पने फइमखु । दकलय्‌ दुग्यंगु भावना जुइ । बरु 
भिक्षया मेषभूषां अज्याःगु मतिनाया भावना दनावइगुयात आत्मसंयम यायेगु यानाबी 
(स्मृतिया मूर्ति) । 


बाखनय्‌ सांस्कृतिक पक्ष 

साहित्यिक माध्यमं नेवाः संस्कृति न्ह्मब्वयेगु परम्परा मोतिलक्ष्मीजु छम्ह हे 
जक मजूसे नेपालभाषाया आपालं साहित्यकारपिंके खनेदु । वयकःया बाखं इहिपा 
सम्बन्धी विषयलय्‌ केन्द्रित जूगुलिं नेवाः समाजय्‌ न्ह्यानावयाच्वंग इहिपाया संस्कार 
दुने याइगु संस्कृति न्ह्यन्वयेगुलिइ विशेष सफल जुयादीगु दु । मिजंया छे मिसाया 


=. विवि... 


छँयू ममचा ल्हाके छूवइगु, जातः यिबा हइगु, जातः जोशीयात क्यनाः त्वः-मत्वः 
स्वयेगु, त्वल घायेवं म्ह स्वइगु, ग्वय्‌ बीगु, सहभोजन नकाः म्ह्यायूमचायात मांग्रबुं 
बियाछ्वइगु, भाःतपिंथाय्‌ पिखालुखाय्‌ तयाः भमचा दुकाइगु जगेशालाय्‌ तयाः 
ह्वंकीगु आदि विस्तृत विवरण बाखनय्‌ दुथ्या: । सांस्कृतिक दृष्टिं दकलय्‌ अअरप्वः 
नेवाः संस्कृति न्ह्यब्वयेगुलिइ 'छ्याकः' बाखं सफल खनेदु । वयूकःया बाखनय 
विवाह जक मखु मृत्युसंस्कार, बुराजंकु, इहि आदि संस्कार नं न्ह्यब्वयादीगु 
खनेदु । 


नारी शिक्षा 

वयूकःया बां अध्ययन यायेबलय्‌ समाजय्‌ मिजंतय्‌त जक शिक्षित यानां 
मगाः, मिसातयत्‌ नं शिक्षा बीगु आवश्यक । शिक्षा प्रदान यायेगुलिइ मिसात नं 
मिजं सरह न्ह्यज्यायेमाः । मिसातय्‌गु लागि शिक्षा हे जीवनया आधार खः । शिक्षा 
प्राप्त यायेगुलिइ बैंसं छुं मपं । न्ह्याग्गु बेंसय्‌ नं शिक्षा प्राप्त यायेफु । विवाहन्ह्य: 
उच्चशिक्षा प्राप्त यायेमाः । यदि विवाह न्ह्यः शिक्षा प्राप्त यायेमफुत घाःसा विवाहलिपा 
नं फुर्सदय्‌ शिक्षा प्राप्त यायेमा: धयागु धारणा पिज्वः । 


मनोविश्लेषण 

वयूकःया बास्वं ब्वनेबलय्‌ समाजया थीथी घटनाया कारणं मनूतय्‌गु 
जीवनय्‌ जुइगु घातप्रतिघात क्यनाः मनोविश्लेषण यानाः व्यक्तित्व ब्वयेगु खालि 
मिसावर्गय्‌ जक सीमित मजूसे मिज॑पिनिगु नं घातप्रतिघात कयना: मनोविश्लेषण 
यानादीगुली सफल जुयादीगु दु । “स्मृतिया मूर्ति” बाखनय्‌ दीपरत्नया यःम्ह 
मिसा धायेके छूवयाः बिड धाइगु मखनाः मोहनी यायेगु वासलं शीलदेवी उइँ 
जुल । गुगु प्रतिघातं यानाः आजीवन इहिपा मयासे भिक्षु जीवन यापन यात । 
तर गुगु प्रतिघात खः व भिक्षु जुयाः नं ल्वःमंके मफु अथे 'छ्याकः' बाखनय्‌ 
मू नकिंयात 'छ्याकःचाः ख्वाः' घयागु खंग्वलं आघात यानाच्वंगु दु। सुं नं 
छयाकः खनकि तं वइगु, छँय्‌ खँ ल्हानाच्वंम्ह व हे थें च्वनीगु लिपा वनाः 
छयाकः हे भाःत जूसां छ्याकःप्रतिया घृणायात प्रेमरूपी खुसिं चुइकायंकूगु 
मनोविश्लेषणात्मक बाखं घाये मछिं मजू । त्रथे हे मेमेगु बाखनय्‌ नं पात्रतय्‌ 
मनोविश्लेषण यानादीगु दु । 

भाषाशैली 

मोतिलक्ष्मीजुया बाखं च्वयेगु शैली सरल व सहज ज्‌ । सुं नं ब्वंमिं वय्‌ 
कःया बाखं ब्वन घाःसा बाखंनं छु सन्देश बीगु खः व स्पष्ट जू । बाखनय्‌ 
सौन्दर्य व भावपक्ष समान जूगुलिं यानाः ब्वमिपिंत ध्यानग्राकर्षण यानाः थःगु भाव 
व्यक्त यायेफुगु वयकःया भाषाशैली' मधासें मगा: । मनूया जीवनय्‌ छुँ छकूचा जक 
घटनायात अझ समाजया समसामयिक घटनायात जक कया: नं चिक्चाहाकलं 
दुग्यंक प्रस्तुत यायेफुगु बय्‌कःया शैलीया प्रौढता मधासें मगा: । 

नेपालीभाषां बाखं च्वयेगु शैली परिपक्वता वयेघुंकाः नेपालभाषां बाखं 
च्वयेगुपाखे न्ह्यज्याःगुलिं जुइमाः वयूकःयाके 'पाषाण हृदय’, 'उद्योग', 'सेवा', ' 
शुश्रुषा’ आदि खँग्वः छ्यलेगुया नापनापं नापलमाषाया मेमेगु बाखं स्वयां नेपालमाषां 
दकलय्‌ न्हापां च्वयादीगु बाखं 'लँ' विशेष अलगगु विसर्ग छ्यलाः खनेदु । विसर्ग 
प्रकार व 'ग्रा'कारय्‌ जक छ्यलेगु मजूसे मेमेथाय्‌ नं छ्यलेगु याः । थ्व वयूकःया 
जक मखु उबलयूया लेखकपिंके खनेमदुगु मखु तर छगू विशेषता छु घाःसा 'ये', 
'ऐ'कार आदि ल्यूने मजूसे 'ये' वा ऐ'कार उच्चारण जुल घाःसा ल्यूने मतःसे दिकोया 
च्वय्‌ छ्यलेगु याः । गथे छुयाँ- छु याये, छाँ- छाये, नाँके- नायेके आदि खः । थ्व 
परम्परा मेगु बाखं च्वयेगु शैलीइ खनेमन्त । 

वयूकःया बाखं ब्वनेबलय्‌ स्वँग्वः, खँत्वाः, खँमायया प्रयोग थायूथासय्‌ हास्य 
नं पिज्चयेकाब्यू । गथे 'बवंकइरे केहेभतपिं गःगः ब्वनीपिं दु घाःगु । गःगः दःसा 
व हे गलय्‌ जक न्यानाच्वनीका छिमि म्ह्याचं आसवः ला ब्वनीमखु । 'ग्वाय्‌ बुल 
घायेवं तःधी जुल’ धायेगु समाजयात वयूकलं थुकथं व्यङ्ग्य नकादीगु दु 'घाःसा 
अज्याःगु हेबायूचबाय्‌ खँ जक ल्हाइ कायूपिनि ग्वाय्‌ बगु वास्ता मदु । बुलं छु अमि 
ग्वाययात नकाच्वने मालं ला छं ।' 


लिख 

वयूकः २००७ साल न्ह्यवंनिसें बास्वंच्छमि कथं खनेदुम्ह स्वः। वयूकःया 
दकलय्‌ लिपाया बाखं नं थौं सवयां ४८ द॑ न्हापाया खः। ४८ दं नहा: व थौं 
समाजय्‌ आपालं परिवर्तन अवश्य वल जुइमाः । जीवन स्वयेगु दृष्टिकोण, समाजय्‌ 
म्वायेगु शैली आदि आदि । उगु ईया समाजयात कल्पना याना: स्वयेबलय्‌ समाय्‌ 
अप्वःघयाथें परिवारय्‌ मिसापिंत शिक्षा बीगु, मिसापिंत समाजं याइगु व्यवहारय्‌ उलि 


लक ५. 


स्थान दइमखु गुलि मिजंतयूत । थौं नं समाजय्‌ मिसा-मिजंतय्‌त स्वयेगु दृष्टिकोण 
पाः। समान यायेगुलिइ उलि व्यावहारिक मजूनि । वयकःया बाखं ब्वनेबलय्‌ 
मिसा-मिजंयात समान व्यवहार माःगु सः दु । मिसापिंत मां-अबुं याइगु कतांमरिया 
'व्यवहारय्‌ घोर विरोध दु । समाजय्‌ न्ह्यानावःगु परम्परा जूगुलिइ मिसापिंत जीवन 
अऋलमलय्‌ यानाबी ग्रज्याःगुयात कुंखिनाः मिसापिंत सामाजिक बन्धनं मुक्त यायेगु 
कुतः जूगु दु । मिसातयत नं स्वतन्त्र जीवन न्ह्याकेगु आवश्यक तायेकादीगु दु । 
वयूकःया बाखं आर्थिक, राजनैतिक बाखं मजूसे मध्यमवर्गया सामाजिक रीतिथितिं 
मिसातयूत यानाच्वंगु दमनया विरोध व मानसिक घात-प्रतिघातया बाखं खः । 
मिसातयूसं उबलय्‌ स्वतन्त्र जीवनयापन याइ गुबलय्‌ मिसातयूसं नं मिजंत नाप 
समान अधिर. कयाः शिक्षा प्राप्त याइ । व हे शिक्षा जीवनया आधार जुइ । वय्‌कःया 
धारणा थौं समाजय्‌ गुलि सफल जुल, गुल सफल. मजुल समाजय्‌ म्वानाच्वनापिं 
रोसं अनुभव यायेगु स्वँ खः । 


नेपाल ऋतुपौ. 
मोतिलक्ष्मी उपासिकाया विशेषांक ल्या; देँ ३७ थ्यंल्याः ४७, नेस ११०८ 


पठः > 


जिन्दगी : बँय्‌ वाःगु हि - 
चेतनाया मि'इ मिखा ब्वयाबलय्‌ 


ने.सं. १०९४ य्‌ जि जिगु वर्तमान कविता सफूपाखें नेपालभाषा आधुनिक 
कविताया ख्यलय स्थापित जुयादीघुंकूम्ह कवि बुद्ध सायूमिया निगूगु सफू खः 
जिन्दगी : बँय्‌ वाःगु हि - चेतनाया मि’ । राजा शाक्यया ल्वःवनापुसे च्वंगु झवः 
किपां छायूपियातःगु थ्व सफूया न्हापांगु ब्व भूमिका अर्थात्‌ पिकाकःया थःगु खँ खः । 
निगूगु ब्वया छुँ नं सृजना यायेत माःगु अभिन्तरया स्वँ बुद्ध सायूमि थम्हं हे कविता 
सृजना याये न्ह्यः थम्हं यानागु अनुभव, चिन्तन मनन व उकिया परिष्कृत रूपय्‌ 
लुइगु सृजनायात कयाः च्वयादीगु 'थौंया रचना प्रक्रिया : जिं थू कथं? खः । स्वंगूगु 
ब्व सफूया मू ब्वति हे जुल बुद्ध सायूमिया कविता, अले अन्तिम प्यंगूगु ब्वय बुद्ध 
सायमिं सृजना यानादीगु कविताया समालोचना यानादीगु दु समालोचक भाजु इन्द्र 
माली । 'समकालीन कविता ख्यःया जीवन्त सः कवि बुद्ध सायमि' शीर्षक तयाः 
च्वयातयादीगु थ्व समालोचनाय्‌ बुद्ध सायमिया कविताया समग्र मूल्यांकन दु । 

सफूया पिकाकः नेपालभाषा मिसा स्वलःया घापृतिं बुद्ध सायमिया मिसाप्रतिया 
धारणा दुवालेत कविता हे स्रोत भाःपाः कविताय्‌ दुने च्वंगु मिसा पक्षया भावना, 
विचार, दृष्टिकोणयात विशेष महत्व बिया: बुद्ध सायुमियात मिसावादी कविकथं 
नह्यब्वयातःगु दु । कवि बुद्ध सायमिं मिसायात कयाः तप्यंक च्वयेगु यानामदीसां 
वयूकःनाप सहयात्री कथं जीवन हनावयाच्वंम्ह जहान दु, म्ह्याय्‌ दु, जन्म याःम्ह मां दु, 
गापातय्‌ च्वंपिं समस्याग्रस्त मिसा दु, अइलय मृत्यु जूम्ह म्ह्यायमचा दु । थ्व फुक्क खं 
कवि हृदययात थ्यूगु जूगुलिं वयुकःया कविता दुने नं मिसा भावना अ्रभिव्यक्त जुइगु 
स्वाभाविक हे खत । नेपालभाषा मिसा खलक थ्व खँयात कुला: '्राः बुद्ध सायूमियात 
मिसा पक्षं नं स्वयेमाः यागु खँय्‌ सकसिगुं ध्यान सालेत सवःगु दु ।' 


न जज १ ट्ट 


कविता जक मखु, समग्र सुजनायात हे सूत्रबद्ध याये कथं बुद्ध सायमिं 
'थौंया रचना प्रक्रिया : जिं थू कथं' नह्यब्वयादीगु दु । रचनाकार वा सर्जकं 
छुं यायेवं तुं सृजना जुइमखु, सजुक॑ सृजना याये नह्यः वयाके थम्हं छु सृजना 
यायेत्यनागु खः उकिया बांलाःगु ज्ञान दयेमा:, ज्ञानया लागिं अध्ययन यायेमाः, 
अध्ययनपाखें त्रनुशिलन जुइगु, अनुशिलनया लागि चिन्तन मनन, चिन्तन मननपाखें 
व्यावहारिकताय्‌ छ्यले हयेत अनुभव मालीगु, बांलाःगु अनुमव व्यावहारिकता 
(213०006) लुइगु व व्यवहारं बांलाःगु सृजना जुइगु खः । थ्व खँयात बुद्ध साय्‌मिं 
छगू छगू तहया विश्लेषण यानाः दसू नापं बियातःगु दु । 

जिन्दगी : बँय्‌ वाःगु हि चेतनाया मि’ सफुलिइ दुथ्यानाच्वंगु २८ पु कविता 
ला सफ्ूया मू ब्व हे जुल । कविजुँ सफू लःल्हानाय्‌ कवितात्मक अ्रभिव्यक्त 
यानाः सुरु यानादीसां कविता ब्वय्‌ सत्ययात थुकथं अभिव्यक्त यानाः कविता ब्व 
न्ह्यथनादीगु दु - 
सत्य समुद्र यूर दु 
लः खया! नं त्वने मज्यू 
थःगु हे निमालं हाफ्वः थना: 
प्या:चाः लंकयाः । 

अऋथेहे कविता च्वमिपिंत थुकथं न्ह्यबवयाः कविता ब्वयाः अन्त याना 
तयादीगु दु- 
म्ह दुनेया हि दासि वयेकत 
व॑ उसे थुखे छुसिँ याः जुड । 
सङग हि बंय्‌ वायेवं 
हथासं उकिइ कलम थुना: 
छातिइ तक्मा भ्यायेगु रहर याः जुड़ । 

कविताया स्वरूपयात कायेगु खःसा थुकी जिन्दगी : बँय्‌ वाःगु हि वा चेतनाया 
मि’ 'नविना' 'मतिइ मलूगु कतिवा' थेंजाःगु ताःहाकःगु घटनाया चित्रण समेत 
यानातःगु कविता दुसा बःचाहाकः जुयाः नं तीक्ष्ण प्रहार दुगु “चाकु, चुपि व म्ये' 
थेंजाःगु कविता नं दु । 

कविताया भावनात्मक पक्षय्‌ स्वयेगु खःसा वयूकः थः हे म्हं मफयाः मृत्युया 
म्हतुइ लाःवनेत्यंगु अनुभूति, उगु ईया परिवार दुनेया थःगु भावनात्मक जिम्मेवारी, 


(ता २ स्व 


छतपती, मचाबलय्‌ मांग्रबु मदयेकाः म्वानाच्बंम्ह. कविया थःगु दुर्दशा नापं थः 
सन्तानया कल्पना, वैंशं जाःम्ह जहानप्रतिया माया ममतायात बः कयाः मृत्यु नाप 
ल्वानाः विजय जूम्ह कविया परिवारनाप हनेदुगु, विरामीबलय्‌ पासापिंसं याःगु 
कृतःप्रति सन्तोष जुम्ह कविं द्यःयात मखु डाक्टरयात द्यःया थासय्‌ तयाः सुवा: 
बियाच्वंगु कविता नं दु । कविजुया दुघाःयात्त छुँ मस्यूपिं मचातयूसं न्ह्यवःसा खनेगु 
थेंजाःगु पारिवारिक कविता नं दु । बहभाषा, बहुजाति दुगु राष्ट्र दुनेया जनजाति 
सवच्छ निश्चल महान्‌ व्यवहारया लिच्वः, समस्याग्रस्त गांया जनजीवन, शोषक 
व शोषिततयगु व्यवहार, निम्न जातियात यानाच्वंगु सामाजिक दुर्व्यवहारयात 
उच्चदृष्टिं स्वयेगु मिखा, शोषकतनाप हे प्रवाहित जुइपिं साधारण जनता, बन्दूकया 
भरं ख्यानाच्चंपिं मनूत, मनू जुयां नं मनू जुइ मखंपिं मनूत, देशया नीतिनियमं 
गुगुंभाषायात सम्मान व गुगुं भाषायात अस्तित्वविहीन यानायंकाच्वंगु आदि भाव 
प्वंकातःगु कविता नं थुकी दुथ्याः । अथेहे थःत प्रभावित याःपिं व्यक्तित्वतय्‌गु 
थीथी घटनायात कयाः च्वयातःगु कविता नं थुकी दु । नेपालभाषाया छम्ह सेवक 
स्वयम्भूलाल श्रेष्ठया भाषासेवा व कलाकार नविनाया दुर्घटनाय्‌ लाना: जूगु मृत्युं 
नं वयूकःया मनयात थ्यूगु दु, अले कविता च्वयेत च्वसा न्ह्याःगु दु । थ्वया नापनापं 
थःगु जीवनया थीथी भोगाइयात नं कवितात्मक अभिव्यक्त बियादीगु दु । वयूकःया 
कविता समाजया परम्परायात मूल्य व मान्यताप्रति विद्रोह दु, अले वयूकःया थःगु 
हे मानवीय मुल्य व मान्यता दु गन थःगु व्यापक हृदय दु । उकि हे स्वः शहर 
गल्लीइ बँ पू वइम्ह मैंचाय्‌ वयूकलं राष्ट्रया मां भापेफु । मांया ज्या थः मचायात 
सुसाःकुसाः यानाः सफासुग्घर यानातयेगु खः । मैंचां नं शहर गल्लीयात सफासुग्घर 
यानातइ । बुद्ध सायमिं घयादी- उकिं मचा थेंजाःपिं सकलें समाजया मां स्वः, राष्ट्रया 
मां स्वः । 

बुद्ध सायूमिया कविताय्‌ समाजं स्वयाच्वंगु मूल्य व मान्यतायात अःखतं 
स्वया: विश्लेषण यायेगु शक्ति दु, उकियात थुइकाः बीफुगु क्वातुगु शैली दु । 
समाजया सकल मनूतयूसं स्वइगु दृष्टिकोण स्वया: अलग कथं स्वयेगु पहल हे 
वयूकःया विद्रोहीया रूपय्‌ खनेदुगु खः । 

जिन्दगी बँय्‌ वाःगु हि चेतनाया मि’ कविता सफूया समालोचना 'समकालीन 
कविता ख्यःया जीवन्त सः कविता बुद्ध सायूमि' नं थ्व हे सफुलिइ दुथ्याकातःगु 
दु । समालोचक भाजु इन्द्र मालीं कवि बुद्ध सायूमिया न्हापांगु कविता सफू ' 


स्य व मेते 


जि जिगु वर्तमान' व थ्व न्हूगु कविता सफू निगुलिंयात तुलनात्मक विश्लेषण 
यानाः च्वयादीगु उगु समालोचना च्वसुइ कवि बुद्ध सायूमियाके न्हापा स्वयां आः 
भाव विचार व शैलिइ ह्यपा: वःगु खँयात कुलातयादीगु दु । कवि बुद्ध सायमिया 
कविताया पूर्णबहादुर वैद्य व आनन्द जोशीनाप तुलना याना: बुद्ध सायूमिया कवि 
व्यक्तित्वयात न्ह्यब्वयादीगु दु । कविपिं नाप तुलना यायेगु झलय बुद्ध सायमियात 
हिन्दी कवि अ्रज्ञेय व एंगेल्स नाप नं तुलना यानादीगु दु । थुगु सफुलिइ दुथ्यानाच्वंगु 
छपु छपु दत्तले कविता विश्लेषण यानाः बुद्ध सायमिया कविताया विशेषता, 
कविताया प्रवृत्तियात च्वयादीगुलिं कविता नापनापं इन्द्र मालीया समालोचना नापं 
ब्वनेबलय कवि बुद्ध सायमिं थःगु कविताय्‌ छु घायेत्यंगु घयागु खः बांलाक स्पष्ट 
जुइक ध्वाथू। इन्द्र मालीजुं समालोचना यायेगु छलय बुद्ध सायूमियात आपालं 
तारिफ ला यानादीगु दु, तर कमिकमजोरीपाखें वयूक:या समालोचकया मिखा उलि 
त्यल्लाःगु खनेमदु । जुइफु कवितां थपायूसक॑ प्रभावित यात उकी नकारात्मक दृष्टि 
हे स्वयेमफुत । 

समग्र रूपं घायेबलय्‌ जिन्दगी बँय्‌ वाःगु हि चेतनाया मि' कविता सफू 
समाज, नेता व देशया सजीव किपा स्वः । नेपालमाषाया कविताया छगू घिसिलाःगु 
कृति स्वः । थुकी शंका मदु । 


सन्ध्याटाइम्सु नेसं १११८ बछ्लाथ्व १ 

वासु शशीया नाटकय्‌ छपुलु 


'समाजयात छं थःगु बिचाः बी धकाः सृजना याःगु साहित्य, सृजनात्मक 
साहित्य मजूसे साहित्य दुने बलात्कार याःगु खः । थौंया साहित्यकारपिंसं साहित्य 
सृजना यानाः साहित्य दुने बलात्कार यानाच्वंगु दु ।' 

थ्व घापु सुयांगु मजूसे स्व. वासु शशीया घापू स्वः । थज्याःगु अभिव्यक्त 
यानादीगुलिं समालोचकपिंसं वयूकःया साहित्य सुजनाया विचाःयात कोचेया 
अभिव्यक्तिवाद सिद्धान्तनाप ज्वःलाःगु घाःगु खः। वयकःया घापू कथं 
साहित्यकारपिंसं साहित्यया सृजना उबलय्‌ यायेगु याइ गुबलय्‌ अ्रपिं म्वानाच्वंगु 
समाजया वातावरणपाखें प्रत्यक्ष वा अप्रत्यक्ष रूपं प्रभावित जुयाः उकियात चिन्तन 
मनन याना: अभिव्यक्त यायेगु याइ । छुं नं साहित्यिक विचाःया प्रचारप्रसार यायेगु 
मजूसे समाजय्‌ जुयाच्वंगु स्थिति बोध जुइकथंया साहित्य सृजना यायेगु खः । 
नाटककारपिंसं न॑ नाटक च्वया: छुं प्रचारप्रसार यायेगु कथं मजूसे समाजय्‌ 
जुयाच्वंगु छु नं समस्या वा घटनायात कया: नाटक च्वइगु स्वः । समाजयात थ्व 
हे सिद्धान्त बी धकाः सिद्धान्तया दायराय्‌ च्वनाः नाटक सृजना यायेगु बयकःया 
विचाः मखु । समाजं भोगे यानाच्वंगु, महसूस यायेमफुगु विषययात नाटककारपिंसं 
महसूस यानाः नाटकया रूपय्‌ सुजना यानाबीमाःगु वयूकःया धारणा खः । 

समालोचकपिंसं बासु शशीया नाटकया विषयवस्तु, पात्र, पात्रया चरित्र चित्रण, 
विचार, शैली आदिया अध्ययन याना: आधुनिक नाटकया श्रताकर्ता हेनरीक इन्सेनया 
नाटकनाप पायूछि जू, उकिं वयूकः नेपालभाषाया आधुनिक नाटककार खः घकाः 
कायेगु याः । नेपालभाषाय्‌ हेनरीक इब्सेनया नाटकया विषयवस्तु, विचार, विषय 
व शैली दुने च्वनाः नाटक च्वयेगु वासु शशी यानादी। उकि वासु शशीयात नं 
नेपालभाषाया आधुनिक नाटककारया रूपय्‌ दुथ्याकेगु याः । 

वासु शशीया नाटक च्वयेगु पृष्ठभूमि व अप्रकाशित नाटक 

नेपालभाषाया नाटक पृष्ठभूमियात स्वयेबलय्‌ नाटकयात संस्कृतिया अभिन्न 
ग्रङ्गया रूपय्‌ कया वयाच्वंगु दु । मल्ल जुजुपिनि पालय्‌ दरवारय्‌ व्रतबन्ध, इहिपा, 
दीक्षा वा देगः निर्माण यायेगु ज्या क्वचायेकाः वा बहाःबही दयेके सिधल घायेवं 
सांस्कृतिक उत्सव याना: नाटक मन्चित याना: न्ह्याइपुकेगु चलन दु । थज्याःगु 
उत्सव न्ह्याकेगु द्धलय्‌ नेवाःतय्‌ नखःचखः मध्ये गुंपुन्हिं च्यान्ह व यँयाः च्यान्ह 
प्याखं दयेकाः दबू प्याखं धका: नेवाःतयुगु त्वाः त्वालय प्रदर्शित यायेगु परम्परा दु । 
थज्याःगु प्याखंयात ज्यापु प्याखं धका: नं घायेगु याः । दबू प्याखं क्यनेगु प्रचलन 
अधिराज्यमर नेवाः समुदाय च्वनाच्वंगु न्ह्याथाय्‌ नं क्यनेगु प्रचलन दु । थज्याःगु 
प्याखनय्‌ समाजय्‌ खनेदयाच्वंगु समस्या, विकृति वा घटनायात विषयवस्तु याना: 
नाटक दयेकाः मञ्चित यायेगु याः । अथेहे मेगु पुलांगु वियोगान्त परम्परागत बाखं, 
गथे महासत्वया बाखं, लालहेराया बाखं, विश्वन्तरया मचादान आदि, बाखंयात 
विषयवस्तु दयेकाः मञ्चित यायेगु परम्परा दु । 

वासु शशीया नाटक च्वयेगु परम्परा नं नेवाःतय्‌गु परम्परा कथं दबू प्याखंया 
रूपय्‌ मञ्चित यायेगु लागि खः । वयूकःयां च्वनेगु थाय्‌बाय्‌ गोल दे खः । दबुप्याखं 
क्यनेगु परम्परा दुगु इलय्‌ थाय्‌ थासय्‌ समाजया समूह मुना: दबू प्याखं क्यनीगु 
खः । अअज्याःगु ग्वसालय्‌ गुम्हसिनं प्याखं च्वयेगु याइसा गुम्हसिनं कलाकार जुयाः 
अभिनय यायेगु, गुम्हेसिनं प्याखं निर्देशन याइगु, गुम्हसिनं प्याखं मञ्चित यायेगुया 
लागि ग्वसाः ग्वयाबीगु याइगु स्वः । गोलया नेवाः समाजया समूहलय्‌ दब्‌ प्याखं 
क्यनेगु ज्याय्‌ वासु शशीं नाटक च्वयेगु यानादीगु स्वनेदु । वासु शशीया 'ताःचाप्वाँय्‌' 
नाटक न्हापा दबू प्याया लागि च्वयादीगु स्व: । दबूप्याखंया रूपय्‌ मञ्चित जूबलय्‌ 
आपालं मनूतयूसं यःतायेकूगुलिं दबुलिइ छक्वः निक्वः क्यनेघुंक्‌गु स्वः । ताःचाःप्वाँय्‌ 
नाटकया भूमिकाय्‌ हे वासु शशी थथे च्वयादीगु दु । 

“१२-१३ दं न्ह्यः थ्व नाटक च्वयाः न॑ छकः निकः दबृुलिइ पिदनेघुंक्गु द । 
स्वमिपिँस यो ताःगु खना: थ्वयात जिं हानं छकः समाः नं याना व ने दे दे न्ह्यः 
हे /” 

वयुंकलं ताःचाप्वाँय नाटक जक मखु मेमेगु नाटक नं च्वयादीगु दु । ग्रले 
दबू प्याखंत नं समाजय्‌ प्रदर्शित यानादीघुंकूगु दु । तर थज्याःगु दबू प्याखं क्यनेगु 
मनसाय नं पासापिं मुना: सहलह यायेगु याइ । दबू प्याखं क्यनेगु क्वजित घायेवं 

प्याखं क्यनेगुया लागि च्वयेगु याइ। थज्याःगु प्याखं साहित्यिक दृष्टिकोणं 
प्रकाशितया लागि मजूसे नखः न्यायेकाः उत्सव यानाः न्ह्याइपुकेगु लागि याइगु 
स्वः । उकि प्याखं मञ्चितया लागि प्याखं च्वःपिंसं समाजय्‌ थःपिंसं खनाच्वंगुं थम्हं 
महसूस यानाच्वंगु समस्या, समाजय्‌ जूगु आपत विपत, प्राकृतिक प्रकोपं याना: 
समाजं भोगे यायेमाःगु विषयवस्तुयात कयाः प्याखंया लागि बाखं दयेकाः नाटक 
च्वयेगु याइगु खः । थज्याःगु नाटक दबू प्याखं कथं मञ्चित जुइबलय्‌ सकसिनं 
थःगु हे बाखंया नाटक धकाः महसूस याइगु स्वाभाविक खः । थज्याःगु नाटक 
च्वये नं याकनं सिधइगु स्वभाविक खः । प्याखं च्वयाः मञ्चित जुइघुंकल धायेवं 
नाटकय्‌ मञ्चित याइंपिंसं दबुलिइ मञ्चित यायेमाःगुलिं च्वयातःगु कापि वं नं वं नं 
कयाः ब्वनाः खँल्हाबल्हा कथं यायेगु याइ । थथे छम्हं मेम्हसिनं खँल्हाबल्हा यायेत 
ब्वँब्बं हे कापि म्वाथः जुयावनी । थौंकन्हय्‌ थें च्वयातःगु नाटकयात फोटोकपि 
कयाः तयेगुया लागि फोटोकपि धयागु नं दुगु मखु । च्वयातःगु नाटक सारे यानाः 
तयातयेगु नं याइमखु । दबूप्याखं सिधल घायेवं अप्वः घयाथें च्वयातःगु कापि नं 
मदयावनीगु स्वाभाविक स्वः । 

थज्याःगु दबू प्याखं क्यनेगुया लागि वासु शशीं 'ताःचाप्वाँय्‌' जक मखु 'मिसा' 
व 'लास्वा' नांया निगू पूधाः प्याखं नं च्वयादीगु दु । उगु निगुलिं नाटक थौंतक नं 
प्रकाशित जूगु मदुनि। वासु शशीया न्हापांगु नाटक 'मिसा' नाटक खख: । 'मिसा' 
ने.सं. १०६८ पाखे च्वयादीगु खः । मिसा’ नाटकय्‌ नाटककार भाजुं करपिनि छया 
म्ह्यायूमचायात इहिपा याना: भाःतपिनिगु छँय्‌ दुथ्याकाः हयेगु याइ । थःछँया थःथिति 
फुक्कसित त्वःताः करपिनिगु छय्‌ वःम्ह मिसाया न्हूगु छे न्हगु कथं हे मनूत नापया 
सम्बन्ध जुइ । थः धयाम्ह सुं दइमखु । थः धकाः बियाहःम्ह भाःत दइ । तर भाःतं 
करपिनिगु छँय्‌ थःगु छय्‌ वयाः सम्बन्ध स्वाःवःम्ह मिसा कलाःयात वास्ता मयाइपिं 
झीगु समाजय्‌ मदुगु मखु । थथे इहिपा यानाः भाःतया छँय्‌ वःम्ह कलाःयात भाःतं 
वास्ता मयाःम्ह मिसाया स्थितियात कयाः च्वयातःगु मिसा समस्या विषयवस्तुया 
नाटक स्वः 'मिसा' । 'मिसा' नाटक मिसा मनोवैज्ञानिक दृष्टिं च्वयातःगु नाटक स्वः । 
गुम्हं थः भाःत धकाः इहिपा यानावल व हे मिजंनं कलाः धका: थः यानाः मकाःसा 
व मिसाया स्थिति छु जुड ? सकसिनं बिचाः यायेफुगु खः । 

छगू विषय कयाः छुं च्वये घुंकल घायेवं च्वमियात हाकनं थज्याःगु विषयं 
मनमस्तिक सालीगु स्वाभाविक स्व: । वासु शशीयात नं थज्याःगु कथंया हे जूगुलिं 

जुइ वयकःया मेगु नाटक “लाखा' खः । ने.सं. १०६९ पाखे लाखा नाटक च्वयादीगु 
स्वः मिसा नाटक नं मिसा इहिपा नाप स्वाप्‌ दुगु समस्या खः । अथेतुं “लाखा' 
नाटक नं मिसा समस्याया हे नाटक खः । 'लाखा' नाटकय म्ह्यायूमचायात इहिपा 
यानाः बियाछ॒वइबलय इहिपा यानाः छ्वेयगु छँ अथवा मिजंपाखेया छँय्‌ मिसाया छँय्‌ 
'लाखा' बीगु धका: नेवा: समाजया परम्परा दु । मिजंथाय्‌ मिसाया छं ब्यूगु लाखा 
मिसाया थःथितिपिंत बिया: इहिपा क्वज्यूगु सुसूचित यायेगु नेवाःतय्‌ थःगु हे मौलिक 
परम्परा स्वः । लाखा कायेगु परम्परा बांमलाःगु मखुसा वासु शशीया विचारय्‌ 
मिजंपाखें मिसायात लाखा बीका: लाखा कायेगु घयागु म्ह्यायमचायात मियाछ्वयेगु 
थें महसूस यानाः: म्ह्यायूमचायात करपिनिगु छय्‌ मियाछ्वयेगु थें तायेकादीगु स्वः । 
नेवाः समाजय्‌ 'लाखा' कायेगु धकाः छगू कथं विशिष्टगु लाखामरि काइगु स्वः । 
थज्याःगु लाखामरि कायेगु थासय्‌ दां मं कायेगु चलन दु । मिजंया छँय्‌ हःगु 
लाखामरि थःथितिपिंत इना: फुकाछ्वयेगु जूसा लाखाया पलेसा दां कायेगु यात 
घाःसा दां थःथितिपिंत इने मालीमखु । लाखाया पलेसा दां कयाः म्ह्यायूमचा बियाछ्‌ 
वयेगु छगू कथं म्ह्यायूमचायात हे मियाछूवयेगु थें स्व: । 'लाखा' नाटक वयूकलं 
'ताःचाप्वाँयू? नाटक प्रकाशित जुइन्ह्यः च्वयाः दाबू प्याखं क्यनेगु यानादीगु खः । 
थथे घयागु ४० दं स्वयां न्ह्यःया स्वँ स्वः । म्ह्यायूमचायात इहिपा यानाः छवयेबलय्‌ 
लाखा कयाः छूवयेगु इहिपाया छगू प्रक्रिया स्वः । उगु इलय्‌ समाजं अअज्याःगु कथं 
स्वयेगु मयाः बांलाःगु कथं स्वयेगु हे याः । लाखाया थासय्‌ दां कायेगु घाःसा बांलाः 
मजूगु खः । तर आर्थिक अवस्था बांमलाःपिनिगु लागि लाखा कयाः म्ह्यायूमचायात 
इहिपा यानाछूवयेगु बाध्यता नं खः । थौं नं नेवाः समाजय्‌ परम्परागत कथं इहिपा 
याना वयाच्वंगु दनि थौंतक नं लाखा कयाः इहिपा यायेगु प्रचलन दुसा माःछि 
जक अळ गुम्ह गुम्हसिनं मिजंया छँय्‌ लाखा मकासे म्ह्यायूमचाया मां अबुपिंसं हे 
लाखामरि छुना: थःथितिपिंत इनाबीगु नं याः । आपासिनं लाखामरि कयाः म्ह्याय्‌ 
मचायात इहिपा याना: बियाछ्वयेगु हे मयाये घुंकूगु दु । शायद “लाखा” नाटक 
च्याः मञ्चित यानाः म्ह्यायूमचा धयाम्ह घ्यबा कयाः मियाछ्वयेगु वस्तु मखु धका: 
वाःचायेके बीगुलिइ वासु शशीया तःधंगु ल्हाः दुगु जुल जुइ। म्ह्यायूमचा इहिपा 
यानाः बियाछूवयेबलय्‌ लाखा कायेगु इलय्‌ वय्‌कःया लाखा नाटकं मनमस्तिष्कय्‌ 
ज्जन जुइमाः। थौंकन्हय्‌ थज्याःगु नेवाःतय्‌गु परम्परा जूसां नं मिजंपाखें लाखा 
कायेगु परम्परा म्हो जूगुया मू हनि वासु शशी नं जुइफ । वयूकलं दबू प्याखंया 


रूपय्‌ नाटक च्वयादीसां पधा: प्याखं कथं अप्रकाशित निगू नाटक 'मिसा' व 'लाखा' 
स्वः । थ्व थौंतक नं प्रकाशित जूगु मुनि । 
वासु शशीया प्रकाशित नाटक 

दबू प्याखंया लागि नाटक च्वयेगु छलय हे वासु शशीया नाटक प्रकाशित लँपुइ 
न्ह्यात। वासु शशीया न्हापां प्रकाशित नाटक ताःचाप्वाँय्‌ ने.सं. १०८६ स खः । दबू 
प्याखंया लागि नाटक च्वयाः ताःचाप्वाँय्‌ कलाकारपिंत बियादीघुंकूगु खः । लिपा व 
हे नाटकया पाण्डुलिपि छपा: गोलयूया छगू पसलय्‌ जीमले न्यानाहःगु म्वँतय्‌ थम्हं 
थःगु हे ल्हातं च्वयातःगु आरवः स्वनाः थम्हं च्वयातःगु 'ताःचाप्वाँय्‌' नाटकया भ्वँ 
धकाः पसलय्‌ स्वःझाःबलय्‌ थःथाय्‌ छँय्‌ हयातःगु छपा: जक खुयातःगु, मेगु फुक्कं 
अथेहे जूगुलिं यानाः 'ताचाःप्वाँय्‌' नाटकया पाण्डुलिपि सुरक्षित जुयाच्वंगु खः । व 
हे पाण्डुलिपियात कवि दुर्गालाल श्रेष्ठजुं स्वये धका: यंकादिल । (बज्राचार्य, ने.सं. 
१११२, १८७-१८८) 

कवि दुर्गालाल श्रेष्ठजुं स्वयादीगु जक मखु प्रुफ स्वयाः प्रेसय्‌ यंकाः छापे 
यानादिल । उकि वासु शशीया 'ताःचाप्वाँय्‌' नाटकया भूमिकाय्‌ थथे थःगु बिचाः 
तयादीगु दु । 

“दुर्गालालया छु मतिइ वन मस्यु जिगु थ्व प्याखं वं स्वये धकाः यंकूगु, थौं 
जितः छापे जुइघुंकाः क्यनेहल। व ला जि पासा खः... । सत्य छु स्वः स्वयेगु 
छिकपिनि ज्या । तर दुर्गालाल जि पासा जक मखसे झीगु मांभायूया छम्ह तसेकं 
हे स्यल्लाःम्ह कवि स्वः - उकिं वं थ्व नाटक गुगु बांलाः धकाः छापे यात व पासा 
हैसियतं जक मखु अपितु थ्व भाषाया छम्ह स्रष्टा व निर्माताया हैसियतं नं स्वया: 
घाःगु ज्वीमा ।... थ्व नाटकया स्वागत जूसां वया स्वांमा क्वखाइम्ह नं दुर्गालाल हे 
स्वः, ब्व: फय्‌ माःसां फैकाःम्ह नं हे खः । (शशी ने सँ ११०४ मूमिका) । थुकथं 
“ताःचाप्वाँय्‌' नाटक वासु शशीया न्हापांगु प्रकाशित नाटक खः। | 

ताःचाःप्वाँय नाटक प्रकाशित जुइधुंकाः उगु नाटक हेनरीक इन्सेनया नाटकया 
समूहलय्‌ लाःगु स्पष्ट जुल । ताःचाप्वांय्‌ नाटक समाजया ग्राहस्थ समस्यायात 
कयाः च्वयातःगु नाटक जूगुलिं झी सकसियां छया समस्या स्वः । छे दुने मिसापिनिगु 
समस्या खः । मिसा मां नं स्वः, कलाः नं स्वः, म्ह्यायूमचा नं खः । उकि मां, म्ह्याय्‌ 
मचा भौमचाया मिसातयूगु समस्या जूगुलिं समग्र मिसातय्‌गु आर्थिक, सामाजिक, 
मनोवैज्ञानिक समस्या स्वः । बियामछूवनीम्ह म्ह्यायूमचाया समस्या खः । म्ह्यायूमचा 

दुगु छँय मौमचा जुयाच्वने माःम्ह भौमचाया समस्या खः । अले मौमचा व म्ह्याय्‌ 
मचायात सन्तुलनय्‌ तयेमफुम्ह मांम्हेसिया समस्या स्वः । भाःत मदयेकाः काय्‌या 
कमाइलय्‌ म्वायेमाःपिं मांपिनि समस्या खः । अबु मदुम्ह म्ह्यायूमचाया समस्या स्वः । 
अले सीमित आय दुने माः, कहें, कला: दुम्ह कायूमचाया छँ चले यायेमाःम्ह मिजंया 
समस्या स्व: । उकिं ताःचाप्वांय्‌ नाटक समाजया मध्यमवर्गया समाजया समस्या 
द्थ्याःगु सकसयां सूवाःपाः दुथ्याःगु नाटक स्वः । ताःचाप्वाँय्‌ नाटक ग्राहस्थ समस्या 
नं मध्यमवर्गया आर्थिक समस्यां पिदंगु समस्या खः । उकिं नेवाःतयृगुजक मखु 
मगाःमचालय्‌ म्वानाच्वंपिनि सकसिया किपा स्वः । 


छूमिं यंम्हं मनू 

भाजु वासु शशीया नेपालभाषाया निगूगु नाटक ने.सं. ११०३ स प्रकाशित 
जूगु “मिं यम्ह मनू’ स्वः । नेपालभाषा व नेपालीभाषाया निगू माषां नं च्वयादीम्ह 
वासु शशी नेपालभाषां अथवा थःगु हे मांभाषं च्वयेबलय्‌ थःगु आत्मीयता व जीवन्त 
दइगु खँ थुकथं घयादीगु दु, “प्रत्येक भाषाय्‌ व भाषाय्‌ सम्बद्ध जीवन व संस्कृतिइ 
अज्याःगु खँ आपाः हे दइच्वनी गुकिया अभिव्यक्तिया लागि व हे भाषाया शब्द व 
वाक्य तयाः प्रकृति व प्रवृत्ति मदयेकं मगानाच्वनी । उकि हे खइ जितः थ्व अनुभूति 
दु - मांभासं च्वयेबलय्‌ जितः थःगु हे हिं च्वयाथें च्वं, मेमेगु भासं च्वयेबलय्‌ 
पाकर क्वीकं च्वया थें च्वं ।” (शशी, ने.सं. ११०४ क) 

'ूमिं यम्ह मनू' नेपालभाषां प्रकाशित जुइ न्ह्यः नेपाल राजकीय प्रज्ञा 
प्रतिष्ठानया दबुलिइ वि.सं. २०४२ य्‌ 'बाँसुरीमा नग्रटाएका धूनहरू'या नामं मञ्चित 
जुइघुंकूगु नाटक खः । छगू हे नाटकयात नेपालभाषां 'ळुमिं यम्ह मनू' व नेपाली 
भाषां “बाँसुरीमा नत्रटाएका घूनहरू' धका: च्वयादीगु उगु नाटक नां कथं निगुलिं 
ल्वःसां नं नाटक ब्वनावनेबलय्‌ नेपाली नं गनं गनं मौलिक पहः मवःसां नेपाल भाषा 
नं थःगु कथं मौलिक पह मवइगु स्वाभाविक खः । स्व. वासु शशीया घापू कथं 
'बाँसुरीमा नग्रटाएका धूनहरू' व 'छुमिं यंम्ह मनू' छक्वलं हे नापनापं च्वयादीगु 
खः । निगू कापि अलग अलग तयाः छखेँ नेपालभाषां च्वयादिलसा मेखें नेपालीं 
च्वयादीगु खः । नेपाली च्वयादीगु नेपालमाषां अनुवाद व नेपालमाषां च्वयादीगु 
नेपाली अनुवाद यानादीगु जूगुलिं छखें स्वःसा निगुलिं अनुवाद थें महसूस जुइगु मेखें 
स्वःसा निगुलिसं मौलिक थें च्वनीगु । शशीजुया निगू भाषाय्‌ नं थःगु अभिव्यक्ति 

यायेफुगु खँयात डा. कुमारबहादुर जोशी थथे घयादीगु दु- 

... श्री वासु शशीं छगू हे कथ्य व कथावस्तुयात नेपाली 'बांसुरीमा नग्रटाएका 
घूनहरू व 'झमिं यम्ह मनू' च्वयादिल । अलग अलग भाषा शैली च्वःगुलिं अलग 
अलग खनेदःसां थ्व निगू नाटकया ग्रन्तरग्रात्मा चाहिँ छगू हे स्वः, ग्रथेहे अन्तरआत्मा 
छगू हे जुयाः नं थुपिं हानं थःथःगु भाषाशैलीया थःथःगु हे पह दुगु मौलिक कृतित नं 
खः ।” (शशी २०४३ झुमिं यंम्ह मनू अन्तिम पौ) 

थथे छगू हे नाटकया छम्ह हे लेखक नापनापं निगू भाषां छक्वलं च्वयादीगु 
न्हापांग नाटक स्वः । ग्रथे जुयाः जक थ्व नाटकया महत्व दुगु मखु । नाटकय्‌ 
थियातःगुं विषयवस्तु नेपालभाषा ल्हाइपिनिगु समुदायया समस्या जक नं मखु हानं 
नेपाली भाषां खँ ल्हाइपिनिगु समूहया जक नं मखु सम्पूर्ण नेपाःया समस्या जुया: नं 
देशया राजनैतिक कारणं यानाः छापाय्‌ मवःगु सुनापं नं प्रत्यक्ष रूपं खँ ल्हाये मछिंगु 
विषय मिसामचातय्‌त बाध्यतां देहव्यापार याकीगु खः । छुं छगू समुदायया जकं 
समस्या मजूसे नेपाःया हे समस्या अळ विश्वया हे लिपा लानाच्वंगु देयतयगु समस्या 
खः । थौं उगु समस्या खँल्हाबल्हा यायेज्यूगु जूसा उगु इलय्‌ अथे खँल्हाबल्हा 
यायेज्यूगु विषय मखु। उकि छुं छगू समुदायया जक समस्या मजुया: राष्ट्रया 
हे मिसातयगु समस्यायात कया: च्वयादीगु नाटक खः। थीं नेपाःया मिसातयगु 
समस्या मध्ये छगू तःघंगु विषय खः देह व्यापार । 

वासु शशीया इब्सन, वनार्ड शा, आर्थर मिलर, शरदचन्द्र चटोपाध्याय, रामेर 
सुमतिपिंपाखें प्रभावित जुयाः नाटक च्वयादीगुलिं सर्वसाधारण जनताया नुगःया 
मर्मयात थिया: नाटक च्वयादीफ्‌ । समाजय ग्रज्याःगु घटना दुगु समाज ला छतपति 
जुयाः म्वानाच्वनीगु ला जु हे जुल अज्या:पिनिगु नुगःया वेदनां जाःगु समस्यायात 
विषयवस्तु दयेकाः नाटक च्वयाः अज्याःगु घटनापाखें प्रभावित मजूगु समाजया 
वर्गयात हे नाटकया मार्फतं नुगःचु दुने जक थीगु मखु समाजया मनमस्तिष्कयात हे 
थीफुगु स्व: । उकिया ज्वलन्त दसू झुमिंयम्ह मनूया नेपालीया बाँसुरीमा नग्रटाएका 
घूनहरू प्रज्ञामवनया दबुलिइ मञ्चित जूबलय्‌ स्वःवःपिं दक्वसितं नुगः व न्ह्यपु 
निथासं थ्यूगु कारणं यानाः ताः ईतक दबुलिइ मञ्चित जुयाच्वंगु स्वः । 

स्वय्‌तला नेपालय इब्सनवादी नाटकया प्रवाह दकलय्‌ न्हापां गोपालप्रसाद 
रिमालजुं 'मसान' नाटक च्वयादियाः दुथ्याकादीगु खःसा ईश्वरानन्द श्रेष्ठाचार्य 
नेपालभाषाय्‌ आधुनिक समस्यामूलक नाटक दुथ्याके धकाः हे च्वयादीगु खः । 


उकिं इश्वरानन्द स्वयं नेपालभाषाया न्हापांगु ईब्सनवादी नाटक 'थःगु छँय थथे 
च्वयादिल - 

' “मखुसा ला च्वये हे नं मखु जुइ, छायूघाःसा भूमिका च्वया: कपाः स्याकेगु 
ज्या बांलाः मताया । उकि हे जक च्वयाच्वना- थ्व 'थःगु छॅ' प्याखनय्‌ प्यघाः मध्ये 
हरेक छघाः छघाःयात प्याखंया रूप बीत कुतः यानागु दु - फुक्क छ्घाःया स्वतन्त्र 
अस्तित्वतय्‌त सनागु दु- उको जीवन बीत स्वयागु दु । यदि जिं थुको सफल खत 
घाःसा मेगु छुँ मखुसां नेपालभाया निंतिं निं नाटक साहित्ये छगू न्हूगु प्रवाह हःगु 
खः घका: मधासें च्वने सुं हे फइमखु जुइ.. अले थुकियात अवश्य न्हगु देन मधासें 
गाइ नं मखु जुइ । छुँ जुयाः उकी जि सफल जुड मफुसा जिगु कुतः ग्रवस्था थुखे 
हे वनाच्वंगु दु धका: जिह याय्‌ बस्‌ ! थःगु छे... मखुला ।” 

ईश्वरानन्द आधुनिक नाटक दुथ्याके धकाः हे दुथ्याकादीगु खःसा वासु 
शशीं घाःसा थःगु नाटकया विषयवस्तु थम्हं खनाच्वंगु त्रनभुव यानाच्वंगुयात हे 
विषयवस्तु यात कयाः च्वयेगु यानादीगु खः । 'ताःचाःप्वांय्‌' नाटक प्रत्येक छँया 
समस्या जूगुलिं वासु शशीया नं थःगु हे समस्या खः । 'छुमिं यंम्ह मनू' नाटकया 
विषयवस्तु राष्ट्रया हे समस्या जूसां वयकःया छँय्‌ न्ह्यःने छगू हिसिचा दुगु निम्न 
वर्गया समाजया निम्हतिपुया याक: म्ह्याययात त्वाःया छम्ह नकलीम्ह व्यापारी मिसां 
सुलिमय्‌ तया: बलात्कार याके बिया: समाजय्‌ मेगु म्वायेगु छुँ लँपु हे मदयेक बाध्य 
जुयाः देह व्यापार यायेमालावंम्ह म्ह्यायूमचाया विषयवस्तु स्वः । गरिब जुयाः नं 
भाःतपिंत भिं यात धायेवं भिं जुइ घयागु परम्परागत नैतिक मान्यताय्‌ म्वाकातःम्ह 
समाजया छगू समस्या खःसा बाध्यताबस देह. व्यापार याना जूम्ह म्ह्यायया खं 
समाज ला छु न्हिंन्हि नापं च्वनाः म्वानाच्वंम्ह भाःतयात समेत कने मफयेकाः 
मनय्‌ घात-प्रतिघातया दन्दय्‌ म्वानाच्वनेमाःपिं मांपिनिगु समस्याया विषयवस्तु यानाः 
च्वयातःगु नाटक खः “ुमिं यंम्ह मनू! । 

कमि यंम्ह मनू नाटक समाजया ग्रज्याःगु समस्या स्वः । अयूलाःया लतय्‌ लाःपिं 
मनूतयुत नितका प्यतका दां बिया: छेँय्‌ हे थःगु यानाः शोषण याकाः म्वानाच्वंपिं. 
मनूतय्‌गु समस्या खः । श्रयूलाःया लतं थः म्ह्यायूयात हे मखुगु लँय्‌ छूवःगु समेत 
वाःमचाइपिनिगु समाजया समस्या खः । नयेजक त्वनेजक दःसा न्ह्यागु नं स्वीकार 
याइपिं दुगु अफ घायेनु न्ह्याथाय्‌ नं ठीक जू कथं ख॑ँ ल्हाना जुइपिनिगु समाजय्‌ 
दर्शया खाँ ल्हानाच्नीपिनि छुं अस्तित्व मदुगु समाजया समस्या स्वः । 


नाटकय्‌ पात्रया रूपय्‌ आशामरु, सुकुमाया, भिंमाया, चाकुचा, राजु, सुब्बा, 
बिजुली तता व महेश याना: सीमित पक्ष हे जक स्व: । आशामरु व सुकमाया बुंज्या 
यानाः बल्चाय्‌ म्वाना वयार्च्वपेनि ल्यासेचाम्ह याकः म्ह्याय्‌ मिंमाया स्वः । भिंमाया 
नच्चागु जोवन भतिपसः तयातःम्ह बिजुली तताया मिखां स्वयेबलय्‌ बांलाःगु गाहाकि 
सालेगु लँपु खः । उकिं आसवः ब्वनाः थःगु तुतिं थम्हं चुयाः समाजय्‌ छगू प्रतिष्ठित मनू 
जुयाः म्वाये धकाः मनसुवाः दुम्ह भिंमायायात बलं करं थःगु व्यवसायदुने हे सालांतु 
त्वःतेगुलिइ सफल जुइ। सुकुमायाया थः म्ह्याय्‌ भिंमायायात आस्व: ब्वंकाः सःस्यूम्ह 
यायेगु मातृत्वया इच्छा स्वः । भिंमायायात ब्वनेगुलिइ गुहालि राजुं यानाच्वंगु जक मखु 
अमिगु परिवारय्‌ भिंनेमा धका: इच्छा दुम्ह नं स्वः, कुतः यानाच्वंम्ह नं स्वः । अथेसां 
राजुं आशामरुया छेँय भिंके नं मफुत । अयलाः त्वनेमाःम्ह आशामरुयात भचा भचा 
अयूलाः त्वनेत दाँ ब्यू ब्युं आशामरुया बल्चा हे सुब्बां बह: कयाबिल । ग्राशामरु 
ज्या यानाच्वंगु बुँइ सुथुवानं बुंज्या यायेम्ह आशामरुयात बुंज्या याकातःम्हेसित बँड 
साः तयाः बुँज्या यायेगु पासे मुक्त यानाः छुं भचा दां बियाहल। वहे दां नं लँय्‌ 
छम्ह साकिया कलाः सिना: सी उथय्‌ यायेमफुम्हेसित सी उठे यायेत दां बिया: भिं 
यानावल । बिजुली ततां भिंमायायात थःगु भत्तिइ तयेगु जक मखु द्रेहव्यापार याके 
बिल । बिजुली तताया भक्तिइ च्वनाः बलात्कार यानाः देहव्यापार यायेघुंकाः समाजं 
भिंमायायात सहज रूपं स्वीकार याइमखुसा देहव्यापारया ज्यां छुं भचा आम्दानी 
दयाः नये त्वनेया ला समस्या मात्र समाधान जुल घयागु वयागु बिचाः स्वः । छथ्वः 
बाध्यतां देह व्यापार याःम्ह मनूयात समाजं सहज रूपं स्वीकार याइमखु । उकि व हे 
पेशाय्‌ वनाः छग्वः निग्वः दां दुतवःसा उलिसां नं छुं खर्च दु धयागु बिचाः भिंमायाया 
खवः । देहव्यापार पेशाय्‌ न्ह्याःवंम्ह भिंमायां सुब्बां भचा भचा दां बिया: थःगु छँ बहलय्‌ 
लाकातःगु स्वः । भिंमाया नं व हे ज्या सुब्बानाप याना: थःगु छँय्‌ बहःपाखें मुक्त यानाः 
मां अ्रबुयात च्वनेत थाय बाय व्यवस्था यानाब्यूगु स्वः । भिंमायाया दुनेया इच्छा घयागु 
आरवः ब्वनेगु स्वः तर वाघ्यतावश बिजुली ततां यानाः जीवनया द्यपाः हयाब्यूगु खः । 
थम्हं बुइकाम्ह म्ह्याय्‌ नं देहव्यापार यानाच्वंगु दु धकाः स्यूम्ह मामं थज्याःगु स्वँ सुयातं 
कने फइमखुगु स्वाभाविक स्व: । अझ थःनाप च्वंम्ह थः भाःतयात समेत थः म्ह्याय्‌ नं 
देहव्यापार यानाजुल धका: छम्ह मामं घाये मफइगु नं स्वाभाविक खः । उकि भिंमाया 
देहव्यापार यानाच्वंसां नं सुकुमायां थः भाःत आशामरुयात समेत धायेमफु । हे खं 
दुने दुने चिन्ता जुजुं हे लिपा सिना हे वन । भिंमायां देह व्यापार याइगु ज्या बुइकातःम्ह 


ग्राशामरु मस्यूसा नं समाजं स्यू उकिं सुकुमायाया मृत्युइ सी उठे यायेत सुं हे मवसेंलि 
अआशामरुया थःगु विचारय्‌ त:घंगु भुखाय्‌ ब्वल । छथाय्‌ इहिपा यानाः पार कयाः मेथाय्‌ 
म्ह्यायूया इहिपा यायत ग्वय्‌ कयाः भोजय हे वनेमज्यू घयागु सिद्धान्त दुम्ह आशामरुया 
थः म्ह्याय्‌ नं हे देहव्यापार याःगु कारण फुकित मवःगु धकाः स्यूबलय्‌ बज्रपात जुइगु 
स्वाभाविक खः । आशामरुया बिचा: कथं छथाय्‌ क्वसः कयाः इहिपा यानाः पार 
कयाः हाकनं मेथाय्‌ इहिपा यानाबीगु घयागु सामाजिक मान्यता दुगु देहव्यापार खः । 
म्ह्यायूमचातयूत सांस्कृतिक रूपं जुइमाः वा बाध्यतां जुइमाः देहव्यापार याके मज्यूजक 
घाइम्ह मखु आशामरु थज्याःगु व्यवहारयात हे विद्रोह यानाः थः फुकितयृथाय्‌ ग्वय्‌ 
कयाः भ्वय्‌ मवनीम्हेसिया थः म्ह्याय्‌ नं हे अज्याःगु ज्या याइगु स्वं स्यूबलय्‌ बज्रपात 
जुइगु स्वाभाविक स्वः । वहे बज्जपातं आशामरुया अन्त जुल । 

मां अबु मन्त धायेवं व छँय्‌ काय्‌ म्ह्यायूपिंसं वंश न्ह्याकाः छँय यानावनीगु 
कीगु सामाजिक परम्परा स्वः । तर आशामरुया म्ह्याय्‌ भिंमाया घाःसा देहव्यापार 
यानाजूगुलिं समाजय्‌ न्ह्याक्व हे बेइज्जत जूसां नं वयागु दुनें निसेंया इच्छा घयागु 
सुं छम्ह मिजंनाप इहिपा यानाः छे यानाः गृहस्थी जीवन न्ह्याकायंकेगु खः । उकिं 
छँय्‌ मांया मृत्यु जूसां अबुया मृत्यु जूसां छम्ह मिज॑नाप पयूनं वनाः व म्वानाच्वंगु 
समाजपाखें तापाक वना: च्वंवनेगु अभिलाषा खः । अथे तापाक्क च्वंवन घाःसा 
देहव्यापार याइम्ह धका: सुनां नं सीमखु । उकिं थःगु समाजं तापाक्क यंकाः गृहस्थी 
यायेघकाः घाःम्हेसिया नापं वनीगु खः । तर कीगु समाजय्‌ इहिपा यानाः पिनेयंकाः 
घरगृहस्थी यायेगु धकाः लोभ लालच क्यनाः देशं पिने यंकाः मी यंकेगु याइपिं 
यक्व हे दु। थ्व छगू नेपा:या हे समस्या खः । मिजंतयूसं यानाः मिसातयूसं भोग 
यानाः थःपिंत नरकय्‌ थुनायंकाच्वंगु स्थिति स्वः । “कुमिं यंम्ह मनू' नाटक वासु 
शशी भिंमायात उपत्यका पिने यंकेगु धका: क्यनादीसां वास्तवय्‌ मिसायात कंग: 
लानाः हे मियाछ्वकूगु खः । मनंनिसें देहव्यापार मयाइपिं मिसातयूसं न्ह्याबलें छगू 
आशा ज्वनाः म्वानाच्चनी व छु घाःसा सुं नं मिजं अज्याःपिं मिसातयूत वयाः कलाः 
यानाः यंकेमाः अले स्वाभाविक रूपं गृहस्थी जीवन हनेदयेमाः धका: खः । मिजंतय्‌ 
गु क्षणिक आवेगया प्याःचा: लंकेत मिसातयूत जिन्दगीभर नरकय्‌ क्ंवफानाबीपिं 
मिजंतयूसं देहव्यापार याइपिं मिसातयूत गुगु कथं नं गृहस्थी जीवन हवनेत कलाः 
यायेगु याइमखु बरु जक क्वफायेत स्वइपिं खः । 

वासु शशी 'छुमिं यम्ह मनू? नाटकय्‌ प्रत्येक पात्रतय्‌गु मनोवैज्ञानिक ढंगं 


चरित्र चित्रण यानातःगु दु । प्रत्येक पात्रयात स्वाभाविक रूपं प्रस्तुत यानातःगु दु । 
अथे जुइगु नं स्वाभाविक, छायघा:सा नाटककार स्वयं हे समाजय्‌ भोगे यानाच्वंगु 
समस्या स्वः । ग्रक्‌ घाये स्वयं राजुया पात्रय्‌ थः दुबिनाः न्ह्यव्वयातःगु नाटक स्वः । 
थः छम्ह सचेतम्ह जूगु कारण भुखाय्‌ ब्वःगु परिवारयात भिंकेत फछिंफत्तले कुतः 
याःगु स्वः, तर परिवारया दुजःतयूसं मथुल। उकिं भुखाय्‌ ब्वयाः छँय्‌ दुनेच्वंपिं 
मनूत मानसिक आघातं सित । मानसिक कारणं म्ह्याय्‌ नं देहव्यापार याःगुलिं सुयातं 
कने मफयेक दुने दुने गुनुगुनु च्याच्यां थः हे जीर्ण जुल। कलाः जीर्ण जूगु खं 
स्यूबलय्‌ माःतम्ह नं सित। म्ह्यायम्ह गृहस्थी यानाः जीवन न्ह्याके घाधां थः हे 
अनलाः थनलाः जुल । छँ दयां नं छँय्‌ च्वनीपिं मनू मन्त। देह दयां नं आत्मा 
मन्त । थुज्वःगु दुखान्त घटनाया मू दोषी बिजुली तता खः । अले मिसातय म्ह 
न्यानाः आनन्दया महसूस याइपिं मिजंत स्वः । मिजंतयगु थज्याःगु बानि मदुगु खःसा 
बिजुली तता थेंजाःपि मनूत हे दइमस्वु । बिजुली तता थेंज्याःपिं मनूत समाजय्‌ मदुगु 
खःसा बांलाःपिं ल्यासेपिं सयेकाः सीकाः थःगु तुतिं थः दनाः सुखी जीवनया इच्छा 
याइपिनि मिसातय्‌ जीवन नरकय्‌ मलाइगु खः । 

बासु शशीया प्रकाशित वा अप्रकाशित नाटक फुक्कसिया विषयवस्तु मिसा 
समस्या स्वः । गुगुं मिसा समस्या समाजया सांस्कृतिक रूपं परम्परांनिसें न्ह्यानाच्वंगु 
मूल्य व मान्यतायात मिसाया समस्या रूपय्‌ चिन्तन याना: समस्याया समाधानया 
लँपु क्यनाबीगु खः । 'मिसा' व 'लाखा' अप्रकाशित निगुलिं नाटक नेवाः समाजया 
परम्परागत सांस्कृतिक मूल्य व मान्यतायात यथार्थता स्वया: संस्कृतिदुनेया समस्या 
अथवा मिसाप्रति समाजं यानाच्वंगु अवमूल्यनयात वाःचायेकाब्यूगु दु । प्रकाशित 
'ताःचाप्वाँय्‌? नाटकय्‌ मिसातयूसं थः शक्तिशाली जुयाच्वनेत आर्थिक स्रोत थःपाखे 
स्वकातयेगु स्वगु खःसा 'झमिं यंम्ह मनू’ नाटकय्‌ मिसातयृत समाजं वस्तुया 
रूपय्‌ व्यवहार यानाः थःगु समाजया विकृतियात क्यनादीगु खः । वासु शशीया 
फुक्क नाटकयूनं मिसाप्रति जुयाच्वंगु अन्याय, अ्रत्याचारया सचेतना दु । उकि मुक्त 
यानाः मिसातयृत नं मनूया रूपय्‌ व्यवहार यानाः समाजय्‌ स्थापित यायेमाः धयागु 
अ्रन्तरहृदयया सः दु । 


द्याउबाला दे १७ ल्या १८ नेस ११२६ कछलाध्व पारु 

संस्कृति तथा राज्य पुनःसंचरना मन्त्रालय, २०६५ 
० सदस्य, कुमारी सुझाव समिति, सर्वोच्च अदालत, 
वि.सं. २०४३-६४ 
० सदस्य, अधिकार सम्पन्न बागमती सरोकार समिति, 
नेपाल सरकार, २०६४-६५ | 


भ्रमण 
थाइल्याण्ड, जापान, अपष्ट्रेलिया, न्यूजिल्याण्ड, अमेरिका, फ्रान्स 
स्पेन, जर्मनी, दक्षिण अफ्रिका, बहराइन, भारत, चीन । 


पिदनेघुंकूगु कृति 
° मल्लकालया छुं संस्कृति (ने.सं. ११०५) 
० मध्यकालीन छुं घटनावली (ने.सं. ११०७) । 
० मोतिलक्ष्मी उपासिकाया जीवनी (ने.सं. ११०८) ....' 
* रणजीत मल्लया विवाहया मम्चा काःवंगु घरःपौ (ने.सं. ११०९) 
० जितामित्र मल्लकालीन घरःपौ (वि.सं. २०५३) | 
° नेपालभाषाया आधुनिक नाटकय्‌ मिसा समस्या (ने.सं. १११८) 
० भिक्षु सुदर्शनया नाटक छगू विवेचना (ने.सं. १११८) | 
० नेवाः तजिलजिइ नख:चखः (ने.सं. ११२१) र | 

० नेवाः तजिलजिया च्वखंमुना (ने.सं. ११२१) ` 
° शक्वाः देशका आदिनारायण (ने.सं. ११२५) 


